REPUBLIKA SRBIJA **PRIVREMENE**

NARODNA SKUPŠTINA **STENOGRAFSKE BELEŠKE**

Treće vanredno zasedanje **(neredigovane i neautorizovane)**

Narodne skupštine Republike Srbije

u Trinaestom sazivu

(Deseti dan rada)

01 Broj 06-2/126-23

21. jun 2023. godine

B e o g r a d

(Sednica je počela u 10.15 časova. Predsedava Vladimir Orlić, predsednik Narodne skupštine.)

\*

\* \*

PREDSEDNIK: Poštovane dame i gospodo narodni poslanici, nastavljamo rad sednice Trećeg vanrednog zasedanja Narodne skupštine Republike Srbije u Trinaestom sazivu.

Na osnovu službene evidencije o prisutnosti narodnih poslanika, konstatujem da sednici prisustvuje 95 narodnih poslanika.

Radi utvrđivanja tačnog broja svih prisutnih u sali, molim narodne poslanike da ubace svoje kartice u jedinice elektronskog sistema za glasanje.

Konstatujem da je primenom elektronskog sistema utvrđeno da je u sali prisutno 124 narodnih poslanika, odnosno prisutna su najmanje 84 narodna poslanika, te imamo uslove za rad.

Obaveštavam vas da je sprečen da sednici prisustvuje narodni poslanik Veroljub Stevanović.

Nastavljamo pretres o 3. tački dnevnog reda.

Saglasno članu 90. stav 1. Poslovnika Narodne skupštine, obaveštavam vas da su pozvani da sednici prisustvuju predsednik i članovi Vlade Republike Srbije.

Pozdravljam predsednicu Vlade i ministra unutrašnjih poslova.

Nastavićemo raspravu, ali samo bez dobacivanja.

Predstavnik predlagača Aleksić nije tu? Nije. Dobro.

Da li i dalje žele reč predsednici, odnosno ovlašćeni predstavnici poslaničkih grupa?

Reč ima Milija Miletić.

Izvolite.

MILIJA MILETIĆ: Zahvaljujem se, doktore Orliću.

Poštovana predsednice Vlade, uvaženi ministre, poštovane kolege, građani Srbije, mi smo i danas ovde gde raspravljamo o nekoliko tačaka koje su na dnevnom redu. Ja ću kao čovek, prvo, reći nekoliko stvari konkretno za našeg ministra, gospodina Gašića, kojeg poznajem od 2011, odnosno 2012. godine. Kao ministar, prvo kao čovek, kao privrednik, kao gradonačelnik Kruševca je u vrlo kratkom vremenskom intervalu digao Kruševac, što se kaže, na noge koji je jedan od najrazvijenih gradova u Srbiji. Kao ministar odbrane i čovek koji je zajedno sa nama, kada smo imali velikih problema na teritoriji tih naših lokalnih samouprava, gde su bili veliki ledolomi, gde su bili veliki problemi, kao ministar, kao čovek i kao osoba koja poznaje i zna kako treba da se radi, koji je zajedno sa nama, radio na terenu, uticao na sve one probleme koje smo tada imali i da sve te probleme rešimo na najbolji način. Zajedno sa nama je obilazio terene. Govorim konkretno o mojoj opštini, a gde sam ja bio predsednik opštine u Svrljigu, gde je zajedno sa svima nama, sa našim ljudima koji rade u opštini, sa našim policajcima, sa ljudima koji su radili tada u distribuciji i u Knjaževcu i u Svrljigu radio na otklanjanju svih onih posledica ledoloma, a kada je bio veliki problem, kada je bila nestašica struje, kada su popadale sve one niskonaponske i visokonaponske mreže.

To je za mene bio pokazatelj da čovek želi u svakom trenutku da bude sa narodom, da oseća narod i da na taj način pokaže da on kao prvi bude sa nama i da zajedno rešavamo probleme.

U jednom trenutku kada smo imali Bogojavljenje, plivanje za krst časni, gospodin Gašić je kao ministar bio zajedno sa nama gde je dao podršku našim mladim ljudima koji su tada plivali na reci Timok i to je jedan pokazatelj da čovek želi da bude sa nama i kada je teško i kada se slavi.

Posle toga se desilo nešto, što svakom može da se desi, kroz šalu. On je čovek prihvatio…

(Aleksandar Jovanović: Kroz šalu?)

…obavezu, dao je ostavku na mesto ministra i time pokazao da je čovek od kredibiliteta.

Kasnije smo imali saradnju sa njim više puta, radili zajedno na rešavanju problema koji su na jugoistoku Srbije i sve ovo što govorim govorim baš zato što mislim da je gospodin Gašić osoba koja daje veliku podršku svakom čoveku ovde u bilo kom delu naše zemlje Srbije.

Sada kao ministar policije je čovek koji zajedno sa svim našim policajcima na terenu rešava probleme. Imali smo puno loših stvari, ove poplave koje su bile u većem broju našim opština, a gde se dešavalo da životi ljudi budu ugroženi, imovina ljudi, putna infrastruktura, a gde je gospodin Gašić bio aktivan i zajedno sa policajcima na terenu, rame uz rame išao da rešava probleme.

Normalno, ovo što govorim je govor čoveka koji poznaje lično gospodina Gašića i mislim da gospodin Gašić zaslužuje našu podršku i da u narednom periodu sa svima nama radimo za dobrobit svakog čoveka.

Situacija na Kosovu i Metohiji jeste takva da još više moramo biti složni. Kosovo i Metohija i naši ljudi na Kosovu i Metohiji su ljudi koji sada imaju velikih problema. Ja sam 19. juna, tačnije pre dva dana, bio na Kosovu i Metohiji, bio sam u opštini Veliko Ropotovo, u selu gde naši Srbi, naši ljudi obeležavaju Vidovdanske svečanosti. To je manifestacija koja traje 23 godine i kreće od 19. juna, a traje do 28. juna, do Vidovdana. Na tom skupu, svi naši ljudi koji su bili na tom skupu iz Kosovskog Pomoravlja osećaju probleme i svi podržavaju da ostanu dole, normalno, uz našu podršku.

Ja sam ih sve pozdravio i poželeo, normalno, da se zajedno sa njima čuvamo, da se poštujemo. Normalno, za nas je Kosmet sveta zemlja.

Car Lazar je rođen u tom delu, blizu Velikog Ropotova. Rođen je u Prilepcu. Zbog toga ti ljudi imaju snagu, imaju moć, imaju želju i volju da ostanu. Oni imaju vidovdanski zavet, i oni i mi.

Zbog toga ja njih odavde, sa ovog mesta, pozdravljam. Želim ih da u zdravlju, sreći, zajedno sa nama, opstanemo, da zajedno sačuvamo sve ono što smo imali i šta ćemo imati. Inače, oni računaju da je sad ova, 2023. godina, odnosno blizu Vidovdana, računaju da je to 634 godine, odnosno 634. godina gde oni dole rade, bore se i poštuju kosovski zavet, vidovdanski zavet i poštuju snagu i moć kneza Lazara i poštuju svakog čoveka.

Zbog svega ovoga što govorim velika podrška njima, velika podrška svim našim ljudima koji se dole bore, koji žele da ostanu dole, žele da sačuvaju svaki pedalj, da sačuvaju svaku kuću, uz podršku našeg predsednika, uz podršku naše Vlade, uz podršku svih nas.

Dešava se nešto što neke više sile traže, gde Kurti, kao predsednik tzv. Kosova, vlade Kosova na svaki način želi da isprovocira sve nas da dođe do nekog neželjenog slučaja, daleko bilo do sukoba, do rata. Ali, uvek mi moramo pregovarati, moramo se poštovati.

Još jednom, poslanički klub „Za pomirenje“ i ja kao predsednik „Ujedinjene seljačke stranke“ i kao čovek dajem podršku ministru Gašiću da zajedno sa Vladom Srbije, sa predsednikom, sa svima nama, zajedno radimo na tome da sačuvamo mir i stabilnost, da obezbedimo svakom čoveku u svakom delu naše zemlje Srbije da može da živi normalno. Mi nećemo podržati predlog za razrešenje gospodina Gašića.

Hvala još jednom.

PREDSEDNIK: Reč ima Biljana Đorđević.

BILjANA ĐORĐEVIĆ: Poštovani predsedniče Narodne skupštine, koleginice i kolege, građanke i građani Srbije, iako mi već gotovo mesec dana pričamo o odgovornosti, druga strana menja teze, pa nije na odmet i ponoviti i šta mi tražimo, kakvu vrstu odgovornosti, a i sve razloge zbog čega konkretno danas, a i narednih dana tražimo da ministar unutrašnjih poslova, Bratislav Gašić, bude smenjen.

Mi tražimo političku odgovornost za činjenje ili nečinjenje nosilaca javnih funkcija pred telom koje ih je biralo, a to je parlament.

Dakle, nije na predsedniku Srbije da o tome odlučuje, nego na nama koji smo ga birali.

Meni je jasno da vlast ne razume koncept političke odgovornosti, to je očito vaša vladavina do sada i pokazala, ali građani razumeju, a opozicija apsolutno ima dužnost i obavezu da poziva na političku odgovornost.

Odgovornost je druga strana demokratija. Samo demokratsko društvo može biti odgovorno društvo, jer u izopačenim birokratskim društvima, autokratijama, totalitarnim sistemima autonomija pojedinca je ugušena, a odgovornost je zajedno sa vlašću uzurpirana od strane pojedinaca. To i te kako važi i za različite forme dirigovane fasadne demokratije ili hibridnog režima, kako se sve češće Srbija naziva.

Razlozi za smenu ministra Gašića tiču se kako sveobuhvatnog stanja i zloupotreba bezbednosnog sistema, čiji je on deo već jako, jako dugo, ali i konkretnog reagovanja, odnosno nereagovanja u vezi sa tragedijama u „Ribnikaru“ i Mladenovcu.

Dakle, da krenemo od zloupotrebljenog i zarobljenog bezbednosnog sistema od strane partije na vlasti, ali i lične vlasti Aleksandra Vučića, čiji lojalni prijatelj Bratislav Gašić, ali i Aleksandar Vulin, koji ovde prosto ruku pod ruku rukovode bezbednosnim sistemom već devet godina smenjujući se na pozicijama ministra odbrane, šefa BIA i ministra policije.

Dakle, ja moram da priznam, premijerka je o tome govorila prošle nedelje, da tu postoji neka razlika. Zaista postoje razlike u stilovima između Vulina i Gašića, ali u suštini nema razlike u politici, dakle, a politika je ta da se zloupotrebljava policija za interes stranke, debeizuje politika, možemo to i tako da kažemo. Privileguju se kriminalci, a progone se neistomišljenici. Bezbednosni sistem je zloupotrebljen protiv tzv. „unutrašnjeg neprijatelja“, to smo svi mi, opozicioni političari i građani koji protestvuju.

Protesti se tradicionalno kriminalizuju, ne samo ovi, nego mnogi prethodni. To se radi domaćim opozicionarima, ali i strancima poput ruskih opozicionara. To se najbolje vidi po tome što danima ovde govorite o tome da je ovo neka „obojena revolucija“, to povezujete sa navodnim zapadnim interesima. Ne znam gde ste vi se gospodo nalazite, ali svakako ono što vi pokušavate da uradite jeste, zajedno sa prethodnim ministrom Vulinom, a i sadašnjim Gašićem, da policiji date oreol nedodirljivosti, da se zapravo plaše policije, a ne da je policija u službi zaštite građana i njihovih interesa, njihovih života i njihove imovine.

Tome doprinosi takođe i već godinu i po dana činjenica da nemamo imenovanog direktora policije koji bi makar formalno, u teoriji, trebalo da bude brana od partijskog, političkog pritiska na nešto što bi trebalo da bude ipak profesionalizovana služba.

Na sve to, dvojac Vulin-Gašić je u prethodnom periodu pokušao dva puta da proširi moć izvršne vlasti, nadležnosti policije i BIA Predlogom zakona o unutrašnjim poslovima, sa idejama o biometrijskom nadzoru građana, pretresu stana bez sudskog naloga, opet slabim direktorom policije. Dakle, i u zakonu, sama činjenica da ga nemamo, druga tema, nedodirljivošću policije spram građana koji onda ne bi smeli ni da snime kada recimo policija nezakonito deluje.

Moram da podsetim da policija nije odgovarala adekvatno za to što je bilo brutalno prebijanje građana recimo na protestima 2020. godine ili recimo brutalno prebijanje građana na Šodrošu. To su samo neki od primera, takvih primera ima mnogo.

Vi ovde danima spočitavate kako neko razgovara sa policijom, a ne kažete ništa o tome što policija vrlo često brani nelegalne radove poput recimo radova na Savskom nasipu. Ja mislim da je vrlo očigledno građanima da policija ne služi da štiti kriminal, nego da štiti građane. Dakle, oni to vrlo dobro znaju.

Dakle, samo ovo je dovoljno za smenu ministra Gašića i šefa BIA, Aleksandra Vulina. Hajmo konkretno šta je to što niste uradili, odnosno uradili ste pogrešno u vezi sa ovim tragedijama. Dakle, policija ima obavezu i da nešto radi pozitivno, dakle, preventivno, da štiti život, kao što sam rekla. Dakle, ne samo da reaguje kada se nešto desi.

Nije delovano preventivno i o tome smo više puta govorili, ali kažem, moraćemo da ponavljamo. U strateškoj proceni javne bezbednosti za period 2022. do 2025. godine ste najvažniji dokument MUP-a, istina donesen u vremenu dok je ministar bio Vulin, čiju smenu takođe tražimo, dakle, nigde se ne spominje problem oružja, velike količine oružja, bilo u legalnom, a pre svega u nelegalnom posedu.

Dakle, vi to niste prepoznali, gospodo, i u redu je da priznate da niste prepoznali. Ja mogu da vam kažem kako možete da opravdate što to niste prepoznali. Vi to niste prepoznali zato što vi niste prepoznali da je gomila oružja dostupna deci. Dakle, niste identifikovali problem da neki roditelji svesno ili nesvesno od svoje deve prave ubice, jer ih obučavaju da ubijaju u streljanama poput dečaka ubice iz „Ribnikara“ i svojim lošim primerom i količinom oružja koji imaju, nedodirljivošću zbog partijske zaštite kažu da smeju da rade šta hoće i da neće odgovarati kao ubice iz Mladenovca.

Dakle, vi to niste prepoznali, vi to niste identifikovali zato što ste toliko duboko u kulturi nasilja i kulturi oružja i da, jedan deo toga niste vi za to odgovorni, jer je to tradicionalna stvar, jel, kako se obično kaže. Oružje se prenosi sa generacije na generaciju. U redu, to je deo mačo-patrijarhalne kulture, hajde da se svi protiv nje borimo, tu ćemo vam pomoći. To je takođe nasleđe jugoslovenskih ratova, krijumčarenja oružja, organizovanog kriminala, neobezbeđenih skladišta za držanje oružja, fabrika namenske industrije. Dakle, oružje nestaje, curi, jer svo ilegalno oružje je nekada bilo legalno.

Ono za šta ste direktno odgovorni ministre, to su nepostojeće kontrole MUP-a i nepoverenje građana u Vladu i njene institucije. Dakle, nepostojeće kontrole spram onih koji imaju legalno oružje.

Vi ste obećali da ćete u roku od šest meseci izvršiti kontrolu apsolutno svih nosioca dozvola. Ja koristim priliku što ste ovde tu kako vam to ide, prošlo je više od mesec dana?

Dakle, isto tako ja stvarno dovodim u sumnju mogućnost da ćete vi to završiti za šest meseci, s obzirom na to da je zakon koji je trenutno važi o oružju i municiji, dakle, 2015. godine, vi niste još uvek stigli da izvršite preregistraciju oružja. Dakle, o čemu mi ovde pričamo? Ili su vaši ljudi nesposobni ili su pogrešni ljudi na pogrešnim mestima ili niste postavili neke ljude poput direktora policije ili prosto imate neujednačenu praksu zato što nekome odgovara da ima oružje, nekome da nema.

Što se reakcije tiče nakon dveju tragedija, dakle, institucije su morale da reaguju izuzetno pažljivo i osetljivo i odgovorno. Umesto toga, mi smo na prvoj konferenciji za medije imali situaciju da se u javnost iznese spisak sa imenima dece kako iz odeljenja sedmog dva, tako i drugih odeljenja, spisak koji je obišao ceo svet. Dakle, pored slika dece i roditelja, taj spisak je jasno iznet na konferenciji za medije od strane Veselina Milića, vi ste stajali iza njega, to je načelnik Beogradske policije, on je izneo razne detalje istrage koja je tek počela i spisak tih prioritetnih meta. To je otišlo u svet, to je kasnije prinskrinovano, objavljeno na društvenim mrežama, roditelji te dece, ta deca se od tada osećaju nebezbedno.

Kako je doneta odluka da se taj spisak pokaže? Ako vi niste za to odgovorni, onda je trebalo da kaznite onoga ko je za to odgovoran, jer roditelji to od vas već mesec i po dana traže.

Dakle, danima se ovde priča o zloupotrebi tragedije zbog toga što mi pozivamo na institucionalnu odgovornost i na sprečavanje nasilja u javnom prostoru, a to kako ste vi zloupotrebili podatke već prvog dana posle par sati niko na to ne odgovara.

Predsednik Srbije tog istog dana upozorio je na strah od kopi ket zločina, dakle krivičnog dela koje je napravljeno po uzoru inspirisano prethodnim zločinom. Dakle, znali ste da je to rizik, znali ste to se dešava kada se ovakvi zločini izlažu neadekvatnom medijskom sadržaju, kada se prikazuju i kada zapravo promoviše jedan kriminalni model.

Vi ste, ministre, ovde rekli da je dan nakon „Ribnikara“, samo dan nakon „Ribnikara“ bilo 257 postupaka, jer su deca pretila da će izvršiti slične zločine. Dakle, znali ste, mogli ste ovo da sprečite. Ne znam koliko ih je bilo kasnije. Vrlo je moguće da je to uticalo na odluku da se škole zatvore.

Dakle, mi ovde svedočimo jednom spornom odnosu policije, tužilaštva, visokih državnih funkcionera i privilegovanih medija koji objavljuju detalje iz istrage koji je ovde dodatno bio opasan po opšti interes. Dakle, nekad informacije cure, a nekad namerno plasiraju.

Imali smo situaciju da je državni sekretar MUP-a izjavo da MUP i policija ne mogu da preuzmu odgovornost za curenje informacija za dan napada u školi „Ribnikar“, jer nisu bili jedini koji su tada intervenisali i imali informacije o tom slučaju. Dakle, mi imamo jednu sveopštu neodgovornost i prebacivanje odgovornosti i jednih institucija na druge.

Takođe, roditelji već mesec i po dana traže rekonstrukciju događaja u školi „Ribnikar“. Moram da kažem, ovo je vrlo osetljivo pitanje, u „Ribnikaru“ je ubije osam devojčica, jedan dečak, jedan čuvar. Rekonstrukcija bi možda mogla da nam kaže zašto je toliko disproporcijalno devojčica stradalo. Dakle, da li su se suprotstavile dečaku ubici, da li nisu znale da se brane, da li nisu bežale, a trebalo je.

Dakle, kao majka devojčice, ali i kao svi roditelji, prosto nama ta rekonstrukcija potrebna da bismo znali kako da vaspitavamo svoju decu, svoje ćerke, da li da se suprotstavljaju, da li da beže, da li da budu solidarne ili da misle samo na sebe.

Onda je došao Mladenovac. Tu nije bilo tako mnogo curenja informacija. Možda je to delovalo svima nama da nešto prikrivate, da je direktnija odgovornost policije i čitavog sistema za ovo masovno ubistvo. Dosta se govorilo o tome na ovoj sednici.

Vi ste izašli sa kvalifikacijom ubistva kao akta terorizma. Ovde ste nam obrazlagali da je to zato što je tu, dakle, se desilo veliko uznemirenje građana, ali isto tako prošle nedelje ste rekli da niste mogli utvrdite motiv, dakle, motiv da je stvarno bila namera da se izazove veliko uznemirenje građana, te onda ćete to kvalifikovati kao terorizam. Ne znam šta je strašnije od toga. To je vrlo zabrinjavajuće da se tako olako kvalifikuje neko delo ka akt terorizma. Ali, ako jeste, uzmimo da ste vi u pravu, jer ste vi rekli da i dalje stojite iza te kvalifikacije, dakle, morate da nam odgovorite na pitanje - na šta je taj terorista hteo da prinudi Srbiju? Dakle, mi smo očito u nekom vanrednom stanju, trebalo bi da znamo te činjenice.

Na kraju moram da kažem sledeće, vi ovu kvalifikaciju čina terorizma niste dali u izveštaju o bezbednosnoj situaciji, o kome smo diskutovali pre više nedelja. Planirate hiljade novih policajaca. Kao što sam rekla, već nije bilo odgovora na brutalno nasilje policije u ranijim situacijama. Moram da pitam - kakvi će biti policajci čija će se obuka izvršiti za tri meseca, kome će oni uliti sigurnost? Mi smo već imali ispade policijskih uprava koje su poslale dopise školama da se traže spiskovi problematične i asocijalne dese u riziku od nasilja i dakle, da, MUP se izvinio zbog toga, ali mislim da to nije dovoljno.

Ovo su sve pitanja na koja vi treba da date odgovor i ovo su sve pitanja zbog kojih vi treba da položite političku odgovornost i budete smenjeni. Zahvaljujem.

PREDSEDNIK: Pravo na repliku.

MILENKO JOVANOV: Poštovani, prosto nekoliko stvari je ovde rečeno na koje moram da reagujem.

Prvo, napad na Šodrošu. Jedini koji je napadnut na Šodrošu je Emilija Marić, novinarka koju ste napali vi.

Sada imate priliku da vidite i vi, predsednice Vlade, i vi, gospodine ministre, kako izgleda kada se jedna laž ponavlja milion puta u nadi da će da bude prihvaćena kao istina. Dakle, za ljude koji ne znaju šta je bilo na Šodrošu, predstavnici upravo ove organizacije i još nekih organizacija su napadali policiju pod a, i radnike koji su tamo došli da grade most da bi sprečili izgradnju mosta u Novom Sadu, jer oni znaju da li Novom Sadu treba most ili ne treba, a ne građani i vlast u Novom Sadu.

Međutim, druga stvar je tu interesantna, da nam opet o policiji govore ljudi koji su se najodvratnije odnosili prema policiji. Pored nje sedi čovek koji je policajca terao na jedno mesto i psovao najstrašnije, ovde u Beogradu. Znači, to je drugi slučaj.

(Nebojša Cakić: Ako možete vi ovde u Skupštini…)

PREDSEDNIK: Bez vikanja, Cakiću.

MILENKO JOVANOV: Cakiću, odmorio si prošle nedelje pa si došao da urlaš ovde odmah od početka ove. Dobro je.

Međutim, ono što je meni glavna tema i glavno pitanje koje želim da postavim jeste pitanje odgovornosti, pošto se ovde kaže da mi ne znamo šta je odgovornost i to se obraćam osobi koja je direktno pokazala odgovornost i podnela ostavku sa funkcije ministra odbrane svojevremeno.

Međutim, ajde nam pokažite kako ta odgovornost izgleda na delu. Vi ste tražili ovu sednicu. Dva dana niste bili u stanju da obezbedite kvorum. Dva dana niste bili u stanju da obezbedite prisustvo vaših poslanika koji su sednicu tražili. Ko je od vas podneo ostavku? Ko je od vas pokazao odgovornost? Evo smeju se. Znači, njima je ovo za smejanje. To je odnos odgovornosti.

Odgovornost treba da pokažemo mi, ali odgovornost ne treba da pokažu oni i ne pokazujete je i uvek ste neodgovorni i nastavite da budete neodgovorni. Savršeno nam odgovora ta vaša pozicija. Hvala.

PREDSEDNIK: Reč ima predsednica Vlade.

ANA BRNABIĆ: Hvala vam.

Trudiću se da vam ne oduzimam previše vremena pa ću se fokusirati na neke teme za koje mislim da su osnovne i to je takođe kao što je rekao poštovani narodni poslanik, gospodin Jovanov, u stvari politička odgovornost. Da, mislim da je ovde osnovna tema politička odgovornost od koje mi ne bežimo i nikada nismo bežali i nikada nećemo bežati od te političke odgovornosti.

Da, i gospodin Jovanov je dobro primetio da je u stvari politička odgovornost se pokazuje i po tome što tražite sednicu Vlade na teme koje su izuzetno važne za građane Republike Srbije u nadi da nikada nećete dobiti tu sednicu Vlade, a onda kada većina u parlamentu pristane na sednicu Vlade, onda ne glasate čak ni za dnevni red da se ne bi održala ta sednica, izvinite, sednica parlamenta, onda ne glasate za dnevni red da se ne bi održala ta sednica parlamenta.

Onda kada se usvoji dnevni red, Vlada podnese sve izveštaje koje ste kao najviše zakonodavno telo i u svakom smislu kao što uvek kažem iznad nas, sve izveštaje koje ste nam tražili mi ih podnesemo, vi ne možete da se udostojite ni da dođete, ne vi lično, vi ste došli i bili tu svaki put ceo dan i ja sam to i prošli put rekla i svaka čast na tome, mislim da je to odgovoran pristup, ali većina vaših kolega iz opozicije ne može da se udostoji da dođe na sednicu.

Imate ljude koji organizuju proteste, koji nijedan jedini dan nisu bili ovde na sednici da razgovaraju o izveštaju o stanju bezbednosti, o izveštaju o REM-u ili o smeni ili ostavci ministra unutrašnjih poslova Bratislava Gašića, pri tom su plaćeni za to, to je njihovo radno mesto, plaćaju ih građani Republike Srbije. Traže smenu vlasti na ulici, ali kao narodni poslanici nisu ovde u Narodnoj skupštini da debatuju o onome što je za građane važno i da debatuju takođe o onome što ste tražili da bude na dnevnom redu Narodne skupštine Republike.

Postoji još nešto što je još jednako važno ili jednak pokazatelj vaše političke odgovornosti ili neodgovornosti prema svim građanima Republike Srbije, a posebno prema otprilike dva miliona i 300 hiljada građana Republike Srbije koji su na poslednjim izborima glasali za Aleksandra Vučića da bude predsednik Republike Srbije i time je on odneo zaista istorijsku pobedu u Srbiji, a to je da je predsednik Republike Srbije, ja ću vas sada podsetiti, poštovani narodni poslanici, poštovani građani Republike Srbije, predsednik Republike Srbije Aleksandar Vučić je tačno pre 26 dana pozvao sve predstavnike opozicije, parlamentarne i vanparlamentarne da dođu na razgovore oko toga kako da se reši kriza, otvorena pitanja, nedoumice, kako god želite to da nazovete, kako da se reši na demokratski način, a da se time ne podriva stabilnost naše zemlje u ovako teškim okolnostima, pre 26 dana. Još uvek se niko nije odazvao pozivu na razgovor. A kako mislite? I nemate nameru, to mi je jasno i to razumem, a kako mislite onda da ovo bude zemlja vladavine prava i demokratskih normi? Da se menja vlast na ulicama, da se menja nasiljem, sa kim da razgovarate? Ne želite da razgovarate u Skupštini, pošto ne glasate za dnevni red, kada većina izglasa dnevni red, ne želite ni fizički da se pojavite iako je ovo vaše radno mesto za koje vas plaćaju građani Republike Srbije. I mi sedimo ovde i razgovaramo kao odgovorni predstavnici izvršne vlasti i ne želite da razgovarate sa predsednikom Republike Srbije koji neupitno ima najveći legitimitet u Republici Srbiji. Dakle, kako želite onda da se reši situacija ili zahtevi i kako tačno vi snosite političku odgovornost ili pokazujete vašu političku odgovornosti. Još jednom, 26 dana ostaje neuzvraćen i ne odgovoren poziv predsednika Republike Aleksandra Vučića upućeno opoziciji za razgovor.

Kada pričamo o političkoj odgovornosti, rekla sam to i prošle nedelje kada sam bila u Skupštini. U društvima gde vlast i građani imaju sreću da imaju odgovornu opoziciju debate se vode na potpuno drugačiji način. Vlast predlaže mere, opozicija predloži kontramere, onda iz svog poštovanja prema građanima naše zemlje razgovaramo o tim merama, odnosno kontramerama i razgovaramo i građani vide ko šta ima da nudi. To nije, nažalost, situacija u Republici Srbije. Kažem – nažalost, ni za kao izvršnu vlast, ni za sve građane Republike Srbije. Još uvek nismo čuli koje su vaše mere osim kontrole medijskog tržišta. Nismo čuli šta treba da radimo u školama, šta treba da promenimo u merama koje smo mi doneli, da li je razoružanje dobro ili nije dobro, da li su školski policajci dobri ili nisu dobri.

Podsetiću vas još jednom, kada pričamo o političkoj odgovornosti, dakle, iz vašeg poslaničkog kluba koji je relativno mali su došli kontradiktorni predlozi o tome šta treba da radimo.

(Radomir Lazović: Niste čuli.)

Prvi dan, odnosno drugi dan nakon tragedije u Osnovnoj školi „Vladislav Ribnikar“ čuli smo da nije dovoljno policije.

(Radomir Lazović: Čuli ste ili niste čuli?)

(Predsednik: Bez vikanja Lazoviću.)

Nakon toga smo čuli da policija da policija ne treba da bude u školama, iz vašeg poslaničkog kluba, ne da nismo čuli mere, čuli smo kontradiktorne mere.

(Radomir Lazović: Znači čuli ste.)

(Predsednik: Lazoviću, bez vikanja, drugi put.)

Dakle, da nema dovoljno policije, da nema dva ili tri kruga obezbeđenja oko škola, da nema policajaca i nema u pravu ste to ste vi rekli - da nema i da nema policajaca u školama i da je sistem zakazao, a onda smo od vaše koleginice čuli i od vašeg kolege da ne treba da bude policije u školama.

Tako da ne znam da li građani Republike Srbije mogu da razumeju samo iz vašeg poslaničkog kluba šta u Srbiji treba da se radi, da zapošljavamo policajce ili da ne zapošljavamo policajce? Eto, toliko o vašoj političkoj odgovornosti koja je svakako mala i nije naročito važna pošto ne predstavljate toliki broj građana kao većina, ali ste parlamentarna stranka i niste predložili nijednu jedinu meru, već ste predložili nešto što niko ne bi mogao da sprovede jer bi prvi dan zaposlio policajce, a drugi dan otpustio iste te policajce pošto ste u roku od 24 časa rekli nešto što je dijametralno jedno od drugog. Dakle, toliko o merama. I dalje, nismo čuli mere, osim kontrole medijskog tržišta, što ne verujem da su vaše mere, verujem da su mere nekih od organizatora i finansijera ovih protesta.

Što se tiče toga da se građani plaše policije, ne, apsolutno mislim da se građani ne plaše policije i to je dobro i to pokazuje na koji način se policija odnosi prema građanima, a takođe to pokazuje koliko mi poštujemo sve naše građane. To pokazuje takođe i ponašanje vašeg kolege iz poslaničkog kluba koji kao narodni poslanik i to šef poslaničke grupe ako se ne varam, psuje pripadnike MUP-a i time daje primer kako treba da se građani odnose prema policiji.

Sa tim se ne slažem, ali da se građani plaše policije, ne plaše se, nemaju zašto da se plaše policije. Ovde od kada je SNS na vlasti, odnosno jeste okosnica većine i koalicije koja vodi Republiku Srbiju od kraja 2012, 2013. godine nijedni protesti nisu bili ugušeni represivnim merama. Niti jedan jedini protest.

(Aleksandar Jovanović: Sigurno. Da, da.)

(Predsednik: Jovanoviću, bez dobacivanja.)

Imali smo danima, mesecima, godinama različite proteste, na primer „1 od 5 miliona“, nijedan jedini put ti protesti nisu bili prijavljeni i nijedan jedini put niste imali policiju na ulicama. Puštali smo da se građani šetaju i da demokratski izraze svoje nezadovoljstvo. Kao ni ovaj put, nema policije na ulicama. Tako da je netačno i vi takođe znate da je neistina da se građani plaše politike.

Vaša neiskrenost se ogleda i u jednoj takođe izuzetno važnoj stvari. Kažete da su i Aleksandar Vulin i Bratislav Gašić pokušavali da prošire ingerencije policije, represije policije, pa između ostalog i Nacrtom zakona o policiji, odnosno MUP-u, ali ste namerno propustili da kažete da na tom zakonu trenutno rade organizacije civilnog društva zajedno sa pripadnicima MUP-a, Nacionalnim konventom o EU i to boga mi evo već preko tri meseca. Dakle, ne samo da nisu želeli da prošire ingerencije, nego je ovo pravi primer kako se to radi u saradnji sa organizacijama civilnog društva, na transparentan način i kako pripadnici MUP-a sede na sastancima sa organizacijama civilnog društva, raspravljaju o svakom predloženom rešenju, logiku zbog čega je to predloženo, kako bi se to odrazilo na veću bezbednost i zaštitu građana. I dalje razgovaraju o tome.

Tako da, evo to je jedan od dobrih primera kako smo mi pokušali da proširimo ingerencije MUP-a, tako što o tome tri meseca već razgovaramo sa organizacijama civilnog društva i zajedno radimo na nacrtu zakona, ali to nije popularno da se kaže. To vam neće doneti političke poene i zato što je to dobro, tim gore po to što je to dobro, nema veze, dobra praksa, ali je važno da je ne pomenete. Valjda zato što bi srušilo tu vašu kulu od karata koju pokušavate da gradite svaki dan, ali je politički neodgovorno takođe.

Godine 2008. su se građani plašili policije. Znate zašto? Godine 2008. je Ranko Panić ubijen, samo zato što je učestvovao u protestima, protestima koji su bili prijavljeni, registrovani, ali je policija reagovala na način da je čovek ubijen.

Takođe, te 2008. godine, ako govorimo o merama, su građani Republike Srbije imali najveći broj naoružanja i municije kod sebe. Tačno 2008. godine. Danas je Srbija mnogo drugačija zemlja. Ali, vi ne želite da pričate o toj 2008. godini i kako je tada čovek koji je samo protestvovao na ulicama ubijen od strane pripadnika MUP, policije. Nisu ti policajci, pretpostavljam, krivi. Oni su morali da prate naređenja.

Naređenje koje danas dobijaju, sve vreme od 2013. godine, je da ne reaguju, da svako u Srbiji ima pravo na protest, da svako ima pravo da izrazi svoje neslaganje sa vlašću i da policija u tim slučajevima ni ne reaguje, pa čak ni kada ste upali na RTS. I u tom trenutku je policija reagovala na način što je mirno izbacila ljude koji su nasilno ušli u zgradu, kao i kada su ušli u Narodnu skupštinu Republike Srbije.

Ono što pokazuje takođe ogromnu, zastrašujuću dozu vaše političke neodgovornosti a to je, poštovani građani Republike Srbije na to posebno moram da vam ukažem, kako se dodatno zloupotrebljava tragedija, odnosno tragedije. Kaže, nakon tragedije u OŠ „Vladislav Ribnikar“, bilo je previše informacija i privilegovani mediji su davali informacije građanima koje nisu smele da se daju. To jedino ako je „Nova“ privilegovani medij, pošto je taj tajkunski dnevni list prvi objavio ime i prezime maloletnog monstruma koji je pucao na svoje drugare, nastavnike i radnika obezbeđenja u OŠ „Vladislav Ribnikar“. Ti ljudi, ako su oni privilegovani mediji i ako tražite i njihovo gašenje, u redu. Samo da vas podsetim ko je davao neprimerene informacije i informacije koje nikako nije smeo da daje.

Kako je došlo do curenja takvih informacija, zaista ne znam i to će na kraju krajeva interne istrage utvrditi, ali nemojte da obmanjujete javnost i da pričate o privilegovanim medijima, samo zato što je to istina koja bi vama odgovarala. To nije pravo stanje stvari i to pokazuje političku neodgovornost.

Političku neodgovornost pokazuje to što ste onda rekli, nakon tragedije u Mladenovcu, da je bilo premalo informacija. Premalo informacija, pa je delovalo da nešto prikrivamo.

Slušajte, poštovani građani Republike Srbije. Jedna tragedija se desila 3. maja. Opozicija kaže – bilo je previše informacija u medijima, nije bilo korektno. Druga tragedija se desila 4. maja u Mladenovcu, odnosno Mladenovac-Smederevo-Dubona-Malo Orašje. Opozicija kaže – bilo je premalo informacija, delovalo je kao da nešto krijemo. Zamislite kakva zloupotreba! Ovde je bilo previše informacija a ovde premalo informacija. A šta je tačna količina informacija koju treba da damo da bi vi bili zadovoljni i da ne zloupotrebljavate tragedije? Kakva je to politička odgovornost? U roku od 48 sati ovde je bilo previše informacija, a ovde je bilo premalo informacija, pa je delovalo da nešto prikrivamo. A da u slučaju tragedije u OŠ „Vladislav Ribnikar“ takođe nismo dali dovoljno informacija, i tu bi rekli da nešto prikrivamo, kao što su određeni neodgovorni mediji koje vi branite postavljali pitanja zašto je policija navukla kapuljaču onom maloletnom monstrumu, što je redovni protokol. Pa je onda valjda navukla kapuljaču zato što nešto prikrivamo? To je politička neodgovornost. To je pokazatelj političke neodgovornosti. Definicija političke neodgovornosti i definicija zloupotrebe tragedije.

Za sve ostalo, što se tiče zahteva roditelja iz OŠ „Vladislav Ribnikar“, molim vas, ne pokušavajte i to da zloupotrebite. Mi smo bukvalno u dnevnom kontaktu sa svim roditeljima iz OŠ „Vladislav Ribnikar“, sa Savetom roditelja, sa predsednikom Saveta roditelja, sa zamenicom predsednika Saveta roditelja, sa roditeljima iz Odeljenja VII-2, sa roditeljima ubijene dece. Razgovaramo sa njima na dnevnoj osnovi. Molim vas, nemojte da pokušavate da zloupotrebljavate.

Što se tiče odgovornosti za objavljivanje spiska, u toku je interna kontrola u MUP-u. Odgovorni će, naravno, odgovarati za to što je urađeno, samo da vidimo tačno šta se desilo i ko je odgovoran. Svi će odgovarati i niko ne beži od odgovornosti. Ali, nemojte da pokušavate da zloupotrebite zahteve roditelja, zato što smo sa svim roditeljima zaista u dnevnom kontaktu.

Tako da, politika, ako možemo da se dogovorimo makar oko toga, evo, dalje od te teme, dalje od roditelja i da pokušamo da vidimo da ih zaštitimo i da sistem uradi svoj posao kao što trenutno radi.

U svakom slučaju, ja ću dalje odgovarati, tako da neću dalje zloupotrebljavati ovo vreme koje mi je na raspolaganju, ali za sve dodatne informacije izvolite, postavite mi pitanja. Samo još jednom, primer političke neodgovornosti je da se niko od predstavnika opozicije 26 dana nije odazvao na poziv predsednika Republike Srbije, koji je dobio oko 2,3 miliona glasova građana Republike Srbije, direktno na svoje ime i svoje prezime, da se nije odazvao na razgovore, da vidimo kako ćemo dalje, već da želite da zloupotrebite krizu za nasilje na ulicama. Što se tiče toga, hajde da razgovaramo, mi smo tu politički odgovorni i ne morate da dobijate samo ostavku, odnosno smenu Bratislava Gašića, još jednom kažem, može cele Vlade, ali to ne znači onda prelaznu Vladu, već znači parlamentarne izbore, pa da rešavamo stvari na taj način. Hvala vam.

PREDSEDNIK: Pravo na repliku.

BILjANA ĐORĐEVIĆ: Zahvaljujem.

Moram da odgovorim prvo, i zaista ne želim da vas uvredim time, ali zaista moram da kažem, pošto smo i prošli put vodili ovu raspravu oko toga kako mi, navodno, prvo, nemamo mere koje smo predložili, a onda imamo kontradiktorne mere. Dakle, postoji razlika između „jeste“ i „treba“ u filozofiji. „Jeste“ je kad kažete kakvo je činjenično stanje, a „treba“ je kako nešto treba da se uradi. Dakle, koleginica je govorila o tome kakvo jeste, a nije vam govorila o tome kako treba. To smo vam svi govorili kako treba. Moram da kažem, to da smo govorili da treba manje policajaca i više psihologa, pedagoga, više nastavnika ponovio je broj poslanika iz različitih poslaničkih grupa tokom ovih mesec dana. Dakle, nismo samo mi o tome govorili. Dakle, nije tačno da ovde niko nije predlagao mere. Razumem da vi imate naučene odgovore, od toga da smo strani plaćenici do toga da ne predlažemo nikakve mere, ali to je stvarno besmisleno.

Druga stvar, što se tiče poziva predsednika, način na koji je on nas pozvao, preko medija, bez ikakvog formalnog papira, dakle mi nikad takav poziv nismo dobili otkako smo poslanici. Bilo je više tih poziva preko „Instagrama“. E pa, kako je on nas pozvao, tako smo i mi otišli kod njega kada je bio protest. Dakle, 50-60 hiljada ljudi je otišli kod predsednika i prenelo mu, razgovaralo je sa njim, tako da on sad treba da odgovori nama na to što smo mi njemu tada poručili, a zahtevi su jasni i ponavljaju se svake subote ili petka.

Treća stvar, vi ponovo pokušavate da kriminalizujete proteste. Dakle, ja moram da kažem, evo, ja sam bila ispred Skupštine grada Novog Sada kada je privatno obezbeđenje klečalo na vratu protestanata, dakle jednog od njih, oca troje dece. Dakle, privatno obezbeđenje koje je asistiralo policiji. Dakle, mi imamo jednu potpunu privatizaciju bezbednosti, kao i razne neke druge stvari. Dakle, protest je demokratsko pravo. I kad kažete – neće ulica odlučivati, protest služi da pošalje poruku kada institucije ne rade. Pedeset dana nije bila sazvana sednica Skupštine u redovnom prolećnom zasedanju. Naravno da će vam ljudi izlaziti na ulice kada ne rade institucije.

PREDSEDNIK: Samo da kažem svima da sam resetovao sistem da bi mogli da se prijave svi koji imaju pravo na reč odmah.

Prvo predsednica Vlade.

ANA BRNABIĆ: Hvala.

Dakle, još jednom samo da naglasim nekriminalizujem proteste, nijednu reč nisam rekla koja bi ukazala na to da kriminalizujem proteste. Pokušavate da mi imputirate nešto da bi omasovili te proteste, nijednu jedinu reč nisam rekla da kriminalizujem proteste. Molim vas, nemojte to da radite? Nije pošteno, zaista nije pošteno i glupo je da padate na te grane, misli, ja imam dovoljno poštovanja prema vama da kažem – nemojte to da radite, nije fer, ali dobro.

Dakle, ja nekriminalizujem proteste, neke vaše kolege organizatori protesta su estradizovali proteste, mi ih nismo kriminalizovali, a to što je neko uzeo i registrovao udruženje „Srbija protiv nasilja“ u ugostiteljskog objektu „Estrada“ iz Šapca, to je estradizacija protesta, a mi kriminalizaciju protesta nismo radili niti ćemo uraditi. Poštujemo građane koji su na ulicama, slušamo, ali samo da vam kažem, ti zahtevi, još jednom vam kažem, nemaju nikakve veze sa tragedijama koje su se desile, to su medijski zahtevi za kontrolu medijskog tržišta. Mere niste predložili. Pokažite mi gde ste predložili mere? Da li ste poslali Narodnoj Skupštini mere? Da li ste poslali Vladi Republike Srbije predlog mera, taksativno? Niste, nikada i hvala vam, ja nisam filozof veliko poštovanje prema tome što vi jeste i razumem vaš filozofski pristup stvarima, ja sam ipak neko ko ima malo pragmatičniji pristup stvarima, vi hoćete sada meni da kažete da postoji razlika između jeste i treba.

Dakle, vaša koleginica je konstatovala jeste, nema policajaca u školama, a onda ste vi konstatovali - da, ni ne treba da bude više policajaca u školama. Znači, vi ste potvrdili da je sistem radio? To hoćete sada, to kaže razlika između jeste i treba, jeste nema policajaca i onda vi izađete i kažete – da, ni ne treba da budu policajci.

O čemu pričate? Jel treba da budu policajci ili ne treba da budu policajci? Ako ne treba da budu policajci što ste onda kritikovali što nije bilo policajaca, odnosno, što ih nema u svim školama, jer u „Vladislav Ribnikar“ su bili sve zajedno sa privatnim obezbeđenjem?

Samo da zaključim nekriminalizujemo proteste, da ne bi mediji koji vas podržavaju, to sada uzeli kao istinu, još jednom kažem – nekriminalizujemo proteste, vi ste, odnosno, vaše kolege estradizovali proteste zato što je sada udruženje registrovano u kafani „Estrada“ u Šapcu.

Pod dva, da li ste podneli predlog mera? Ne, niste podneli predlog mera, nijedan jedini, pokažite mi papir gde ste dali predlog mera. Da li postoje zahtevi? Postoje zahtevi i ti zahtevi nemaju veze sa tragedijom. Da li treba ili ne treba više policajaca, znači, zaključili smo, vi kažete da ne treba više policajaca. Dakle, u tom smislu sistem nije zakazao. Jel, hvala vam lepo, doviđenja.

(Radomir Lazović: Replika, pominjanje poslaničke grupe.)

PREDSEDNIK: Molim? Kakva poslanička grupa? Ne.

Reč ima, predstavnik predlagača.

MIROSLAV ALEKSIĆ: Poštovani narodni poslanici, poštovana premijerko i ministre, poštovani građani Srbije, evo nastavlja se ono dostojanstveno obraćanje premijerke poslanicima i danas. To smo mogli da vidimo i prošle nedelje, ali dobro, to što vi radite i kako razgovarate u ovom domu, najviše govori o vama samima.

Moraću da se vratim malo na raspravu prošlog četvrtka, s obzirom da mi niste dali reč do kraja dana, a izneseno je strašno mnogo ozbiljnih stvari. Vi premijerko pitate, šta su to razlozi za smenu ministra Gašića? Pa, izgleda to jedino vama u ovoj zemlji nije jasno, izgleda je svima jasno osim vama, ali što se tiče ministra Gašića, to je jedna stvar, pa ne bi bilo sramota i da ste vi podneli ostavku, ali za to treba malo morala, treba malo svesti o odgovornosti koju nosite i ne samo za ovu tragediju, mnogo davno ste to trebali da uradite da imate obzira, odgovornosti i spoznaje koju funkciju u ovoj državi obavljate. Očigledno vi taj problem nemate, niti sa odgovornošću, niti sa moralom, niti sa obavezom prema građanima Srbije, a izgleda da nemate obavezu ni prema zakonima, a ni prema zakletvi koju ste svi dali.

Znate, bilo bi dobro da ponekad kao premijer ove zemlje pročitate Zakon o ministarstvima, vi ste ga predložili. U tim zakonima, u tom zakonu zapravo, jasno stoji šta su na primer i dužnosti ministra unutrašnjih poslova, stoji da on treba da brine i stara se i za zaštitu života, lične i imovinske bezbednosti građana Srbije, sprečavanje i otkrivanje krivičnih dela i pronalaženje i hvatanje činilaca krivičnih dela, privođenje nadležnim organima, održavanje javnog reda i mira, pružanje pomoći i tako dalje.

Hajde, pročitajte to, pa malo probajte da se setite šta se sve izdešavalo, ne samo sada, u mandatu ministra Gašića, nego i u mandatu Aleksandra Vulina. Vi ste bili tada premijer i u mandatu Nebojše Stefanovića, ako već govorimo o toj osovini u bezbednosnim strukturama države Srbije, pa ćete naći gomilu stvari, gospođo, zbog kojih ste vi sami trebali da e povučete, ali očigledno, kao što rekoh, vama to ne predstavlja preveliki problem.

Znate, pored vas ministar Gašić je izjavio prošlog četvrtka, da je svedok u slučaju Jovanjica, inspektor Dušan Mitić, kaže, imao pravo da laže da bi branio sebe. Meni se čini da vi ne vladate dobro situacijom, ministre Gašiću, okrivljeni ima pravo da laže da bi branio sebe, a svedok je dužan da govori istinu. Prema tome, vi ste se pogubili malo u tom smislu šta ko treba da radi i šta ko ima pravo da govori.

Drugo, u sred ovog doma, vi ste inspektora policije vašeg nazvali kriminalcem i rekli da ćete sa tim kriminalcima da se obračunavate. To je skandal. Ljudi, koje proganjate dve godine, tri godine ih proganja ova država. Hvalite se ove u izveštaju da je zaplenjeno, ne znam, trista kilograma droge ili marihuane u prethodnih godinu dana, a onda ljudi koji su najveću plantažu otkrili u Evropi, su na tapetu režima i politike vlasti, i Milenković, i svi ostali i hoćete da im slomite kičmu i ako vrlo dobro znate da nisu deo vaših kriminalnih klanova i nisu deo one grupe u policiji koja se baškari u svojim vilama, stanovima od dva, tri ara, luksuznim kućama po egzotičnim destinacijama, skupocenim automobilima, oni nisu ti, oni tu ne pripadaju, tu su neki drugi koji njih proganjaju, a koje vi štitite kao ovaj režim. Očigledno nastavlja se funkcionisanje po mafijaškim pravilima.

Kažete za mene da sam ja zaposlio suprugu, policajca iz Trstenika čiji je broj značke bio kod Predraga Koluvije. Pazite, igrom slučaja, ja tog čoveka nikada sa njim nisam porazgovarao, osim što ga znam iz viđenja na ulici. Nikada, ni kafu popio, a suprugu niti znam koja je, niti znam šta radi niti me zanima. Pa, sve i da ga znam, pa sve i da smo najbolji drugari, to je vaše pitanje šta se u vašoj politici radi, ko kome deli značke, ko druguje sa kim. Sada dok vi pokušavate da zamenom teza okrivite neke druge, u istom momentu kažete, da ste sa Predragom Koluvijom razmenili samo jednu poruku. Čekajte, jeste vi proveravali sa kim komunicirate i ko ima vaše brojeve. Otkud to da Predrag Koluvija čestita slavu BIA. Kako to, mislim, što nije čestitao Zoran Lutovac, ne znam, neko od drugih ljudi, kako to Predrag Koluvija. Otkud to? Ili je to normalno da Predrag Koluvija bude neko sa kim se šef BIA dopisuje.

Predrag Koluvija, dve optužnice su podnete u tom predmetu. Vi ste se sa njim dopisivali, pa neka je jedna jedina poruka, neka je jedna jedina poruka. Niste odgovorili, iako ste pričali o drugim stvarima, niste odgovorili da li je Predrag Koluvija bio u klubu sponzora BIA dok ste bili tamo. Ako je bio, kako se našao tamo? Kako jedan narko-trafikant može da se nađe tamo? Kakva smo mi država? Bezbednosno-informativna agencija koja treba da brine o državi i o bezbednosti svih građana ove zemlje dozvoljava sebi da bude kontaminirana od koje kakvih firmi koje doniraju. Čekajte, ako država nema novca da finansira BIA, pa vi morate da to radite menadžerski, onda smo mi u dubokom problemu i onda mi ne znamo gde se nalazimo.

Znate, govorite - tamo se ništa nije desilo. Ja nisam čuo da u svim dosadašnjim zaplenama i otkrivenim plantažama marihuane u Srbiji ili bilo gde, ako govorimo o industrijskoj konoplji, su to branili ljudi koji su bili nekada ranije SAJ, da je bezbednosni prsten činila VOA, BIA i MUP, pa čekajte kakvu to industriju… Imate na hiljade hektara, hiljadu, verovatno i dve, hektara industrijske konoplje u Srbiji, pa nigde nema da ih čuva VOA i BIA, niti MUP. O čemu vi pričate ovde? Čuva naoružano obezbeđenje plastenike Koluvije, jer kaže - kradu im paradajz i krastavce. To je vaš odgovor.

Znate, što se tiče odgovornosti stanja u policiji i kakvo nam je stanje u policiji, govore sledeće stvari. Premijerko, slušajte, pošto vi kažete da je sve u redu, vi kažete da sistem nije zakazao, sve funkcioniše za vas. Gotovo da nema većeg predmeta u Srbiji, kriminalno-mafijaško-korupcionaškog, u kome nema nekog od pripadnika policije, gotovo da nema, i to ozbiljnih funkcionera.

Na primer, Božidar Stolić, bivši inspektor SBPOK-a, prvostepeno osuđen za trgovinu uticajem i davanja informacija klanu Belivuku. Bio je inspektor za borbu protiv organizovanog kriminala. Pazite, taj je davao informacije Belivuku, deo vašeg sistema u kome ste vi premijer.

Dalje, Goran Papić, bivši zamenik načelnika SBPOK-a i bio je jedan od najbližih saradnika Nebojše Stefanovića, takođe prvostepeno osuđen krajem avgusta da je u aprilu 2020. godine naredio da se mimo propisa vrati blindirani automobil Marku Miljkoviću. Protiv njega se vodi još jedan postupak zbog saradnje sa narko-dilerima, čovek je bio zamenik načelnika SBPOK-a.

Ilija Milačić, pominjao sam i njega, neodgovorni ministar ništa, branio je Krička, njega nije. Ilija Milačić, bivši načelnik UKP Beograd, čovek osuđen sporazumno na sedam meseci kućnog zatvora zbog odavanja službenih tajni, gle čuda, kome, portalu „Objektiv“, pa je još gostovao u oktobru 2021. godine „Ozbiljno sa Đukom“. Čovek koji je osuđen Ilija Milačić, u policiji 2021. godine, gostuje u emisiji koja se zove „Ozbiljno sa Đukom“ i tu mislite da nema odgovornosti, da je sve u redu, izgleda da je sve u redu.

Dalje, Milorad Šušić, bivši načelnik novosadske policije, optužuje se i tereti da je po nalogu Dijane Hrkalović stavio bosanskog kriminalca Darka Eleza na fiktivne mere praćenja i prisluškivanja.

Dalje, Dejan Milenković Bagzi, bivši načelnik Službe za specijalne istražne metode, optužen da je manipulisao Belivukovim telefonima, a posle ubistva Vlastimira Miloševića na šinama i to po nalogu Dijane Hrkalović. Optužen da je po nalogu Hrkalovićeve naredio da se izbrišu delovi razgovora između beogradskog advokata Dragoslava Miše Ognjanovića i Dragoslava Miloradovića, bliskog saradnika Luke Bojovića, u kome su razgovarali o vezama Hrkalovićeve sa kriminalcima, ali i o privatnom životu itd, itd.

Znate, to su sve ljudi koji su bili na rukovodećim pozicijama MUP-a Republike Srbije u prethodnom periodu. Toliko o tome kako vam sistem funkcioniše. Mogu da vam nabrajam, koliko god hoćete.

Znate, ministar Gašić je ovde branio Krička, kako je on iz policijske porodice, kako mu je otac bio policajac. Tačno, ali ste ispustili da kažete zašto mu je otac izbačen iz Četvrtog odeljenja. Isto tako, niste rekli da li prolazi krivičnu evidenciju ili ne, a po pitanju nasilja nad ženama. Dakle, nema igre sa tim stvarima.

Jasno i glasno mora da se zna ko je taj koji u bezbednosnom sistemu brine o građanima Srbije, a ne da skrivate ono što ne odgovara, a ono što odgovara da pričate i da branite ljude za koje se zna ko su i šta su i više se ništa ne može sakriti. Znate zašto? Zato što se organizam budi, zato što se budi ono zdravo tkivo i u policiji, MUP-u, i u BIA, i u tužilaštvu, i u pravosuđu. Bude se ljudi koji neće da budu deo kriminalnog klana, koji neće da se stide zato što po nečijim političkim nalozima rade nešto protiv zakona i protiv građana ove zemlje, protiv pravde, protiv opšteg interesa i sve ih je više, sve će ih više biti zato što neće da budu deo takvog mafijaškog ambijenta.

Kažete – ne znate šta su dalje vaše odgovornosti, a pri tome ste ovde počeli da pričate o odgovornosti. Smešno, zaista, smešno. Prozivajući opoziciju za odgovornost, vi koji nosite najveću odgovornost za sve što se dešava u državi 11 godina, kažete – neodgovorna je neka opozicija. Niste odgovorili ovde ni jednom o onom nasilniku, onom Milanu Bojoviću, funkcioneru SNS, koji je davio dete u Batajnici. Šta ste uradili po tom pitanju? Taj čovek, osim što je funkcioner vaše partije, savetnik SDPR-a, je i predsednik Upravnog odbora Nacionalne službe za zapošljavanje. To je vaš funkcioner. On je davio dete. Šta ste preduzeli? Jeste li ga uhapsili, jeste li ga priveli, jeste li obavili razgovor ili mu je članska karta SNS opravdanje da može da radi u ovoj zemlji šta god hoće, i on i bilo ko drugi? Znate, u tome se ogleda odgovornost, poštovana gospođo Brnabić.

Kada govorite o odgovornosti koju ste pomenuli, ja ne znam da li ste vi čuli šta se sve za vreme vašeg mandata otvaralo kao direktna odgovornost vaše Vlade i ljudi koji su činili Vladu. Dakle, odgovorno tvrdim, a istorija će potvrditi, da ne postoji ni jedna vlast pre vas koja je imala veći broj nerazrešenih slučajeva i afera u koje su direktno bili uključeni predstavnici izvršne vlasti, direktno ili indirektno, a to možete da saberete i sami.

Kada govorite o odgovornosti, prvo treba da krenete od slučaja Savamala. Tada je slomljena pravna država. Tada su nekim ljudima porušeni privatni objekti u sred Beograda, tokom noći. Vlast SNS se sprdala sa time. Predsednik države je govorio da su to uradili neki kompletni idioti iz vrha beogradske vlasti. Niste mogli da utvrdite da li su bageri „Milenijuma“ to rušili ili nisu, ali ste „Milenijumu“ dali da gradi „Beograd na vodi“ bez problema. To su vaši pajtosi, znate, Ivan Bošnjak, on je vaš drug, Ivan Bošnjak i Stojan Vujko. Radite sve po Srbiji i radi se „Beograd na vodi“. To je vaše lice i to je nešto čime se dičite, ali zaboravljate, kada govorite o odgovornosti, da ste nečiju privatnu imovinu urušili.

O slučajevima gde je trebala da bude i te kako odgovornost prisutna i snošena jeste i slučaj helikopter gde je ministar Gašić bio ministar odbrane. Slučaj Krušik gde je vaš bivši ministar unutrašnjih poslova sa svojim ocem trgovao i muljao sa oružjem i municijom po povlašćenim cenama, a vi ste uhapsili uzbunjivača koji je sve to otkrio i otkrio šta radi ta hobotnica Slobodana Tešića i ostalih trgovaca oružjem i municijom.

U slučaju Jovanjica, niste pitali vaše tadašnje ministre, današnje šefove BIA i ostalo, šta su radili tamo? Otkud to Koluvija u bliskom okruženju predsednika države? Otkud u prostorima SNS? Otkud to da se dopisuje sa ministrom Gašićem, šalje poruke? Jeste pitali to nekada nekog ili je i Koluvija poput ovog Bojovića, s obzirom da je vaš blizak prijatelj, zaštićen je zakonom, zakoni važe samo za nas koji nismo blisku SNS, a za vas izgleda ne.

Doljevac, sramota. Tu ste odgovarali. Nudimo dva minuta snimka - ne nudimo. Šta bre ima da se nudi kome? Pa, postoji zakon u ovoj zemlji, bre. Otkud vam pravo da vi kažete - naša je dobra volja da nekome nešto damo ili ne. Pa postoji sudski postupak, završen bez dva minuta. Šta ste uradili? Kažete – daćemo vam sad pred zastarevanje, da pogledaju sinovi. Ma nije valjda? Da li postoji sud u ovoj zemlji? Da li postoji pravosuđe? Kome treba da date to po zakonu? Kome? Ja ne znam. Ja ne znam, možda date ovih dana. Predsednik države je jedini govorio da on ima taj ekskluzivitet da on gleda ta dva minuta, ali neće da dovodi ljude u situaciju da se zgražavaju, jer to deluje mnogo strašno.

Oliver Ivanović i cela priča oko Olivera. Pa to je tragedija kako ste spinovali i menjali tezu o tom ubistvu. Strašno. Govorili, obećavali - naći ćemo, evo ga, nije ubica je tu. Šta se dogodilo? Ništa. Čovek je izgubio glavu. Znate posle čega, premijerko? Pa, posle ove televizije koju branite svim silama, „Pinka“ spotom i spotovima gde je on direktno targetiran, kao što se danas targetiraju glumci i njihove porodice i njihova deca, kao što se targetira opozicija, kao što targetiraju profesori, kao što se targetiraju lekari.

Nije vam dovoljan jedan život koji je izgubljen posle spotova, nego nastavljate dalje i još branite i kažete – pa šta, neko drugi je dao frekvenciju „Pinku“ i „Hepiju“? Pa? Pa šta ako je dao? Nije pitanje ko je dao, nego je pitanje zašto vi ne primenjujete zakon i zašto im ne oduzmete te frekvencije, jer krše zakon svakog dana, to je pitanje, a ne pitanje dali ste im vi, pa vi ste doveli rijaliti. I? Neka. Šta imamo sada? Imamo izginulu decu, imamo građane Srbije, mrtve, šta radite? Nastavljate dalje i kažete - super je „Pink“.

Jeste čuli za Veljka Belivuka pre 2016. godine? Sad sam vam pročitao šta su radili policajci kad smo mi ovde u ovo domu govorili o slučaju ubistva Vlastimira Miloševića na šinama i direktno prozivali Veljka Belivuka i direktno prozivali MUP. Šta ste vi uradili tada? Šta su uradili ovi policajci? Ništa. Skrivali dokaze uz pomoć Dijane Hrkalović, da se sačuva taj klan nekada Saleta Mutavog, sada Velje Nevolje. To ste radili i pričate vi o nekoj odgovornosti nekome ovde.

I sad kažete – mi smo uhapsili Velju Nevolju. Ma, jel te? Posle čega ste ga uhapsili? Posle koliko ste ga uhapsili mrtvih ljudi, kako kažete izmlevenih, odsečenih glava u Ritopeku itd? Što ga niste uhapsili kad je bilo to ubistvo kad ste kontaminirali dokaze da je on taj, kad je Dijana Hrkalović radila za vas i za Nebojšu Stefanovića? Što ga tad niste uhapsili? Niste puštali ste ga jer vam je trebao, trebao je da ide u Lučane da se obračunava sa opozicijom. Trebao vam je da rastura proteste, trebao je da glumi batinaša, trebao je na tribinama da smanjuje i sprečava skandiranje protiv predsednika Republike. E, zato vam je trebao i zato ga niste uhapsili. Na vama je odgovornost.

Jeste pitali vašeg kolegu, Sinišu Malog, o svim aferama u koje se dovodi u vezu? Ne samo oko stana u Bugarskoj, nego i o onome o čemu je Savet agencije za borbu protiv korupcije doneo odluku i mnoge druge stvari. Niste, niste jer vas baš briga. Kažete – baš vas briga, mi smo vlast, imamo medije, radimo šta nam se prohte, kako hoćemo. Ali, zapamtite, ne možete dokle hoćete. Doći će taj trenutak kada će doći momenat za odgovornost, kad-tad.

Šta se dešavalo sa slučajem kafane na Pančićevom vrhu? Rušili je? Ne rušili je? Šta ste sve radili? Vaši ministri se utrkivali, jedno kaže Zorana Mihajlović da se to sruši, Nebojša Stefanović kaže – rušiće se ili ništa. Eno je i dalje tamo, stoji. Što stoji? To su vaši prijatelji. Vaši prijatelji – Zelja, Zvonko, Radojičić. To je vaša ekipa. To su vaši prijatelji. Znate, ništa ne sme ništa, zakoni za njih ne važe. To je jedan od primera odgovornosti.

O vama lično sam govorio mnogo puta ranije i neću više i poslovima vašeg brata i firme koji moraju, znate da bi neko postao direktor nekog fonda, na primer ovaj novopostavljeni Relja Ognjenović, prijatelj sina predsednika Vučića, odmah prvi posao koji je dogovoren, dogovoren je da se rade neki softveri, da se rade neke stvari. Dakle, to je ulaznica. Da bi postali funkcioner, morate da se „učipite“ i to je tako i vas baš briga.

Prozivate sve nas, a vi, čiji rođeni brat direktno radi u poslovima sa državom preko svoje firme u kojoj je bio direktor, šta god da je, to je u redu, a cifre su, boli mozak. Nemamo za decu da ih lečimo, nemamo, ali za softvere, programe, praćenja, za to sve imamo.

Sad je na redu klinika, klinika koju vi radite u Beogradu. Super. Da, ulažemo u zdravstvo tako što oni koji mogu i koji imaju prave klinike, takmiče se sa konkurencijom, za one koji će imati pare da plate to lečenje. Nažalost, 90% građana Srbije nema dostupno zdravstvo. Kada bi ste otišli da vidite kakvo je stanje po bolnicama u Srbiji, bilo bi vam dosta jasnije, ali vi tamo ne idete pa i ne znate kakva je situacija.

O mini-hidrocentralama, Nikoli Petroviću, neću ni da govorim. „Telekomu“ i pljački te firme govorio sam mnogo puta do sada. Ništa, pravite se ludi kao da se nije desilo. O direktnom kršenju Zakona oko „Rio Tinta“ i vaših uredbi, vi ste kao premijerka dobili krivičnu prijavu od Narodne stranke i vi i Zorana Mihajlović i Irena Vujović. Naravno, nikakav odgovor nismo dobili na to. Direktno ste prekršili zakone ove zemlje na Vladi Republike Srbije. Povukli ste tu posle spornu uredbu, ali ste napravili zakonski prekršaj kao premijerka koja je predložila to.

Pogibije radnika i u Lučanima i u Aleksincu i širom Srbije, tragedije koje su se dešavale u prethodnom periodu, neusvajanje Aleksinog zakona, pritisci i ucene na svakog zaposlenog čoveka koji radi bilo gde u javnom sektoru u Srbiji, svuda vaše ekipe SNS vode spiskove da li je u pitanju protest, da li je u pitanju glasanje, da li je upitanju šta god. Znači, moraš, nema ugovor, nema plata, bićeš smenjen i tako funkcioniše demokratija u vašim glavama. Tako što pritiskate i ucenjujete jadne ljude u Srbiji, koji jedva preživljavaju i jedva krpe kraj sa krajem, ali partija je tu. Mora da se sluša i mora da se poštuju nalozi.

Toliko o tome kada govorite o odgovornosti i o tome da li je sistem zakazao ili nije. Zakazao je on, poštovana premijerko, onoga momenta kada ste vi postali premijer ove zemlje. Tad je zakazao i nije se oporavio više i neće se oporaviti.

Kažete ovde – niste čuli mere. Ni jednu meru niste čuli? Prozivate kolege da nisu dali nikakve mere. Kolega Lazović je govorio tu tri dana, ali vi niste slušali jer čujete samo ono što vama odgovara. Sada ću ja vama da pročitam, pošto niste čuli, ali bude ovog puta pažljiviji, to su mere kolega Lazovića i njihovog poslaničkog kluba.

Predložili su da se umesto 3,5% BDP u obrazovanje ulaže minimum 5% i to nije sada predlog, mi to pričamo godinama kao opozicija, ali obrazovanje, nažalost, čini mi se, ne zaslužuje u vašim prioritetima veći novac.

Plate nastavnika, to što ćete vi sada reći veće su plate, 2012. godine bile ovolike, 2011. godine bile onolike, pa valjda je normalno da kada imate inflaciju da imate i porast plate. Pa ne mislite valjda da treba da budu iste plate danas kao i 2012. godine? Pa to je vaš posao. Pa vas građani Srbije plaćaju za to.

(Narodni poslanici SNS dobacuju.)

Znate šta je problem samo? Što da biste dali te plate, dok se smejete sada tako slatko, zadužili ste državu Srbiju kao niko pre vas. Godine 2012. javni dug je bio 15 milijardi. Danas je 38 milijardi i ko zna gde će se zaustaviti. To je vaš rezultat. Zadužujete Srbiju i ostavljate kamen oko vrata i građanima i deci koji će to morati jednog dana da vraćaju.

Takođe su vam rekli o odnosu i vraćanju ugleda radnicima u obrazovanju, zapošljavanju većeg broja psihologa i pedagoga u školama kojih nema. Znate, nisu samo beogradske škole tema. Tema su škole i u Leskovcu, i u Somboru, i u Svilajncu, svuda su tema škole. Svuda.

Znate, retko gde imate psihologa. Retko gde imate i pedagoga. Nema para. Školske uprave nemaju uslova i novca da zaposle te ljude. Držite na određeno vreme nastavnike i profesore da biste mogli sa njima da igrate igre i da i oni budu deo onog partijskog mehanizma ucenjenog kada zatreba.

Naravno, ljudi su predložili i vezano za sistem socijalnih ustanova koji pate od značajnog nedostatka radnika i gde jedan socijalni radnik ima i do 40 dece na starateljstvu. I tako dalje, i tako dalje, i tako dalje.

Što se tiče zahteva vezano za ovu odgovornost, institucionalnu odgovornost, dok se vi smejete građani Srbije pate, jer su svesni da vi ne znate šta znači reč odgovornost i nije ovde samo u pitanju ministar Gašić, on je nadležnost ove Skupštine. U pitanju je i Aleksandar Vulin kao šef BIA. Njih dvojica, za razliku od Branka Ružića, nisu pokazali odgovornost da podnesu ostavke, iako je to bio ljudski čin pre svega. Pre svega, ljudski čin. Nisam siguran, ponovo ponavljam, da oni to smeju da urade. I to je najveći problem, jer se ne sme ako šef ne kaže – povuci se. Ako šef kaže – ostaješ tu, džabe što bi možda Gašić podneo ostavku, ne sme da se to dogodi, jer šef ne da.

Sada kažete, preduzeli ste mere. Oružje, oduzimanje oružja, u redu. Kažete – školski policajci – da, trebalo je mnogo ranije da ih bude. Dobra mera, dobra mera. Mnogo ranije trebalo je da ih bude. Da ih je bilo možda ovo ne bi ni sprečili, ali je pitanje da li će sprečiti i nadalje, jer i ta mera i oduzimanje oružja služe samo da skrenu temu sa vaše odgovornosti.

Nakon ova dva tragična događaja, koja su se dogodila, imali smo najmanje tri napada u školama najmanje, a, mnogo više. Ja ne znam da li je to jedan oda razloga što ste skratili školsku godinu. Za jedan dan rekli – idete kući od utorka.

Imali ste nove slučajeve femicida, imali ste masovne tuče maloletnika u tramvajima, imali ste čoveka koji je zoljom srušio kuću u svom komšiluku, imali ste mafijaška ubistva, odnosno pucnjavu na Vračaru, u sred bela dana, imali ste slučaj pedofila vašeg člana u Odžacima koji je napastvovao dete.

Samo od početka godine, znate koliko je žena ubijeno i stradalo u femicidu, u porodično partnerskim odnosima. Za devet dana samo, od 3. do 12. maja četiri žene su ubijene u porodičnom ili partnerskom nasilju.

To se sve dešava posle ovih tragedija. To samo potvrđuje da su ove tragedije posledica stanja u društvu i to se nastavlja i dalje. Nije stalo. Nije stalo, jer vi ne želite da menjate stanje u društvu jer ste ga napravili po vama, kako vama odgovara. Da je vaša politika jedina relevantna, vaša moć i vaša politička funkcija.

Šta kažete – ako napadnemo SNS napadamo državu. Pa vi ste poistovetili stranku i državu. Vi mislite da kada vam neko govori da nešto loše radite da se napada država. Otkud to vama pravo da smatrate da vama pripada država? Jeste li je nasledili? Jeste li je kupili? Jeste li je privatizovali pa možete da radite šta god hoćete? Ne, ozbiljno ste pogrešili kada tako sagledavate stvari.

(Narodni poslanici SNS dobacuju.)

Od trenutka kada su se desili tragični događaji koji nas nisu opametili kao društvo, nikog, a ni vas, prvo vas, broj bezbednosno interesantnih događaja u školama i njihovoj blizini povećan je u odnosu na isti period prošle godine za 123%. Broj krivičnih dela za 54%, broj prekršaja za 367%, 181 pretnja deci se dogodila, 22 pretnje replikama pištolja, 13 pretnji nožem i još 438 događaja koje je policija ocenila bezbednosno interesantnim. To sve piše u vašem izveštaju.

Dakle, nešto se dešava. Postoje neki problemi. Da bismo rešili te probleme moramo malo da pogledamo u naše dvorište, odnosno u vaše jer vi vladate Srbijom.

Kažete – zloupotreba tragedije. Šta je zloupotreba tragedije? To što ljudi ne ćute u Srbiji na tragediju što se desila. To što neko neće da strepi da li će mu se dete vratiti iz škole kada ga pošalje zdravo i živo ili ne. To što neko neće da ćuti više i čeka da neki dođe sa kalašnjikovim i krene da puca. To što neko neće da ćuti da mu neki batinaš SNS davi dete španskom kragnom. To što neće niko da strepi da mu neko zoljom sruši kuću. Jel to zloupotreba tragedije?

Kažete – šta su zahtevi? REM, broj jedan, da bude razrešen, da se izabere novi sastav REM-a koji mora da raspravlja, koji mora da raspravlja o oduzimanju frekvencija „Pinku“ i „Hepiju“ zato što „Pink“ i „Hepi“ krše zakon.

(Narodni poslanici SNS dobacuju.)

Znate, kada govorite o tim medijima koje su vaše tvrđave vlasti, „Pink“ i „Hepi“ i kažete – pa šta, pričali ste tu u četvrtak o rijalitijima, navodili razno razne primere, neke ljude od nekada ranije, pogledajte šta radi „Pink“ – Jelena Marjanović je ubijena u aprilu, pevačica od koje ste pravili kampanju, na svim naslovim stranama je ona bila, njen suprug je po odluci Željka Mitrovića ušao u rijaliti kao osumnjičeni ubica već u tom trenutku, u rijaliti „Zadruga“ 2017. godine. Tamo je proveo osam dana sa 50 ostalih učesnika. Zbog gledanosti ste promovisali čoveka koji je postao osuđen, zbog gledanosti, i doveli u opasnost i te druge ljudi koji su tamo bili.

Kristijan Golubović, čovek koji podržava predsednika države Aleksandra Vučića i kaže da on priprema ekipu svojih fanova koje poziva da glasaju za SNS, znate taj čovek je osuđeni kriminalac, ako niste čuli. On je takođe čest učesnik u „Zadrugama“, promoviše priče o kriminalu, a zadnji put je izbačen upravo zbog nasilja nad drugim učesnikom. Ali, vi ste otišli korak dalje pa je on počeo i po školama da drži predavanje. To je taj sistem vrednosti koji vi negujete u Srbiji.

Zvezdan Slavnić, takođe, osuđeni ubica, lopov, doveden u „Zadrugu“ 2022. godine, prošle godine, nasilan prema devojci, koju je šamarao, davio, maltretirao, na sve to je „Pink“ ćutao, a dešava se na nacionalnoj frekvenciji i nikada nije kažnjen za to. Njegova bivša supruga je 2023. takođe postala učesnik. Mesecima su ljudi koji su to gledali u Srbiji mogli da vide i psihičko maltretiranje i fizičko od strane tog čoveka. Opet „Pink“ ne reaguje.

Narod je u jednom trenutku počeo da zove policiju. I, naravno, opet se ništa nije desilo. Završila se „Zadruga“, a ta supruga koja je maltretirana odlučila je da pokrene postupak i skupi materijal iz „Zadruge“. To se sve dešavalo u lajvu.

Bezbroj primera postoji, premijerko, gde su žene udarane, šamarane. Pink je to pravdao ljubavnim razmiricama, tako to kažu. Nikada taj isti „Pink“ nije koristio nacionalnu frekvenciju da promoviše podizanje svesti naroda o nasilju, već, nažalost, mladima šalju poruke da je nasilje uredu i da je normalno da im se neko unosi u lice, da ih davi, da ih fizički i psihički maltretira, a čovek je sebi pokušao da prereže grkljan uživo u programu. Onda, Željko Mitrović, odgovara na društvenim mrežama i kaže – vi koji prijavljujete šta se dešava u „Zadruzi“, policiji, vi ste cinkaroši. To je ta vaša Srbija.

Kažete nije dobar zahtev ni ukidanje tabloida koje finansirate, i da je to sve uredu što oni to rade. Pogledajte ovu naslovnu stranu. Vidite šta piše – Šešelju svinjo debela, p…. materina, ponesi pištolj, čekam te. To je naslovna strana tih tabloida, jedna.

Pogledajte dalje. Mama – koljemo ti sina, sa sve slikama koljača, takođe naslovna strana, koja završava po društveni mrežama i pored štampanih izdanja. Pogledajte Kolinda u seks akciji, takođe naslovna strana tih štampanih medija koje vi veličate i koje vi branite.

Pogledajte dalje. Karleuša, na ovim slikama sam ja, Vranješ me tajno snimio. To jesu moje grudi i polni organ. Naslovna strana, takođe tih vaših istih medija. Jelena je još mogla da bude j… naslovna strana, Jelena Marjanović. Smejte se, smejte se. Jeste ovo smešno.

Pogledajte dalje. Dijana Hrkalović koja je bila deo bezbednosnih struktura, koju ste prozivali da radi o glavi predsedniku i njegovoj porodici, a onda je uzeli u zaštitu jer je pristala da bude svedok saradnik klana vašeg, evo je Dijana Hrkalović pratila Danila i Andreja Vučića. Takođe, naslovna strana vašeg tabloida. Papić je njega kontrolisao. Žene zlo, ubijali ljude zbog đakuzija i seksi selfija, ista ta žena vaša Dijana Hrkalović. Dijanina knjiga „mrtvih“. Otkrivamo imena svedoka saradnika koje je prodala mafiji, itd, itd.

Mogu da vam do sutra pokazujem naslovne strane. Iako vi ne vidite problem u ovome, a onda je problem u vama. U vama je problem premijerko. Kako se finansiraju ovi tabloidi? Tako što im dajete pare iz države, iz javnih preduzeća i iz EPS-a, iz „Telekoma“, iz opština i iz drugih ustanova dajete im novac, finansirate ih da budu što tiražniji i sejete ovakvu mržnju i ovakav nemoral po Srbiji. Svakoga dana, svaki kiosk u Srbiji ovo ima, svakoga dana.

Saveti za štampu objavljuju evidencije koliko se laži izjavi svakoga dana na ovim naslovnim stranama. Ti ljudi su targetirali pokojnog Olivera Ivanovića, ne isti način na koji nas sada drugi iz opozicije targetiraju. I vama je to uredu. Onda kažete – pa gde je tu naša odgovornost. Sistem funkcioniše. Sve je uredu. Mi smo sve uradili što treba. Evo sada ćemo da promenimo, policajci, uzmemo oružje i nastavljamo dalje. Ne može. Ne može, shvatite. Odgovornost je na vama.

Sada vas, zaista pozivam da shvatite da ove zahteve koje su građani Srbije vama uputili treba da uslišite i sprovedete, ne zbog građana Srbije koji protestuju, nego zbog svih, i zbog onih koji su u vašoj partiji i zbog vas i vašeg deteta i zbog svih ljudi koji žive danas u Srbiji. O tome se radi. Nije ovo politika, ovo je život, ali vi to nećete da shvatite. Ne shvatate da je izvor zla, to što se gleda, ne samo u rijalitiju.

Ove dve televizije imaju 24 časovni program gde se ljudi targetiraju, gde se dovode gosti koji govore šta im padne napamet. Nema ničega više. Ni kulturnog, ni obrazovnog, ničega, samo priče, spletke, nemoral, mržnja, neistine. I to tako traje i to tako funkcioniše i vi onda kažete – sve je uredu.

Na kraju, ovaj deo izlaganja ću završiti sa pitanjem. Da li ste se upisali u knjigu žalosti i vi? Ako niste, zašto niste, s obzirom da ste bili u Londonu u kući Lankaster kada je bila sahrana kraljice Elizabete. Ako ste stigli do Londona, voleo bih da mi kažete šta je bio problem ako se niste upisali u Osnovnoj školi „Vladislav Ribnikar“? Hvala.

PREDSEDAVAJUĆA (Sandra Božić): Pravo na repliku, Vladimir Đukanović.

VLADIMIR ĐUKANOVIĆ: Zahvaljujem se predsedavajuća.

Znate, o moralu ili nemoralu priča vam čovek koji je lagao za svoju diplomu. I dan danas u Trsteniku pokušavaju da utvrde gde je to diplomirao i slažem se sa njim samo u jednom, a to je da je sistem zakazao, jer takav nije u zatvoru.

Ako bi neko trebao da ide u zatvor, to je dotični gospodin koji je sebi dao da li iz kompleksa zato što nije završio ništa, zato što je školu jedna prošao sa dovoljnim uspehom, da li zato što nije nikad prišao fakultetu, možda želi da bude sudija ili tužilac, ali on sebi daje za pravo da ovde ljudima presuđuje.

Mi prisustvujemo suđenju u ovoj Skupštini. On zna ko je krivac, on je tužilac, on presuđuje, on kaže koliko će ko da ode na robiju. To je nešto neverovatno šta mi slušamo ovde. Tako se na najbrutalniji način vrši pritisak na rad pravosuđa, na rad suda. Ako je neko to radio, to su radili mediji, umreženi sa njim koji su baš vodili kampanju oko Jovanjice i koji nikada nisu hteli drugu stranu da čuju, a znam šta ga najviše boli, upravo zato što u policiji su mu odsečeni oni ljudi koji su mu davali poluinformacije kako bi lagao i obmanjivao.

Ti kriminalci u policiji, bogu hvala su odstranjeni, koji su njega uvukli u sve ovo i čiji je on portparol zapravo. Nadam se baš zato što je na jedan ružan način sve te ljude tako brukao i tovario im je najgoru moguću krivicu, da će završiti u zatvoru zbog toga. On zaslužuje da ide u zatvor.

Pošto se trudim da iz tog postupka ništa ne govorim, iako znam svaki papir u tom postupku, postavio bih jedno pitanje – šta se desilo sa onim što su zatekli tamo u Jovanjici? Pošto mi kao advokati, čisto da znate, dan danas ne možemo da uđemo u Jovanjicu iz ne znam kog razloga. Nemamo pravo da uđemo. Kako je to moguće da su računi za struju u decembru mesecu kada je već došlo do hapšenja bili veći nego kada je Jovanjica radila? Ko je to i šta radio na Jovanjici, ko je tu robu prodavao? Gde je nestala ta roba? Da li se neko nije ugrađivao i zaradio novac od toga? Ko su ti ljudi bili? Da li možda neki koji baš njega teraju da ide po televizijama i da laže i da obmanjuje?

Bilo bi lepo da nam se o tome nešto i kaže. U svakom slučaju, ja bih zamolio i vas predsedavajući da prekinemo ovde da imamo suđenja i presuđivanja. Ovaj čovek nije ni sudija, ni tužilac, jedva je srednju školu završio i nadam se zaista da će jednog dana završiti u zatvoru gde mu je mesto. Hvala vam.

PREDSEDAVAJUĆA: Hvala.

Milenko Jovanov.

MILENKO JOVANOV: Možda nije diplomirao na nekim visokim školama, ali je zato u vrtiću rasturao, tamo je bio najbolji. Posle mu je malo bilo teže. Ono što je ovde zanimljivo, vidite, ovde je bilo svega. Ponovo jedna splačina informacija, i bolnice, i "Telekom", i "Rio Tinto", i izbori, i ne znam šta sve nije spomenuo, i Beograd na vodi, svega i svačega. Međutim, samo nema odgovora na pitanje - kakve to veze konkretno ima sa odgovornošću Bratislava Gašića za dve tragedije koje su se desile? Na to nema apsolutno nikakvog odgovora.

Nego se uvodi sada jedan novi momenat. Mi smo na prošloj sednici imali zahtev od ovog poslanika da se odgovara preventivno. Dakle, kada se sumnja da će neko da možda da izvrši nekakvo krivično delo, da taj mora da ide da odgovara, jer policija je odgovorna što ga nije na vreme hapsila. Jel tako rekao? A sada traži retroaktivnu odgovornost, jer sada Bratislav Gašić treba da odgovara za ono što je radio u vreme kada je bio šef BIA-e, jer to po njemu nije valjalo, i tu je bilo određenih problema, kako je rekao, a pošto nije odgovarao tada, hajde sad da odgovara. Šta je bre ovo? Vi ovo nazivate ozbiljnom argumentacijom? Pa smešni ste.

I još jedno pitanje, na koje nema odgovora. Ovaj čovek je odgovarao i osuđen zato što je lagao da je u "Jovanjicu" uključen Andrej Vučić. Jel ste primetili da ga ni jednom nije spomenuo? Jeste primetili da ga više ne spominje? Lagao je danima, nedeljama, mesecima kako je Andrej Vučić uključen u "Jovanjicu" i odjednom ispari Andrej Vučić, nema više Andreja Vučića. Pa kako to?

Što se tiče kriminalca iz Novog Sada Bore Novakovića, najvećeg lopova kog je Novi Sad zapamtio, koji je ukrao ceo bulevar. Ceo bulevar si ukrao, Boro, i nemoj da dobacuješ, kad se priča o kriminalu ti najbolje ćuti, jer si priznao da si lopov. Priznao si da si lopov, dakle, ti si na sudu priznao i potpisao da si lopov. Dakle, ti si po sopstvenom priznanju lopuža. Lopuža, po sopstvenom priznanju. Lopuža, ima vremena, Boro, da ti odgovaraš i krivično. Boro, "škljoc" ćeš ponovo da čuješ. Boro, ne ceo dan, dugo dana, dugo dana ćeš, Boro, da budeš iza brave, gledaćeš život kroz rešetke, Boro. Gledaćeš, Boro, život kroz rešetke, kroz rešetke će ti život teći. I ponovo ono odelo i ponovo ti skinu pertle i ponovo ti uzmu kaiš, Boro, sve ćeš ponovo da preživiš. Sve ponovo. Džaba prekršajni sud, džaba Boro, prekršajni sud. Džaba Boro, odgovaraćeš. Opet ćeš odgovarati. Jednom lopov, uvek lopov. Dakle, ovo je jedna lopuža, Bora Novaković, opet ćeš odgovarati. Dobro, pošto si rekao - jeste, i saglasili smo se, dogovorili smo se.

Dakle, kao što vidite, dame i gospodo, nema više Andreja Vučića u priči. Zašto? Pa zato što je osuđen da je lagao.

(Narodni poslanik Borislav Novaković dobacuje.)

(Predsedavajuća: Milivojeviću i Novakoviću, niste na utakmici.)

Zato što je osuđen da je lagao. Zato što je osuđen da je izmišljao, osuđen da je lagao, osuđen za to što je celu priču, a videćemo jednog dana po čijem nalogu i zašto plasirao u javnost. Dakle, on je bio portparol onih koji su ovo osmislili. A ko ga je štitio i kako smo došli do toga da danas osuđeni lažov priča i dalje o tome šta se dešavalo, gde, u kom postupku, to ćemo imati priliku da vidimo. Kao što ćemo jednog dana dočekati da lopov Bora Novaković završi tamo gde mu je mesto, ali nema više prekršajnog suda koji će da ti prihvati. Odgovaraćeš, ukrao si bulevar, ukrao si bulevar, Boro Novakoviću. Krali su ljudi svašta, a ti si ceo bulevar ukrao. To nikom pre tebe nije pošlo za rukom, lopove jedan.

PREDSEDAVAJUĆA: Povreda Poslovnika. Izvolite.

RADOMIR LAZOVIĆ: Hvala, predsedavajuća. Mislim da je svima jasno ne da je povreda Poslovnika, nego ja sam hteo da kažem da je član 104. povređen, da je duplo više govorio prethodni govornik. Ali on nije govorio duplo, on je govorio više nego duplo od onoga što je predviđeno Poslovnikom, što je dva minuta, i ne samo on. Za povredu Poslovnika sam se javio i za prethodnog govornika koji je koristio repliku. Razumem, niste me videli, nije nikakav problem, evo sad isto to govorim. Dakle, član 104. kaže da ta replika može trajati dva minuta. Ja razumem da nije navikla većina, pošto se prvi put dešava na ovoj sednici da postoji opozicija koja je predlagač, pa ima više vremena nego što ste navikli da imate beskonačno vreme ovog sveta. Ali i dalje postoji Poslovnik, ljudi.

Da li možda možete vi da se obuzdate kao neko ko predstavlja vašu grupu. Jel možete malo da pokažete odgovornosti? Pa jel morate da pričate svaki put, da ovde pritiskate i predsedavajućeg i predsedavajuću konstantno? Jel možete da se obuzdate, čoveče? Možete li da stanete na dva minuta? Evo, ja sam govorio sad minut, možda građani ne znaju. Molim vas, hajde da vratimo ovo u neke normalne tokove Poslovnika, koji ovde piše koliko nešto treba da traje. Dakle, ne može on da bira da govori četiri minuta, ako piše da treba da govori dva minuta. Sve što je imao da kaže, mogao je da kaže u ta dva minuta u replici. Hvala vam.

PREDSEDAVAJUĆA: Da li želite da se izjasnimo?

RADOMIR LAZOVIĆ: Pa ne, želim da apelujem na vas, nema potrebe da se izjašnjavamo. Želim da apelujem na vas najdobronamernije. Hvala vam.

PREDSEDAVAJUĆA: Da ili ne, gospodine Lazoviću? Nemojte koristiti vreme dodatno. Hvala.

RADOMIR LAZOVIĆ: Molim vas, imam pravo da tražim objašnjenje, predsedavajuća.

PREDSEDAVAJUĆA: Da, da, to sam vas pitala. Molim vas, pratite šta govorim.

RADOMIR LAZOVIĆ: Hvala vam.

PREDSEDAVAJUĆA: Povreda, Milenko. Izvolite.

MILENKO JOVANOV: Član 107.

PREDSEDAVAJUĆA: Molim Cakića, narodnog poslanika, da ne dobacuje, da se ne obraća direktno predsedavajućem, da ne simulira različite stvari, jer ih ne razumem zaista kada dolaze od njega, jer nisam sigurna u kom svojstvu vi u ovom trenutku vi uopšte se obraćate predsedavajućem. Zašto se ne javite za povredu Poslovnika? Uzmite Poslovnik, podignite, ako ste u stanju da za dva minuta iskažete problem koji mislite da je napravljen u mom predsedavanju? A ovako nemojte dobacivati, inače ću biti prinuđena da vam… Ja vam kažem, samo na ono što se desilo.

Prema tome, Milenko Jovanov ima pravo na povredu Poslovnika. Izvolite.

MILENKO JOVANOV: Član 107, st. 1. i 2, dakle, govornik je dužan da poštuje dostojanstvo. Ovde nije bilo poštovano dostojanstvo, a sa druge strane nije dozvoljeno ni neposredno obraćanje. Dakle, on se meni neposredno obratio – čoveče, i ne znam ni ja šta. Dakle, ja sa njim nisam obaljao radnje koje je on spreman da radi. Nismo cirkali zajedno i valjali se u povraćki, ništa nismo zajedno radili, prema tome, apsolutno ne dozvoljavam da mi se tako obraća, to je potpuno neprihvatljivo. A sa druge strane, kada neko toliko drži do slova Poslovnika, onda treba svojim primerom da pokaže koliko mu je stalo.

Mislim da je trebalo da opomenete gospodina Lazovića da se ne pridržava slova Poslovnika, nego da se obraća direktno i narušava dostojanstvo ove Skupštine, kao i poslanike koji dobacuju. Dakle sve, i Boru Novakovića i Cakića i ovog nesrećnog koji je juče najuren iz Zvečana, ali sve, ako je Poslovnika takav kakav kažu da jeste i kažu da važi za sve, onda da lepo svojim primerom pokažu da prvo važi za njih, pa ćemo mi nekako da se uklopimo. Hvala.

PREDSEDAVAJUĆA: Da li želite da se izjasnimo? Ne.

Gospodine Lazoviću, opet ste u sistemu. Šta je sad?

(Radovim Lazović: Replika.)

A vi opet niste naučili Poslovnik? Replika ne može na povredu Poslovnika, gospodine Lazoviću. Opet vam ta knjižica pravi mnogo veliki problem. Nemojte da ne možete baš to da savladate.

Povreda Poslovnika, Dejan Bulatović. Izvolite.

DEJAN BULATOVIĆ: Poštovana predsedavajuća, ja bih voleo ako mogu da govorim, pošto kolega iza mene dobacuje.

Zapravo, uputio bih na član 104, ali pošto je 104. kolega Lazović reklamirao, ja ću da ukažem na povredu Poslovnika, član 106. Vrlo je neverovatno, predsedavajuća, da neki ljudi govore sa tačke morala, da govore i objašnjavaju nama kako je to neka medijska kuća nešto objavila, a dovoljno je da pogledate neke druge medijske opozicione tzv. medije, pa ćete videti šta je zapravo jedna medijska tortura.

Drago mi je da sa desne strane ne mogu da čuju ono što kažem i da odlaze sa sednice, to je dobro, to je dobro za parlament, možda ćemo se vratiti na tačku 106. i poštovati ono što treba, a to je da govorimo o tački dnevnog reda. I kakve sad veze ima ministar Gašić sa „Informerom“ i šta objavljuje? Šta sad treba, da ministar Gašić uređuje medije? Jel to suština poruke opozicije?

Ministre Gašiću, molim vas, pošto čujete šta oni kažu, hajde da vidimo da li postoji zakonska osnova da se vi mešate malo u uređivačku politiku. pogledajte vi ovog apsurda. I oni kažu – za Evropu su, oni kažu – oni žele da Srbija liči na nešto što se zove „bez nasilja“. Nasilje vršite vi i vi ste nasilnici i to mora da se zna i to građani Srbije treba da znaju.

Nasilje dolazi od vas. Vi ste jedni foliranti i nema više mesta foliranju. Građani Srbije to treba da znaju. Prestanite više to da radite. Recite, imate li nešto za ovog ministra da kažete, osim što lažete, osim što izmišljate i osim što terate ovog čoveka u to da krši zakone i Ustav. Prestanite to.

Hvala vam.

PREDSEDAVAJUĆA: Da li želite da se Skupština izjasni.

DEJAN BULATOVIĆ: Ne.

PREDSEDAVAJUĆA: U redu.

Reč ima premijerka.

Izvolite.

ANA BRNABIĆ: Hvala vam.

(Narodni poslanici Aleksandar Jovanović i Dejan Bulatović se raspravljaju.)

Dakle…

PREDSEDAVAJUĆA: Molim narodnog poslanika Jovanovića da prekine polemiku, da ne dobacuje i da zaista ne ometa rad Narodne skupštine, a to čini sve vreme.

Gospodine Jovanoviću, vama se obraćam.

Gospodine Jovanoviću, jeste li prisutni vi ovde na sednici? Jel čujete vi?

Jel vi čujete? Jeste li prisutni na sednici?

Zamolila sam vas da se smirite, ne dobacujete, ne svađate sa narodnim poslanicima. Molim vas, udostojite se toga da shvatite gde se nalazite.

(Aleksandar Jovanović: A da to kažete Miliću?)

Ja vas molim da ne vičete.

(Aleksandar Jovanović: Milić stalno dobacuje.)

Gospodine Jovanoviću, izričem vam opomenu.

Izvolite. Gospođo Brnabić, nastavite.

ANA BRNABIĆ: Hvala vam.

Izlaganje narodnog poslanika ovlašćenog predlagača je bilo otprilike nekih četrdesetak minuta, možda nešto malo duže, malo kraće, ali tu otprilike negde. Četrdesetak minuta gnusnih, brutalnih laži. Ne mogu da kažem ni eufemizam neistina, dakle užasnih laži, još jednom lako dokazivih laži, stotine puta ponovljenih laži, stotine opovrgnutih laži i to sve tako ide u krug.

Mi smo primorani, ja kao predsednica Vlade da stalno odgovaram na te iste laži i da debatujemo o nečemu što dokazano nije istina i da samim tim, nažalost, ponižavamo sve naše građane time što se ovako važna sednica na ovako važnu temu svela na to da stalno i stalno i stalno ponavljate neistine, opšta mesta. Nipodaštavate građane misleći da će oni, valjda, ako to izgovorite sto puta, hiljadu puta, neke od tih neistina o platama, o inflaciji, o javnom dugu, o „Telekomu“, o Jovanjici, valjda da će u jednom trenutku ljudi, valjda, da polude i poveruju u to. Ali, to se neće desiti.

Molim vas da zaista, iz poštovanja prema našim građanima, iz poštovanja prema našim građanima i ovom domu, počnemo da pričamo o nekim stvarima koje su konkretne, suštinske.

Sad ću vam reći, u stvari, poštovani građani Srbije, i ovo je, u stvari, i problem, ne samo demokratskog društva, nego morala i kredibiliteta ljudi koji se bave politikom u demokratskim društvima. Zašto ja mislim da je strašno ovo što radite, strašno za naše društvo, strašno i za ove ljude koji svake nedelje šetaju zato što su nezadovoljni stanjem u našem društvu? To je ono što, ja mislim, naši građani duboko ne razumeju, a to je osnovno pitanje. Zašto? Ovo je osnovno pitanje.

Zašto narodni poslanik može da izgovori ovu količinu neistina i zašto može svaki put da ponavlja ove neistine? Pa, zato što kada ga ljudi tuže za izrečene neistine on se pozove na poslanički imunitet. To u jednom civilizovanom društvu zaista ne bi bilo moguće. Takav političar bi sam po sebi bio diskvalifikovan i okarakterisan kao čovek koji je nepodoban da se bavi ozbiljnim javnim poslom.

Zašto? Zato što ako ste, posebno ako ste opozicija, kažete, nekog optužite za nešto i taj neko vas tuži sudu, vi nećete da se pozovete na poslanički imunitet. Upravo suprotno, vi ćete jedva čekati da vas neko tuži sudu, ukoliko pre toga vi niste otišli u tužilaštvo i podneli sve dokaze kako bi mogao da se vodi postupak protiv tih i takvih kriminalaca i ljudi koje optužujete svaki dan. Ali, pošto to već niste uradili, onda bi jedva sačekali da oni vas tuže da bi dokazali to i da bi pokazali vašu odgovornost prema građanima i poštovanje prema institucijama.

Ne, narodni poslanik može da izgovara neistine i, da budem potpuno otvorena, brutalno da laže svaki dan o svim ovim stvarima, zato što kada ga neko tuži on se pozove na poslanički imunitete. Eto, takva je opozicija u Republici Srbiji, parlamentarna opozicija. Zato možete da govorite neistine svaki put.

Zato što ste, recimo, za Igora Isailovića, za Igora Isailovića ste izjavili da izvlači novac za nečije batinaše i ljude koje treba platiti da idu na mitinge.

(Miroslav Aleksić: Poznajete ga?)

Poznajem Igora Isailovića, on je moj prijatelj. Ja se ne stidim toga, ja se time ponosim. Igor Isailović je moj prijatelj i ja se njime ponosim. Nije uradio ništa nezakonito, tako da nemam problem da kažem da ga poznajem i da mi je prijatelj. Znate, ja ne lažem i ne obmanjujem javnost.

Dakle, Igor Isailović, rekli ste, izvlači novac za nečije batinaše i ljude koje treba platiti da odu na mitinge. Ova uvreda je izrečena u televizijskoj emisiji „Junaci doba zlog“ polovinom januara prošle godine.

Igor Isailović je onda, poštovani građani Republike Srbije, da razumete zaista o kakvim političarima ovde u opoziciji se radi i koliko su to neiskreni ljudi, koliko bez ikakvog kredibiliteta, bez ikakve političke odgovornosti, nula političke odgovornosti, i zašto je moguće da se stalno i stalno i stalno truje javni prostor lažima u koje će, valjda, neko nekada da poveruje.

Igor Isailović je pokrenuo krivični postupak protiv Miroslava Aleksića. Sud je u toku 2022. godine, samo slušajte ovo, u toku 2022. godine zakazivao ročišta za 18. februar, 29. mart, 27. maj, 1. septembar, 23. septembar, 5. oktobar, 25. novembar i 3. februar 2023. godine. Osam ročišta je naš sud zakazao, ni na jednom od ovih, ni na jedan poziv se narodni poslanik nije odazvao, ni na jedan od osam ročišta. Onda se pojavio 23. marta ove godine i pozvao se na imunitet, na poslanički imunitet, umesto da dokaže svoje tvrdnje, da pokaže šta je Igor Isailović radio i to se pozvao na imunitet iako kazna za krivično delo uvrede nije zatvorska već je novčana.

Pa, je čak to i kada je znao pričao neistinu, i da će se to dokazati na sudu, pozvao se na poslanički imunitet da ne bi platio novčanu kaznu. To se isto desilo i sa drugim slučajevima u kojima su ga ljudi tužili o kojima govori neistine i svaki put se pozvao na poslanički imunitet. E, zato je, poštovani građani Republike Srbije moguće da ovaj narodni poslanik stalno i stalno govori neistine, zato što ga štiti poslanički imunitet i zato što se on sakrije iza poslaničkog imuniteta da ne bi odgovarao na sudu i pred nadležnim institucijama Republike Srbije.

Sada ću vam reći još nekoliko stvari koje govore o kredibilitetu ovog narodnog poslanika. Čuli ste ponovo, opet i to je jedno od tih laži o firmi moga brata. Moj brat nema firmu, firmu u kojoj je on bio direktor, je Poljska multinacionalna kompanija koja u Republici Srbiji zapošljava preko 500 ljudi, koja u Republici Srbiji radi davno pre nego što sam ja počela da se bavim politikom, 2016. godine.

Dakle, nije firma mog brata, nikada nije bila firma mog brata. Nikakve veze nema sa mojim bratom, multinacionalna kompanija, kompanija iz EU, poljska kompanija. On to zna, ali istina nije važna, važan je kontekst u kome on želi da nekog optuži, da nekog oblati. Jeste li vi čuli kada su pričali o mom bratu da je kupio Gošu? Laž. Nema veze. Samo jedna laž zamenjuje drugu laž, zamenjuje treću laž i tako se prave te tzv. afere u kojima je cilj da narod valjda ne shvati šta se stvarno dešava i koliko oni nemaju politiku, a koliko ne mogu da se bore protiv naših rezultata, pa onda veštački kreiraju afere. Dakle, laž. Moj brat nema firmu. To je poljska multinacionalna kompanija. Kompanija koja je iste te poslove radila i dok ste vi bili na vlasti, a možete da proverite, ali kao da je vama istina ikada bila važna.

Lečenje dece, ponovo - zloupotreba dece, nemamo za decu da ih lečimo. Prvi Fond za lečenje dece u inostranstvu i lečenje dece od retkih bolesti osnovan je 2014. godine kada je Aleksandar Vučić bio predsednik vlade Republike Srbije. Do tada se odvajalo nula dinara za lečenje retkih bolesti i za lečenje dece i odraslih u inostranstvu koji nemaju adekvatne uslove da budu lečeni u Republici Srbiji. Vi to znate, ali ništa vam nije sveto, ni ta deca, ni ti njihovi roditelji. Zbog toga je na skupu „Srbija nade“, 26. maja, majka deteta koje je lečeno od retkih bolesti govorila i rekla - ja pre toga nisam imala nikakvu podršku države, ja nisam političar, ali ja moram da kažem šta se u ovoj zemlji promenilo, za mene, moje dete i moju porodicu. Nije vas sramota uopšte da manipulišete decom koja imaju retke bolesti ili treba da se leče u inostranstvu. Nula dinara je odvojeno. Nula.

Aleksin zakon. Ponovo ste čuli. Tri puta sam već odgovarala na Aleksin zakon. Tri puta, ali nije važno zato što istina njima nije važna, zato što je samo važno da pokušaju da proture laž koja je onako emotivno teška, pa će valjda neko da kaže - kako je to moguće, a neko ko nije slušao šta sam pričala tri puta pre ovoga. Čak je i žena koja je predložila Aleksin zakon rekla - najveći deo Aleksinog zakona ili onog što smo predložili je usvojeno kroz izmene i dopune drugih zakona. Najvažniji delovi toga su završeni, urađeni.

Za odgovornog političara, bez obzira da li je iz vlasti ili pripadnik većine ili iz opozicije, odgovorni političar u jednoj normalnoj, civilizovanoj zemlji bi rekao – pa, bravo, svaka čast, evo, to smo završili, završili ste to, možda ste kasnili, možda niste dovoljno dobro, možda je moglo na neki drugi način, ali završili ste. Ovde nije važno da li je nešto urađeno ili nije urađeno. Ovde je uvek važnija neistina, optužba, koja ne stoji. Nije važna istina zato što oni nemaju ni plan ni program. Ni sada, ni u ovim tragedijama nemate mere, nemate predlog, nemate preporuku šta kao društvo da radimo, nego imate samo prazne priče i hiljadu puta ponovljene laži i to je vaša cela politika.

Kaže - pedagozi i psiholozi u školama. Dajem primere, jedan, dva, tri, četiri konkretna primera koje je narodni poslanik izrekao. Samo da čujete građani Republike Srbije i narodni poslanici, koliko nikakve veze to nema sa istinom. Samo u 37 škola u Republici Srbiji ne postoji pedagog ili psiholog. U preko 1800 škola. Jel mislite da on to ne zna ili mislite da zna, ali da namerno želi da laže? Šta je, ponovo pitam, gore od ta dva - da nema tu informaciju nakon ovakvih tragedija, iako je lako javno dostupna, ili da ga nije briga za tu informaciju pa želi da zloupotrebi istinu?

Opet priča mobilnim telefonom. Toliko mu je važan odgovor o pedagozima i psiholozima u školama. Dakle, samo 37 škola nema pedagoga ili psihologa. Taj broj je podignut u poslednjih deset godina, kao i izdvajanja iz budžeta za prosvetu u Republici Srbiji.

Kaže – držimo profesore i nastavnike na neodređeno vreme da bih ucenjivali. Lako proverljivo. U poslednjih pet godina preko 17.000 nastavnika i oko 2.700 zaposlenih u predškolskim ustanovama je prevedeno sa neodređenog u stalni radni odnos, preko 17.000 nastavnika. Znate šta je istina? Da su ti nastavnici, vaspitači, vaspitačice, a neki i preko 15 godina, bili na neodređeno. Dakle, upravo je istina suprotna onome što kaže narodni poslanik. Vi ste ih držali na neodređeno. Mi smo ih zaposlili za stalno. Mi smo, kako bi kontrolisali to bolje, napravili Jedinstveni informacioni sistem prosvete i da u svakom trenutku znamo koliko ljudi u prosveti, od predškolaca do fakulteta, je zaposleno na neodređeno, a koliko je za stalno i ti koji su zaposleni na neodređeno koliko vremena su zaposleni na neodređeno, pa da reagujemo da bi se preveli na stalno, ako je suprotno zakonu kao što se dešavalo.

Još jednom, da li niste imali tu informaciju, da li niste znali ili ste znali, pa ste namerno slagali? Ne znam šta je od ta dva gore, ali u svakom slučaju ne govorite istinu. Toliko o kredibilitetu.

Konačno, plate. Kaže – dobro, naravno, sada su veće plate nego što su bile pre 10 godina, pa valjda je normalno da se povećaju zato što je inflacija rasla. Da vam kažem još jednom, dakle, plate nastavnika 2012. godine, dok ste vi bili na vlasti, 10 godina vaše vlasti, bila je 46.000 dinara. Godine 2023. je 74.693 dinara ili 62,4% veća. Ide novo povećanje od 5,5% u oktobru i još 10% u januaru, tako da će to biti otprilike, a u odnosu na 2012. godinu, 89% veća plata.

Razumem da ste vi imali dvojku iz matematike, ali ni onaj ko je imao dvojku iz matematike ne može da kaže, ako je godišnja inflacija 2%, da je inflacija između 2012. i 2023. godine bila 63%, a 63% su rasle prosečne plate nastavnika. Toliko, poštovani građani Srbije, i o tome i o tim platama nastavnika koji kaže – hvalite se da su povećane, pa naravno da su povećane zato što je rasla inflacija. Prosečna godišnja inflacija 2%, a plate povećane 62,4%. Toliko o kredibilitetu.

Tu sam vam dala, da budem zaista izuzetno pragmatična i jako konkretna, jednu, dve, tri, četiri, pet, šest primera otvorenih neistina koje ste izgovorili i dokaza da su to bile neistine.

Pričate o Jovanjici, ponovo i ponovo o Jovanjici. Ja sam vam pitala i prošli put – gde nestade Andrej? Bilo je samo Andrej Vučić, Andrej Vučić, Andrej Vučić, Andrej Vučić. Odjednom samo Bata Gašić, Bata Gašić, Bata Gašić, Bata Gašić, pa gde nestade Andrej? Gde se sad odjednom pojavio Bata o kome niste pričali do pre, mislim, dve nedelje? Šta sada, kada provedemo naredne dve godine da pobijamo i te laži, onda će odjednom da se pojavi Ana Brnabić, Ana Brnabić, Ana Brnabić, pa kad još dve godine da pobijemo te laži, onda će neko četvrti i tako u krug. Samo jedna laž zamenjuje drugu, jedna laž zamenjuje. Kada je nije bilo nigde u Evropi kod nas je bila u proseku 11% godišnje. Tako sad inflacija laži.

Vi ste pričali, ovo mi je takođe, pošto, znate, kako ljudi nakon ovoliko vremena i ovoliko laži nekako uspeli ste u jednoj stvari, a to je zaista da nekako ljudi počnu da sumnjaju i da kažu – ma, mora da tu nešto ima, nemoguće baš da su sve ovo laži, mora da tu postoji nešto. To je u stvari jedini cilj bio.

I onda gledam, zaista, kako da pokušam već da potpuno banalizujem stvari, jer opet šta mi kažemo i to je to blato u koje oni nas hoće da uvuku, oni kažu jednu laž, a mi onda mi opovrgnemo tu laž, ali nekako u stvari posle toliko vremena i toliko tih laži i toliko tih napora, u stvari ljudi kažu – ma svi se oni valjaju u istom blatu. Pa, pokušavam nekako zaista da nađem nove načine kako da pokažem koliko su banalne i besmislene te laži. I da vidite da to nije samo do nas, pa da kažemo – e, pa dobro, što bi se reklo, ona je rekla, on je rekao, pa ko zna šta je istina.

Hajde, da vidimo ovako, da postavimo stvari na jedan drugačiji način. Jovanjica. Vi ste rekli i stalno i stalno ponavljali - to je najveća plantaža marihuane u Evropi. Da li vi znate, poštovani narodni poslanici, poštovani građani Republike Srbije, da ne postoji ni jedna jedina strana služba koja istražuje Jovanjicu? Da li vi mislite da je moguće da postoji negde najveća plantaža marihuane u Evropi na evropskom kontinentu i da ni jedna strana služba to ne istražuje? Ne, naravno da nije moguće. Jedino je moguće da to što su rekli da je to najveća plantaža marihuane u Evropi nije istina. Ni jedna strana služba to ne istražuje.

Nemački „Vajs“ koji svakako ne možete da kažete ni da je i za Aleksandra Vučića, a Bogami ni za sve nas ostale u SNS, ni sam kao „Vajs“, a ni nemački, nemački „Vajs“ kaže – kanabis iz Jovanjice preslab da bude droga. I? Gde je tu afera? I gde nestade Andrej Vučić? I gde se pojavi Bata Gašić? I zašto to niko drugi ne istražuje? Eto, ljudi toliko o toj aferi. Toliko o toj aferi sa kojom su nas provlačili i još uvek nas provlače, evo sad će ja mislim druga ili treća godina.

Sve ostale afere, eto tako se pojave, pa nestanu i svaka od tih ima jedan jedinici cilj, a to je to da nakon „iks“ godina, „iks ipsilon“ izmišljenih afera ljudi pomisle – ma, mora da tu nešto postoji. A zašto? Ne bi izmišljali afere da imaju plan i program, ne bi izmišljali afere da imaju nešto da zamere našim rezultatima, nego izmišljaju afere zato što je to jedini politički plan i program. Dajte da zamutimo vodu, pa ćemo možda onda mi u nekom parasvetu da ispadnemo borci za pravdu i istinu, a oni će da ispadnu valjda kriminalci.

Kaže – koliko afera, nikad više afera koje se vezuju za vlast, sve izmišljene afere. Jovanjica nije afera. „Krušik“? Kakav je „Krušik“ afera? Kakva je „Krušik“ afera? Šta je tu tačno afera? Šta je afera?

(Tatjana Manojlović: Šta je onda?)

(Aleksandar Jovanović: Ništa, sve je okej.)

PREDSEDAVAJUĆA: Bez dobacivanja.

ANA BRNABIĆ: To što se neko pojavio, dao određene informacije stranim medijima umesto nadležnim službama u Republici Srbiji, proveravaju se te informacije i onda kao posledicu te afere bugarska namenska industrija dobila ugovore za oružje i municiju, odnosno koju je do tada imao „Krušik“. To je afera. Pa, odlična afera, zaista.

To vam je kao afera i slučaj Morović, koke gaje marihuanu na vojnom dobru.

(Marijan Rističević: Šta ima u Drajzerovoj?)

To vam je afera korona virus, naseljavaju migrante i daju im platne kartice Poštanske štedionice.

(Aleksandar Jovanović: Kad izađem, kad te ne vidim, veruj mi, nije mi dobro.)

To vam je afera Belivuk.

Mi uhapsili Belivuka, razbili kriminalnu bandu, stavili glavu u torbu, pre svega Aleksandar Vučić, Bratislav Gašić, Aleksandar Vulin i ostali pripadnici bezbednosnih službi…

PREDSEDAVAJUĆA: Gospodine Jovanoviću, izričem vam drugu opomenu.

(Aleksandar Jovanović: Zašto?)

Zato što dobacujete sa mesta sve vreme. Posmatram vas, šetate se besciljno po sali, samo sa namerom da izazovete provokacije. Provocirate sve vreme narodne poslanike sa druge strane.

Prema tome, ukoliko niste u stanju i situaciji da sadite u sali kao svaki poslanik, a vidim da niste u stanju ni da se obučete kao poslanik, ja vas molim da napustite zasedanje ako vam ovde nije zanimljivo.

(Aleksandar Jovanović: Da se obučem kao poslanik? Šta treba da obučem, toalete neke kao vi?)

Ne znam šta ćete vi da oblačite, ali svakako kodeks koji obavezuje narodne poslanike obavezuje i na to da izgledaju i da se ponašaju, a vi ne ispunjavate ni jedan od ova dva uslova.

(Aleksandar Jovanović: Dajte mi treću opomenu, oduzmite mi reč…)  
 Ja vas molim da se smirite i da pustite da se sednica odvija u smeru u kom je išla do kada niste ušli na ovu sednicu upravo sa ovom namerom da vršite provokaciju i da prekinete premijerku u njenom govoru.

(Aleksandar Jovanović: Neka se smire oni, kako je ja provociram?)

Izvinjavam se premijerka, molim vas nastavite.

ANA BRNABIĆ: Hvala.

Dakle, afera Belivuk, mi uhapsili čitavu organizovanu kriminalnu grupu. Prikupili dokaze takve da je velika verovatnoća da će zauvek ostati…

(Aleksandar Jovanović: Hoće, hoće.)

Ja ne razumem zašto se vi nadvikujete sa mnom?

(Aleksandar Jovanović: Samo napred.)

PREDSEDAVAJUĆA: On se nadvikuje sam sa sobom, znate? To je samo suština da ase ovde napravi jedna vrsta provokacije i da vas prekine svaki put u vašem izlaganju, to je suština.

Nastavite molim vas.

ANA BRNABIĆ: Dakle, prikupili dokaze. Ti ljudi planirali ubistvo predsednika Republike Srbije i dalje pripisuju nama.

Afera „Telekom“ i pljačka te firme. „Telekom“ koji nikada nije bio jači, nikada nije bio jači. „Telekom“ koji je u vreme njihove vlasti korišćen da bi se pravila privatna firma da razvlači kablove za privatnu firmu, da gradi jednu drugu imperiju za čoveka koji danas jeste u svakom smislu medijski mogul i pokušava da smeni vlast kako bi nastavio da zloupotrebljava državne resurse, resurse svih građana Republike Srbije za lično bogaćenje i sada je afera „Telekom“, mi smo tu taj „Telekom“ uništili, a niste vi kada nije vredeo ništa, nego smo ga mi uništili sada kada je najjača firma i jedna od jačih firmi u regionu. Neverovatno.

Eto, tako izgledaju te afere. Oni proglase za nešto za slučaj Jovanjica, afera „Telekom“. Afera, slučaj, firme brata Ane Brnabić. Niti je njegova firma, niti je srpska firma. Multinacionalna kompanija. Pisali multinacionalnoj kompaniji, pisali evropskim berzama, dobili odgovor, ne znamo čemu se radi i to je tako i to samo nestane i nema veze, sutra će doći neka nova laž.

Konačno, rekla sam, dakle za kredibilitet. Dala sam vam, poštovani građani Republike Srbije, da budem opet potpuno konkretna da ne bude „ona je rekla, on je rekao, svi su isti“, nismo isti, šest primera bezočnih neistina kje je izgovorio narodni poslanik. Podsetiću, plate nastavnika i profesora, da su rasle, a naravno da su rasle pošto je rasla i inflacija. Inflacija je godišnje rasla oko 2%, plate su porasle 63%. Profesori i nastavnici su na neodređeno vreme zaposleni kako bi ih mi ucenjivali da dolaze valjda na naše skupove i mitinge. Dakle, 17.000 zaposlenih u prosveti smo sa neodređenog preveli na određeno, odnosno, sa određenog na neodređeno, odnosno za stalno. Bili su i po 15 godina na ugovorima o delu u prosveti i 2.700 uglavnom vaspitačice. Pedagozi i psiholozi, nema ih u školama. U samo 37 škola od preko 1.800 nema pedagoga i psihologa u školama.

Lečenje dece, a 2014. godine po prvi put fond za lečenje dece u Srbiji i za retke bolesti i za lečenje dece u inostranstvo, tamo gde ne možemo da damo adekvatnu pomoć i zaštitu u Republici Srbiji i Aleksin zakon i šesta laž moj brat i njegova firma. Toliko o kredibilitetu.

Što se „Jovanjice“ tiče, takođe sam vam rekla. Recite mi, ako je najveća plantaža marihuane u Evropi, koja strana služba istražuje to? A ako ne istražuje, kako je onda najveća plantaža marihuane u Evropi? I gde je nestao Andrej Vučić i kako se pojavio Bratislav Gašić?

Konačno, moral. Ja i dalje mislim, to je i Aleksandar Vučić rekao kao političku mantru i ovde u Narodnoj skupštini nekoliko puta, moral je izuzetno važan u politici. Tog postulata moramo da se držimo. Vi pričate meni o moralu! Vi meni spočitavate nešto o moralu? Vi, koji ste kao predsednik opštine Trstenik, sebi dali platu 113 hiljada dinara, dok jed prosečna plata u toj opštini bila 34.587 dinara. Tri i po puta veću platu ste dali sebi nego što je bila prosečna plata u toj opštini. I dan-danas prosečna plata u toj opštini, sa svim povećanjima, sa svim rastom standarda, nije došla do plate koju ste vi sebi dali kao predsednik opštine. Pri tom je Državna revizorska institucija rekla da ste to radili suprotno zakonu. Vi meni pričate o moralu? Vi, koji izgovarate neistine o ljudima i onda kada vas tuže da bi dokazali šta je istina i zadovoljili pravdu za sebe, svoje kompanije, ljude koji rade u tim kompanijama, za svoje porodice, ako ništa drugo, za njihovu decu koja su primorana da slušaju stalno i stalno te neistine, vi se ne pojavite na suđenju! A onda, kada se nakon osam poziva suda odazovete na deveti, pozovete se na poslanički imunitet. Vi meni pričate o moralu?! Dokle smo mi došli?

Vi, čiji su tast i tašta osnovali udruženje „Fond za unapređenje resursa građana“, za članove upravnog odbora postavili upravo vas, pa je onda vaš tast 2009. godine imenovan za šefa ekspoziture Nacionalne službe za zapošljavanje, a onda je isto to udruženje konkurisalo preko Nacionalne službe za zapošljavanje za projekte i onda preko Nacionalne službe za zapošljavanje dobijali projekte najmanje u vrednosti od 24,16 miliona dinara projekata, pričate mi o moralu? Vi, u istom tom Trsteniku koji ste sebi već dali 113 hiljada dinara platu, tri i po puta veću nego prosečna plata, suprotno zakonu?!

Toliko imam da kažem i o moralu i o kredibilitetu i o svim neistinama. Ko može ovom narodnom poslaniku da veruje bilo šta, da mu veruje da je trenutno dan a ne noć, treba ozbiljno da se zapita. Hvala vam.

PREDSEDAVAJUĆA: Zahvaljujem, uvažena gospođo Brnabić.

Reč ima Miroslav Aleksić. Izvolite.

MIROSLAV ALEKSIĆ: Zahvaljujem, predsedavajuća.

Krenuću, premijerko, od pozadi.

Pored vas sedi ministar policije, Gašić. S obzirom da se sprovodi istraga u Trsteniku, već pet-šest meseci, vezano za te tabloidne navode koje vi iznosite o nekakvim zloupotrebama moje porodice i moje familije i dovođenje u vezu ljudi da su ukrali neke milione, došli ste do šesto i nešto miliona, evo ja pozivam sada javno da se kaže šta su rezultati te istrage, je li oštećen budžet građana Srbije, šta ja imam veze sa tim, šta ima veze sa tim bilo ko iz moje porodice i ako ima, zašto ne odgovaramo i zašto nismo do sada odgovarali?

Dakle, prestanite više da na taj način govorite, jer vi treba da se starate o funkcionisanju institucija u ovoj zemlji i ja vas na to pozivam.

Kada kažete sada da vi ocenjujete šta je laž a šta nije, to možete, zato što ste razorili institucije. I nije moje da otkrivam afere. Nije to ni posao ovih poslanika opozicije ovde. Znate ko bi trebalo time da se bavi? Policija i tužilaštvo i neke druge institucije. Nažalost, vi ste pogazili, stavili ste ih u svoju funkciju, da štite vas umesto države i građana Srbije i da vi budete ti koji ćete kroz vaše medije govoriti ko je za šta odgovoran, ko je šta loše uradio, kao što to pokušavate sada meni da kažete da sve lažem, da sam lopov, da sam primao neku najveću platu, da nisam završio školu, itd, itd. To vi radite. To su odgovori na sve što vas pitam ovde.

Ja bih najsrećniji bio da ovde razgovaramo o predlozima zakona, da debatujemo o članovima, šta je dobro, šta nije loše, da debatujemo o amandmanima, u jednom normalnom i civilizovanom tonu. Voleo bih da institucije budu te koje će suditi, a ne politika, ne tabloidi. Toga nema, jer ste urnisali i upropastili i državu i institucije.

Sada se svi, nažalost, u Srbiji, pod vašom vlašću, valjamo sa vama u blatu, boreći se da se dokopamo tračka istine, tražeći sami sve ono što bi trebalo da rade institucije.

Znate, nisam ja ni tužilac, ni policajac. Ja sam narodni poslanik. Nije moje da ja sprovodim istragu. Ali moram da radim, u interesu građana Srbije koji nam daju platu zato što sedimo ovde. I nešto što ne bi trebalo da radim – da se borim da dođem do informacije i da u skladu sa Ustavom ove zemlje informišem građane Srbije o istini.

Ta vaša zamena teza samo govori o vašem strahu i bežanju od odgovornosti. Ni za jednu jedinu stvar za 11 godina niste rekli – odgovorni smo. Ni za jednu. Slovima – ni za jednu, bilo da su ljudski životi u pitanju, bilo da je kriminal, korupcija, klanovi, javna preduzeća, uništava EPS-a. Ni za jednu stvar niste rekli – odgovorni smo, nego kažete – odgovorni su ovi drugi. Odgovorni su neki pre nas. Šta vas briga šta je ko radio pre 12 godina? Pa ti su verovatno radili loše pa su izgubili vlast. Jel tako? Pa vi ste došli zato što ste ubedili građane da ćete raditi bolje i drugačije.

Evo nas 11 godina posle toga. Šta imamo? Sve se raspada. Sve se raspada i vi i dalje pričate kao da se opozicija u ovoj državi. Niste opozicija. Probudite se posle 11 godina. Vi ste vlast. Vlast ste u ovoj državi. Znate?

Dalje, kaže poslanik da ja nisam završio nikakve škole, da sam nepismen, da sam imao kečeve, dvojke itd. Što se mene tiče, gospodo, ja sam sve svoje škole završio časno i pošteno, sam, državne škole i osnovnu i srednju i fakultet državni. Ja sam pre 25 godina počeo da radim i da budem preduzetnik. Imam 25 godina rada nevezano za politiku, mnogo pre politike. Niti sam politiku koristio za zapošljavanje sebe ili bilo kakvu korist, već da probam da nešto uradim što je u mojoj moći i dok sam bio u Trsteniku gradonačelnik i kasnije ovde, a vi sve to vrlo dobro znate, jer ste istraživali i crno pod noktima meni i crno pod noktima i pošto nemate šta da nađete, jer nema nikakvih zloupotreba, nema nikakve korupcije, nema ničega, vi ste setili plate koja je, baj d vej, tolika bila zahvaljujući ljudima iz SNS, koji su tražili da njihovi funkcioneri 2012. godine imaju veće plate. Bilo im je malo. Zbog toga sam ih izbacio iz te lokalne vlasti posle. Zbog toga.

Vidite, vi treba da pogledate malo u svoje dvorište. Kada pogledate mene i ovi koji mene prozivaju za diplome, vi diplome kupujte bre. Kupujete na kilo gde god stignete. Jeste li svesni toga? Vama u Vladi sede ljudi koji kupuju diplome, doktorate. Dokazani plagijatori i vi nekoga prozivate za nešto.

Ovaj koji me proziva za diplomu on čovek ne može da pogodi vrata da uđe u sud. Kada smo imali suđenje baš sa tim Andrejem tri put ide levo desno, ne zna gde se ulazi u sud, a on je advokat. Toliko o stručnosti.

Kažete – lagao sam Andreja, znate, ja u javnost iznosim i to je moj posao, kao narodnog poslanika i tada i danas, sva saznanja do kojih ja dolazim i ja sam i tada kao i danas izneo svoja saznanja o kontaktima Andreja Vučića i Predraga Koluvije.

Dakle, ja sam tada i do dana današnjeg, to nije otkriveno, od Andreja Vučića osuđen da njih dvojica nisu komunicirali i da sam mu naneo povredu časti, jel tako? I, dan danas nisu veštačeni svi telefoni i dan danas taj telefon „Blekberi“, a evo, imam ovde izveštaj, ako želite pročitaću vam posle Uprave za istražne metode ili kako god se zove, gde piše da je telefon četvrti Predraga Koluvije zaključan u telefonskom modu da ne može da se otključa i posle deset, devet, osam pokušaja ostalo je još dva itd, itd. To nije ni bitno, da vam kažem – da ja nisam govorio toj Jovanjici i da mediji nisu izveštavali vi biste to stavili pod tepih baš ovako, kao i sve u ovoj zemlji što stavljate pod tepih, evo, vidite, baš tako. Evo to su ovi koji brane Koluviju i vi i dalje se ne libite, i dalje se ne libite da ga branite i advokati, naravno. Evo i ovo, nekada slika govori više od hiljadu reči, perete se od Belivuka sada, kažete – vi ste ga uhapsili, oprostite mi moju ružnu prošlost, evo, ova karikatura potvrđuje kakav je situacija.

Što se tiče situacije oko Koluvije, pa tek ćemo pričati o tome. Tek ćemo o tome pričati, tek će se o tome saznati, tek će istina izaći na videlo i tek će biti šokova. Ja se iskreno nadam da će odgovarati svi, a pre svega tu mislim na političke nalogodavce tog projekta i one koji su zaštitnici Predraga Koluvije. Ja se nadam da će doći i ta Jovanjica tri, pa ćemo da saznamo, da vidimo ko je i šta tu uradio? I, šta je to što je razlog, da svi vi branite tog čoveka i relativizujete taj slučaj kao da se tamo ništa nije dogodilo, jer da je suprotno pa, vi bi se hvalili time. Valjda bi rekli bravo, super, evo, akcija, policajci nagrađujemo ih itd. Ništa od toga nema, već se dokazuje da ste svi upleteni.

To što Andreja možda nema sada u optužnicama, a ko vam govori o tome da ga neće biti? Ko vam garantuje? Polako, znate gde je Aleksandar Vučić, tu je i Andrej, da li u Novom Sadu, da li u Beogradu? Gde god? Gde je Aleksandar Vučić, tu ste svi vi. Svi ste vi tu, jer ste vi svi njegovi poslušnici koji radite sve što dobijete kao nalog, pa makar to bio i kriminal i korupcija.

Kažete mi ovde, govorite i Igoru Isaioloviću i vrlo zanimljivo, vi znate koliko smo imali ročišta i kada smo se sreli i da je on mene tužio i kažete ja ne smem da se pojavim na ročištu. Znate, pre nego što mene to pitate, pitajte vašeg predsednika države Aleksandra Vučića koji se na tačno 12 ročišta po mojim tužbama nije pojavio, ni na jednom jedinom, nikada. Ni da se pozove na imunitet, jer sudovi njemu sami uspostavljaju imunitet, ne mogu da mu uruče poziv. Pazite, sudovi u Srbiji ne znaju gde živi predsednik države, ne znaju gde radi. Evo imam jedno tri, četiri tužbe protiv njega, nema šanse, čovek se ne pojavljuje.

Možete da pitate i vašu trenutnu predsedavajuću koju sam takođe tužio, na koliko se pojavila ona ročišta. Nemojte to meni da spočitavate. Pogledajte u vaše dvorište prvo, a ja se borim protiv vas i borim se protiv vašeg nakaradnog sistema i protiv pojedinaca u državnoj upravi koji vam služe da se razračunavaju sa nama i boriću se i protiv Isailovića, i protiv „Milenijum tima“ i protiv svih ostalih stvari koje mi spočitavate samo zato što govorim i što obaveštavam građane Srbije o tome šta se dešava i kako vi vodite ovu državu.

Imam još jedno pitanje, zaboravio sam malopre, za ministra policije. Prošlog četvrtka ste govorili o tome kako štitite policajce, kako brinete o njima i kako im treba dati podršku, da slažem se. Jel to važi isto i za ove žandarme koje je postrojavao Nebojša Čović na utakmici Zvezda-Partizan, koje je izbacio iz hale Nebojša Čović. Ja sada ne znam da li je moćniji on ili vi. On ili predsednik države. Onako ponižavanje pripadnika Žandarmerije treba da se stidite vi kao ministar da dozvolite da neki čovek, civil ko god bio izbacuje policajce napolje i to unoseći im se u lice, govoreći im ko zna šta. Tako branite vašu policiju?

Jel ste podneli prijavu protiv Čovića? Jel ste ga pitali šta to radi? Jel ste poslali nekog da ga privede? Niste, policajci sagli glave i izlaze napolje. Toliko o tome kako brinete o policiji.

Sada, što se tiče vas premijerko, pošto po starom dobrom običaju gotovo da ni na jedno pitanje niste odgovorili. Postaviću vam sada deset pitanja i nastaviću da vam postavljam sve do kraja sednice. Nadam se da ćete zbog građana Srbije, ne zbog mene, se udostojiti da to odgovorite.

Prvo – jeste li se upisali u knjigu žalosti u školi „Vladislav Ribnikar“? Drugo – hoćete li smeniti REM, odnosno hoćete li dozvoliti politički, jer to radi Skupština, zbog nepoštovanja zakona i podrške televizijama Hepi i Pink koje krše zakone ove države? Treće – hoćete li smeniti Vulina i ministra Gašića? Četvrto – da li Zvono Veselinović, Petar Panić i ko još ima dozvole za nošenje oružja za ličnu bezbednost? Ko su ljudi koji u Srbiji imaju dozvole za nošenje oružja za ličnu bezbednost, da li prolaze krivičnu evidenciju i da li ćete uzeti onima koji nemaju osnov za držanje tog oružja, a ima ih i među navijačima, nisu samo ova dvojica, ima ih među raznima.

Peto – šta ste preduzeli po pitanju nasilničkog ponašanja Milana Bojovića nad detetom u Batajnici, koji je vaš član i vaš funkcioner? Dalje – da li Kričak prolazi krivičnu evidenciju zbog nasilja nad devojkom i da li je on sa Ilijom Milačićem bio taj koji je pored toga što je pregovarao sa Papićem posle pada Zemunskog klana, bio i čovek koji je omogućio „Objektivu“ da ima službenu karticu MUP-a na kojoj 24/7 dolaze sve informacije o dešavanjima u Srbiji? Taj čovek je sada jedan od ključnih ljudi u policiji.

Sedmo pitanje – zašto to dana današnjeg nemamo direktora Policije? Dalje – da li je u BIA za vreme ministra Gašića zaposlen sin čoveka koji je bio u bekstvu i na crvenoj Interpolovoj poternici? Terzić se preziva. Da li ste u BIA zaposlili i sina gradonačelnika Leskovca, Cvetanovića? Dalje za vas premijerko, deveto – da li je doktorka Pejović, za koju sam vas već pitao i koju ste stavili na čelo radne grupe za mentalno zdravlje za školu „Vladislav Ribnikar“, kućni prijatelj porodice Kecmanović i da li je lično poznavala malog ubicu Kostu Kecmanovića? Deseto pitanje – hoćete li prestati da finansirate tabloide koji šire mržnju, agresiju, blud, nemoral, crtaju mete godinama na onaj način na koji sam vam pokazao na naslovnim stranama, a da ih finansiraju javna preduzeća i da kažete šta je osnov da državna javna preduzeća, opštine i gradovi finansiraju ove tabloide?

Hvala, ponavljaću pitanja sve dok ne odgovorite.

PREDSEDAVAJUĆA: Gospodine Aleksiću, kukavički ste me prozvali, jer znate da sa ovog mesta ne mogu da vam repliciram, a o tome na koji način ste vi mene tužili i zloupotrebili taj proces koji je u toku tek ćemo razgovarati, ali se ja za razliku od vas nisam pozvala na poslanički imunitet. Toliko o tome.

Reč ima ministar.

BRATISLAV GAŠIĆ: Zahvaljujem, gospođo predsedavajuća.

Gospodo narodni poslanici, rekli ste – šest meseci UKP, SBPOK i ostale rade istragu i ja, naravno, vi možete sa tog mesta da kažete šta god hoćete, a ja moram da se držim onoga što je slovo zakona. Znači, ja ne mogu da vam reč kažem šta, sem tužilaštva, i njima morate da se obratite oko toga i oko vašeg predmeta.

Što se tiče u prvom delu izlaganja, rekli ste – za ovo vreme ste samo 300 kilograma marihuane ili čega već oduzeli. U periodu od 1. 1. do 11. 6. 2023. godine, u 6.965 realizovanih zaplena, oduzeto je 3.442,3 kilograma droge, od toga je zaplenjeno 3.005,8 kilograma marihuane, 14,1 kilogram heroina, 40,2 kilograma amfetamina, 34,6 kilograma kokaina, 45,9 kilograma MDMA, ne znam šta znači ta droga, i 301,6 kilograma ostalih vrsta droga. Znači, odgovor na vaše pitanje.

Druga stvar, koju ste takođe spomenuli na prošlom zasedanju prošle nedelje, rekli ste ovako, da vi danima prijavljujete i da ste više puta prijavljivali trgovinu drogom i narkoticima u Osnovnoj školi „Živadin Apostolović“ u Trsteniku. Pročitaću vam izveštaj koji je došao iz Ministarstva od načelnika policijske uprave.

Povodom navoda koji je na zasedanju Skupštine Republike Srbije dana 19. 5. 2023. godine izdao narodni poslanik Miroslav Aleksić, a koji se odnosi na stanje bezbednosti u Osnovnoj školi „Živadin Apostolović“ u Trsteniku, izveštavam vas da je izvršenom analizom pojava i događaja u navedenoj školi i proverom svih događaja i pojava kroz službenu evidenciju u periodu od 1. 9. 2017. do 19. 5. 2023. godine utvrđeno sledeće – u periodu od početka 2017/18. godine do dana podnošenja izveštaja u Osnovnoj školi „Živadin Apostolović“ u Trsteniku evidentirana su ukupno dva događaja u vezi sa opojnim drogama, od kojih se jedan događaj desio 15. 8. 2022. godine za vreme raspusta u blizini škole, kada je od maloletnika koji nije učenik navedene škole zaplenjena je opojna droga marihuana i podneta krivična prijava, a drugi događaj koji je prijavljen 7. 11. 2022. godine u prostorijama škole, za koju je utvrđeno da nema veze sa opojnim drogama, četiri događaja koja se odnose na vršnjačko nasilje i četiri ostala bezbednosno interesantna događaja koja su se dogodila na području navedene škole. Nijedan od navedenih događaja nije prijavljen od strane narodnog poslanika Miroslava Aleksića, a proverama svih događaja i pojava kroz službene evidencije u navedenom periodu je utvrđeno da narodni poslanik Miroslav Aleksić nije prijavio nijedan bezbednosni problem u vezi Osnovne škole „Živadin Apostolović“ u Trsteniku.

Ovo je zvaničan izveštaj, kao i to da je izvršenom analizom prijavljenih događaja u vezi s opojnim drogama ustanovljeno da su u periodu od početka školske 2017/18. do 19. 5. 2023. godine evidentirana dva, od čega je u jednom slučaju nakon veštačenja ustanovljeno da oduzeta supstanca nije opojna droga. To je odgovor na vaše pitanje da ste sedam puta prijavljivali do sada događaje tamo.

Krenuću redom. „Jovanjica“, svedočenje Mitića. Znate, radi se o dva inspektora, nova sistematizacija u Ministarstvu unutrašnjih poslova, koji na sve moguće načine pokušavaju da zadrže svoje pozicije. Inače, jedan od njih dvojice je već blizu devet meseci na bolovanju, drži svoje načelsko mesto, naravno, drugi je manje od toga na bolovanju i obojica su sa više prijava sektora unutrašnje kontrole do sada prijavljivani zbog zloupotreba u mnogim slučajevima koje smo imali. Nije sporno, da, po ko zna koji put vam kažem, ja svoj telefon nisam promenio od 1996. godine, i to vi znate, i mnogi od vas imaju sa mnom komunikaciju i promenjene poruke, što je sasvim normalno. Jedna jedina poruka je bila.

Međutim, ne zaboravite jednu stvar, da je gazdinstvo „Jovanjica“ krenulo sa uzgojem organske hrane. Ne zaboravite sledeću stvar, da je gazdinstvo „Jovanjica“ više puta u tom periodu od Ministarstva unutrašnjih poslova, konkretno tri puta, tražilo zahtev da se izvrši kontrola na tom gazdinstvu vrednosti marihuane, zato što su želeli i tražili od Ministarstva poljoprivrede uzgoj medicinske marihuane, i za to postoje dokazi i u Tužilaštvu i u MUP-u. Pričam o nekom periodu od pre šest godina.

Takođe, pitali ste me da li je donator Predrag Koluvija BIA-i preko Gradske uprave grada Beograda donirao, slovima i brojevima, 261.000 dinara nameštaja za ispostavu BIA-e Stari grad. Ako me pitate da li je to normalno u BIA-i, mogu da vam donesem jednu ovakvu knjigu u kojoj ćete da vidite koliko je Saša Vukadinović puta dobio i od koga sve dobio donaciju za BIA-u. Ne radi se tu da li država ima dovoljno novca ili nema, radi se o nekim drugim odnosima i naravno da sve ono što je bilo uništeno u periodu posle 2003. godine je trebalo vratiti nazad u normalu. Ali zaboravljate jednu stvar, imate gomilu tekstova gde ste tvrdili da je „Jovanjica“ kupio BIA-i brod, da je „Jovanjica“ davao neke ogromne pare i niko nije rekao – izvinite, nije tačno. I ta donacija je došla preko njegovog prijatelja tada, Tošića, koji je bio načelnik Starog grada i koji je uhapšen zajedno sa njim.

Ali vam ponavljam po hiljaditi put, nemojte instituciju da vezujete uz pojedinca. Otkad je veka i pamtiveka biće nelegalnog oružja na ulicama celog sveta, ne samo Srbije, i biće uvek prljavih policijskih znački, koje pokušavaju da na dodatni način, vezom sa kriminalcima, prodavanjem informacija kriminalcima i drugima, da dođu do nekog dodatnog prihoda. Naravno da svakodnevno radimo na suzbijanju takvih pojava, svakodnevno. I svakodnevno sve one koji zloupotrebe, ali MUP i BIA ušli su u 22. vek, nisu u 21. veku, jako brzo mi nađemo ko je kada slikao JIS, kome je poslao, kako je poslao i zašto je poslao i dao nešto što je u domenu informacija koje ne smeju da izlaze van našeg sistema.

Ali vas samo jednu stvar molim, vodite računa jer će u narednom periodu doći jako puno lepih materijala sa „Skaja“ o povezanosti nekih policajaca, nekih kriminalaca, nekih novinarskih krugova i nekih političkih krugova, da tada ne bude – pa nismo mi to mislili tako.

Tvrdili ste tada, taj isti policajac Mitić je u razgovoru od tri sata sa Predragom Koluvijom nudio čak i velike pare Predragu Koluviji da optuži Andreja Vučića i da je Andrej Vučić iza toga, a ja odgovorno tvrdim, danas čitam pred auditorijumom srpskim i pred vama svima narodnim poslanicima – Andrej Vučić nikad vezu nije imao sa Predragom Koluvijom, ni telefonsku, ni na tom nekom šestom, sedamnaestom telefonu, ni bilo kada, ali je bilo jako zgodno napraviti aferu u tom trenutku. Prvo ste optužili predsednika Vučića, pa ste videli da tu nema ništa što može da bude, sem par slika, kada je Privredna komora vodila privrednike na neka dešavanja, pa onda nismo mogli, našli smo samo jedno neko ime tada u telefonu, neki Andrej, ali ne Andrej Vučić, ali je bilo bogougodno da se to poveže sa time. Ali onda se ne kaže – pa nema ga stvarno, jer ga nema.

Našli ste jednu jedinu poruku - čestitam vam dan BIA, hvala vam, nažalost ove godine nećemo zato što je tada bila kompletna navala na BIA i na mene zašto ja to zovem viđenije, a zaboravljate vreme do 2012. godine kada su po onim stepenicama u BIA prolazili na hiljade političara, biznismena, poljoprivrednika i tako dalje. To je što se BIA tiče i što se Jovanjice tiče.

Količina marihuane, malopre je pitanje i šta je sa marihuanom koja je zaplenjena 1.600 kilograma i nemojte da potcenjujete svoje institucije, ni državu, ni tužilaštvo, ni bilo koga, ni Agenciju koja se bavi time je uništeno zvanično u zapisnik i za to postoji tačno trag, nije to radio ni Bata, ni Vulin, ni bilo ko drugi, nego je radilo kako je to naš zakon propisao i tačno se zna gde je šta završilo i kako je uništeno.

Naravno, problem je zadnjih šest meseci više nema odliva informacija iz MUP-a i vidite da je stalo sa mnogim nekim izvršenim aferama. Nema više onih doušnika koji su dolazili, otišla je Olivera nije rekla zbogom, tako da nažalost, šta da radimo, moramo i to da promenimo, upravo da ne bi dolazili do veštačkih afera, veštačkih priča koje imamo.

Helikopter, takođe, nemam nikakav problem sa tim. Gde je taj novinar posle sedam, osam godina koji je trebao mene ili nekog drugog ministra da sačeka na aerodromu i da nas slika zaboga u tom trenutku. Otac sam trojice sinova, deda četvorice unuka, i odgovoran sam čovek pogotovo kad su ljudski život u pitanju i ono što ne bih želeo svojoj deci, ne želim ni nikom drugom, ali je samo izmišljena priča i jedna od mnogih izmišljenih. Što se ne pojavi taj novinar koji je trebao da slika? Znate, u startu je bilo evo, čekali ih novinari da se slikaju kako spašavaju bebu. Onda je neko od novinara objavio sleteo je helikopter i niko ne pita – pa, dobro kako si mogao čoveče da objaviš u tom trenutku da je nešto ako nisi video, ako nisi bio tu.

Krušik, evo doći će mi knjiga i za Krušik sad. Bezbednosno informativna agencija, MUP, Tužilaštvo za organizovani kriminal, DRI svi ostali su bili zajedno u Radnoj grupi u kojoj je urađena kompletna analiza Krušika. Malopre je neko od narodnih poslanika rekao nama su industrijskom špijunažom izašli podaci iz Krušika, ali nismo ustanovili nepravilnosti. Da li je bilo oca bivšeg ministra policije, kao posrednika u nečemu, pa i to vam kaže u tim knjigama, ali zloupotrebu Krušika, na štetu države Srbije nema. Onda smo imali tog dečka koji je izgubio posao samo zbog špijunaže, BIA ga je hapsila u tom trenutku zbog špijunaže, dokazane špijunaže industrijske, a sve u korist namenske industrije Republike Bugarske.

Setite se tada da je tada izašla priča kako Srbija prodaje oružje Ukrajini i niko nije rekao - izvinite, ustanovili smo da nije tačno, ali zato su milijarde otišle bugarskoj namenskoj industriji, proizvodnog programa koji ima Krušik.

Doljevac, kao i „Nova“ je objavila jutros kompletno sve od prvog trenutka, sve četiri kamere su date na zahtev tužilaštva, predate su i izmišljene su priče o dva minuta. Znate, postoje kamere koje su na vrhu onih naplatnih rampi koje registruju senzorski prolazak vozila. Deset sati nedostaje sa te jedne kamere toga dana. Ne, ne dostaje, nije bilo prolaza, ali zato sve ostale koje rade 24 sata dole, jasno se pokazuje sve i jasno se vidi, čak je MUP predao i kamere sa benzinske pumpe kada se vidi da Zoran Babić ulazi na zadnja vrata sa desne strane. Vremenski sve apsolutno tačno, ali je lepo da mi izmislimo priču dva minuta, pa mi pričamo o neka dva minuta.

Kažete, rekao je predsednik. Pa, da predsednik je rekao i stvarno jesu užasni snimci kada ih pogledate sam trenutak udesa. Kada gledate sve one ljude koji prilaze da spasu te ljude iz tih kola i iznose ih na ležajevima, na krevetima hitne pomoći. Pa, šta je tu rekao loše? Rekao je istinu, ali se vidi i vozač Zorana Babića koji je osuđen kako izlazi iz auta i sa jedne i sa druge strane kamera, vidi se kako iznose i njega i pokojnu Staniku, ali samo jedno smo morali da kažemo, dobro ljudi, šta je problem sa dva minuta. Budite fer, pa recite, pa nije ništa, evo vidi se. Pa, kažete, neko je menjao. Evo, ja vas pozivam, odite, napravićemo da vidimo eksperti, i IT stručnjaci da vide da li je neko mogao u „Putevima Srbije“ da promeni bilo šta. Ustanovite, nemam nikakav problem. Opet vam odgovorno tvrdim da nećete ništa da nađete, da nikome nije palo da se igra sa smrću jedne žene, ali je tada to bilo jako dobro napraviti veštačku aferu.

Oliver Ivanović, ove knjige su ovde, rezultat zajedničkog rada Radne grupe napravljene od Tužilaštva za organizovani kriminal, BIA, MUP Republike Srbije i VBA. Ovde vam je sve ono na čemu su službe Republike Srbije došle i ustanovile ko je ubica Olivera Ivanovića. Mi tačno znamo ko je ubica i tražili smo od nemačkih organa pod čijom je zaštitom u ovom trenutku taj čovek, da nam daju podatke. Imamo slike sa aerodroma u Tirani kada je sleteo, imamo slike kada je ušao u Prištinu, imamo slike kada je ulazio u stan. Naše pitanje je stalno bilo i našim partnerima, prijateljima našim, dajte nam snimke satelitskih kamera, kažu – ne može bila je magla. Pa, u Londonu magla je 350 dana u toku godine, sada jedan dan u Kosovskoj Mitrovici, pa bila magla, pa zaboga ne mogu da nam daju. Dajte nam snimke. Uključite nas oko svega toga.

Jedna stvar koja je mnogo bitna, niko od vas koji sedite sa ove strane se nije družio sa Oliverom Ivanovićem koliko se družio Aleksandar Vučić i Bata Gašić. Niko od vas, nije niko od vas vodio računa o porodici dok je Oliver Ivanović bio u zatvoru koliko je vodio predsednik Vučić, to njegova porodica najbolje zna, ali vama je to mnogo lako da se to kaže i da se o tome priča i da se busate u grudi.

To što su oni nedostupni našim organima, ne znači da u nekoj bliskoj budućnosti neće moći da budu procesuirani kod nas, ali je slučaj rešen na način kako to profesionalci rade.

Razumem, pitali ste me za, odnosno jutros je komandat žandarmerije jasno odgovorio i Čoviću i to što se vidi na tim snimcima koji su eto isto bili mnogo fini, naravno da uvek stojim ispred svih pripadnika MUP dok sam na njihovom čelu i stajaću do kraja, jer to ti ljudi zaslužuju i ti pripadnici žandarmerije i pripadnici Sektora za vanredne situacije koji u ovim poplavama su četiri dana bez sna, njih 1830 radilo, spašavalo, 318 ljudi je evakuisano iz nekih poplavljenih područja i uvek ću da stojim ispred njih. Gospodine Aleksiću, pa vi ste imali prijavu za napad na ovlašćeno službeno lice. Pa, jednaka je prijava kao što je monstrum iz Mladenovca imao jer je zgazio čoveka i vi ste u saobraćaju imali konflikt. Da li je tako? Pa, su vam uzeli oružje, a isto je i ovaj mali pregazio policajca motorom preko noge, pa je bio procesuiran. Šta je tu problem? Naravno, da Čović nije jači ni od predsednika, nije jači ni od mene i neću da dozvolim da niko se iživljava nada bilo kim od pripadnika MUP.

Pitali ste me za Bojovića iz Batajnice. Bojović iz Batajnice…

(Dragana Rakić: Jeste li ga uhapsili?)

Sve će biti po zakonu onako kako treba, ništa ne brinite. Kada vi pričate ja ne dobacujem, ćutim, slušam pomno. Evo vam ovde kompletan izveštaj o Bojoviću iz Batajnice i tužilaštvu je predat izveštaj o svemu tome. Istog trenutka je policija reagovala, uzela od oca deteta…

(Narodni poslanik Marinika Tepić dobacuje iz klupe.)

Ne može, tražite od tužilaštva, ne mogu da vam dam deo istrage. Molim vas lepo, pa kršio bih zakon. Tražite od mene da poštujem zakon. Što se nervirate, pa uzmite od tužilaštva. Tako da istog trenutka policija je reagovala. Istog trenutka i predato je tužilaštvu o njima.

(Narodni poslanik Marinika Tepić dobacuje iz klupe.)

Nisam čuo. Naravno, kako može da se preda izveštaj ako nije priveden? Kako da se uzme?

PREDSEDNIK: Tepić, ako može bez dobacivanja iz klupe.

BRATISLAV GAŠIĆ: Malopre sam imao, ali je mnogo papira, pa ću vas zamoliti da se posle javim da odgovorim prvoj govornici, a vezano za njene priče koje su bile.

Mislim da ste zadovoljni sa ovim što sam odgovorio. Odgovorio sam vam onako kako je činjenično, istinito, a ne čuo sam, dobio sam informacije. Mislim da je generalno najveći problem ovde što dođu informacije od raznih kojima su interesi ugroženi u MUP-u zato što više neće biti načelnici, zato što više ne mogu da dobiju službena kola, zato što ne mogu da dobiju niz nekih drugih privilegija koje su do sada imali, a onda potrče da dođu oni da objasne, ali nije često istina na toj strani.

Pitali ste me za Krička. Pri tom sva ona imena policajaca koje ste nam malopre spomenuli su procesuirani pre četiri, pet, šest godina, čini mi se. Ništa u novijoj istoriji nije bilo od toga. Pričali smo o Kričku. Ne zaboravite da je jedan od najnagrađenijih policajaca upravo otac Marka Krička. Ne branim Krička, svako mora da odgovara za svoje, ali je penzionisan onda kada je vaša vlast dobila nalog da sve one koji su se borili za Republiku Srbiju u periodu od 1990. do 1999. godine penzioniše dekretom, preko noći, i on je jedan od tih koji su morali da budu penzionisani u MUP-u. Hvala puno.

PREDSEDNIK: Pravo na repliku.

VLADIMIR ĐUKANOVIĆ: Hvala, predsedavajući.

Znate, prozvan sam ovde da sam zapravo dotičnog kolegu prozvao nešto oko diplome. On kaže da je to sve pošteno stekao. Ja ga nisam uopšte prozivao. Meni je drago, ako je pošteno stekao. Samo bi nam bilo lepo da kaže gde je stekao, pošto opštinska uprava u Trsteniku ubi se živa da nađe gde je, na kom fakultetu je diplomirao, a ne mogu nikako da uđu u trag diplomi. Ne postoji diploma nigde, pa bi bilo lepo da nam je nekada pokaže. Inače, svaka čast ako je to uradio.

No, ja razumem, mi ovde imamo i zato se sve ovo dešava, zato je on ovako najglasniji, mi ovde imamo bitku ko će da bude kalif umesto kalifa, odnosno ko će da preuzme Narodnu stranku. Naravno, sada mora da se pokaže da je on najveći borac protiv režima, najveći borac protiv kriminala, čak gazeći po drugima. Tako zapravo gradi svoju političku karijeru.

Izneću vam nešto što retko kada je neko želeo da govori baš vezano za slučaj Jovanjica. U dva postupka imate optuženo preko 30 i nešto ljudi. Ni jedan nije pristao ni na kakav sporazum. Po dve godine su ljudi bili u pritvoru i to vam je najbolji pokazatelj koliko je tu laži, koliko se ti ljudi osećaju da apsolutno ništa nisu krivi, nego da ih je neko natovario praveći aferu, izmišljajući aferu, a ja sam postavio samo jedno pitanje, pošto on postavlja po 10, šta se desilo sa onim što je zatečeno u Jovanjici? Znači, zašto je Jovanjica imala veće račune za struju u momentima kada nije radila, nego kada je radila? Samo na to neka se odgovori, pošto mi ni dan danas kao advokati nemamo pravo da uđemo u Jovanjicu. Ne znam zašto. Da nam kaže ko je to, šta je zatekao, da li je odneo to, negde preprodao, zaradio? Ne bi me čudilo da ćemo onda doći upravo do nekih koji su njemu dostavljali određene lažne informacije koje ste vi, bogu hvala, iz MUP-a sada sklonili i koji se grčevito bore da se ne sazna šta se baš dogodilo sa tim kada su preuzeli pod svoju komandu čitavu Jovanjicu. Zato se on grčevito bori, kao inače lobista SBB-a, zato se on ovde grčevito bori da se ta istina ne sazna. Toliko o svemu. Hvala.

PREDSEDNIK: Hvala.

Pravo na repliku.

MILENKO JOVANOV: Poštovana gospođo premijerka, poštovani gospodine ministre Gašiću, tražili ste dokaze, dobili ste dokaze. Tražili ste dokaze za navode gospodina Aleksića i on vam je pokazao dokaze. To su Koraksove karikature. Na osnovu toga oni temelje sve kritike, sve afere, sve ono za šta vas optužuju. To su karikature koje je maločas pokazao. Svašta smo imali ovde, svašta je bilo do sada, ali to da neko optužbe protiv vlasti, i to tako monstruozne optužbe, temelji na karikaturama, to još do sada nije bilo. Verujem da oni misle da je to stvarno istina i da karikature predstavljaju dokaz, verovatno, i na sudu i bilo gde drugo, ali će se, verovatno, jednog dana razočarati kada budu shvatili da to samo u njihovom svetu stvari funkcionišu.

Sa druge strane, kaže – bilo je 12 tužbi, pa odjednom tri ili četiri tužbe protiv predsednika Vučića. Sada ne mogu da utvrdim koliko je bilo tužbi, ali što se Andreja Vučića tiče, sada ste ponovo čuli. Dakle, nemam dokaze, čak ni karikaturu, nemam ništa, ali videćete vi jednog dana kada se to pojavi, a onda onaj koji ga zastupa, koji, takođe, ne može se reći da je na bilo koji način blizak vlasti ili bilo kome drugom, dakle, advokat onoga koji mi je dao sve te informacije, Zdenko Tomanović, kaže – nema Andreja Vučića nigde, jer da ga ima bio bi uhapšen, i to kaže – njegov klijent bi ga uhapsio. To ne vredi. Može da kaže novinarka, može da kaže i advokat, može da kaže i postupak, sve može da kaže, nema čak ni karikature, ali ne odustajemo od laži, nastavljamo dalje u tom pravcu, pa dokle doguramo.

Primerak, što nisi dobacivao kada je ministar Gašić pričao?

(Narodni poslanik Srđan Milivojević dobacuje iz klupe.)

Ko bubica si bio. Zašto? Jel si se uplašio ovih knjiga i ovih dosijea? Ako si se njega uplašio, nemoj ni u mom slučaju. Budi miran i sada.

Prema tome, kao što vidite, saga se nastavlja i koliko god vi puta odgovorili i dali argumente, dakle, laži koje su naručene, laži koje se ponavljaju, moraju da budu ponovljene još koji put ne bi li tako uticali na javno mnjenje, ne bi li nekog ubedili da je to istina. Hvala.

PREDSEDNIK: Hvala vama, gospodine Jovanov.

Možda nije dobacivao malopre zato što je tada bio na Gazeli. Sve je moguće.

Reč ima predsednica Vlade.

ANA BRNABIĆ: Hvala.

Istina je zaista da do sada nikada nismo videli da neko tako ponosno podiže i pokazuje karikature kao dokaz, korpus delikti, onoga što priča. Ovo zaista jeste prvi put i ja mislim da se neće skoro ponoviti ovakva situacija. Dakle, sve jedna pa druga i na ovoj karikaturi je dokaz, i ova druga karikatura isto dokazuje, tako da smo videli, poštovani građani Republike Srbije, te dokaze.

(Narodni poslanik Srđan Milivojević dobacuje iz klupe.)

PREDSEDNIK: Bez vikanja, Milivojeviću.

ANA BRNABIĆ: Šta smo još čuli? Opet ću se zaista truditi da budem izuzetno konkretna, pošto o svačemu pričamo, pa onda nekako da pokušam da definišemo one najvažnije stvari.

Čak i pre nego što sam očekivala ispostavilo se da sam bila u pravu za Jovanjicu, jer sam rekla da je sada, pošto je nestao Andrej Vučić, na scenu stupio novi prvooptuženi, a to je Bratislav Gašić i da ću uskoro, kada više pobijemo i te tvrdnje o Bratislavu Gašiću, biti kriva ja, pa će biti kriv neko drugo. Čuli smo odmah u odgovoru – svi smo upleteni. Ljudi, sada ste čuli. Poštovani građani Republike Srbije, čuli ste, nismo videli dokaz u vidu karikature, možda ga vidimo sutra ili prekosutra. Evo, inspiracija za gospodina Koraksića.

Dakle, svi smo upleteni. Nije tu više ni samo Andrej Vučić, nije ni Bratislav Gašić. Andrej je prošao tog toplog zeca. Više ni nije na dnevnom redu. To je i sud presudio. Sada je Bratislav Gašić, ali sada se tu ubrzava, sada smo svi upleteni.

Poštovani građani Republike Srbije, svi mi smo upleteni u „Jovanjicu“, i ja, i Vlada Orlić, i Sandra Božić, i Milenko Jovanov, i Marina Raguš, svi. Svi smo upleteni u „Jovanjicu“ i svi ćemo da odgovaramo za tu „Jovanjicu“ i to će karikatura i da dokaže, tako da je to bilo nešto pre nego što sam očekivali da ću ja biti upletena u „Jovanjicu“.

Toliko i o kredibilnosti tih tvrdnji ko je kriv, ko je upleten, koliko je to slučaj, kakva je to afera, itd, itd. Eto, sami ste mogli da čujete i od narodnog poslanika kako to, u stvari, izgleda. Dakle, svi smo krivi.

Ništa nismo mogli da čujemo s druge strane o onome o čemu je pričao u svom izlaganju nešto pre, a to su plate u prosveti. Tu više ništa niste mogli da čujete. Kada biste čuli zaista dokaze u smislu statističkih podataka, ne dokaze u smislu karikatura, statističkih podataka da je plata u prosveti porasla 62,4% u poslednjih deset godina i da je bila 46.000 dinara dok su oni bili na vlasti, odnosno u trenutku kada ih je narod već oterao sa vlasti, a da je početkom 2023. godine došla na 75.000 dinara praktično, onda više o tome ništa niste mogli da čujete.

Pokušali su, nije prošlo, ništa drugo nismo mogli da čujemo.

Znate o čemu još ništa više nismo čuli? O broju pedagoga i psihologa u školama. Čuli smo kako je strašno zato što u školama uglavnom nema pedagoga i psihologa. Kada ste čuli informaciju da samo u 37 škola nema pedagoga i psihologa, više o tome niste čuli.

Sada se smišlja neka nova laž, kao, na primer, da smo uništili EPS. Onda EPS je ušao u drugom krugu, u sledećem krugu ove lutrije ispala je kuglica EPS, pošto je propala laž o platama i platama koje su se podigle zato što je inflacija skočila, i o pedagozima i psiholozima, ispao je EPS.

Reći ću vam samo jednu stvar koliko smo uništili EPS. Reći ću vam samo jednu stvar. „Elektroprivreda Srbije“ je uništena tako što će ove godine biti otvoren prvi novi proizvodni kapacitet u vlasništvu „Elektroprivrede Srbije“ „Kostolac B3“ nova termoelektrana od 350 megavata. Tako je upropašten.

Da li znate kada je poslednji otvoren? Pre 31 godinu. Nije uništen pošto ste počeli da gradite pet novih megavata u vlasništvu EPS-a, dva, tri. Nema veze, eto ako je EPS unište, ali u sledećem krugu lutrije će da izbace neku novu kuglicu, tako da za EPS više verovatno nećemo čuti.

Niste čuli ništa o tome da držimo ljude u prosveti na ugovorima na određeno vreme da bi ih ucenjivali zato što smo pokazali, a u šta i sami možete da se uverite, da smo 17.000 ljudi prebacili za stalno i 2.700 vaspitačica u vrtićima koji su bili preko 15 i 20 godina na određeno vreme, na ugovorima o delu. Mi smo to rešili zato što smo mislili da pored toga što ti ljudi treba da imaju mnogo veće plate i ovo što sada primaju, svakako ne samo nedovoljno, nego ispod onoga što bi svakako morali da primaju, ali jednostavno nismo mogli ranije da povećamo više nego što jesmo, a od 1. januara to će biti dodatnih 88%, ako poredite sa periodom 2012. godine, da je izuzetno važno da oni imaju tu sigurnost u vidu ugovora za stalno, tako da smo to uradili.

Da li ćemo čuti izvinite? Nema šanse, samo više nikada nećemo čuti o tome. Izvinite, još je i gore od toga, ne da nikada nećemo čuti o tome, nego će samo proći neko vreme kada će misliti da smo mi zaboravili, da su građani zaboravili, pa ćete za jedno mesec, dva, ponovo kada se vidimo ovde u Skupštini opet čuti o tim platama, o tim ugovorima i broju pedagoga i psihologa u školama

Ali, znate šta smo čuli? Priznao je narodni poslanik da je njegova plata bila 113.000 dinara kao predsednika opštine Trstenik, dok je u Trsteniku prosečna plata bila 34.587 dinara. Rekao je - Tako je. Jeste, bila je moja plata kao predsednika opštine tri i po puta veća i ja sam je sam sebi dao, tri i po puta veća neko prosečna plata građana u mojoj opštini.

Da li znate šta smo neverovatno čuli i to ste propustili? SNS me je naterao. Srpska napredna stranka je i za to kriva. Srpska napredna stranka je u čitavoj Republici Srbiji naterala samo ovog narodnog poslanika da se bi tri i po puta poveća platu kao predsednika opštine. Terali smo sve druge, jer imamo praktično sve predsednike opština. Sve druge smo terali, ali samo je on popustio.

Recite mi da li je to istina ili je istina da nikog nismo terali i da je samo on sebi dao tri i po puta veću platu kao predsednika opštine, da sebe počasti. Nema veze što je protivzakonito i da onda ima obraza da kaže – pa, jesam, tako je, nego SNS me je naterao, tako da smo i to čuli.

Takođe smo čuli – da, ne pojavljujem se na sudu da dokažem istinu koju kažu, odnosno da ljudi o kojima lažem dokažu da sam lagao, ne pojavljujem se. Kada se pojavim, pozivam se na poslanički imunitet. To je tačno, ali predsednik Republike Srbije se takođe nije pojavio na nekom ročištu po mojoj tužbi, pošto predsednik Republike Srbije ima obaveze otprilike kao vi, pa onda on može da nađe vremena, a vi nikako ne možete da nađete vremena. Eto to smo čuli.

To je zanimljivo i toliko o moralu i kredibilitetu – neće se pojavljivati na sudu, neće se pojavljivati na ročištima, pozivaće se na poslanički imunitet, povećao je sebi platu protivzakonito, tako da prima tri i po puta veću prosečnu platu. Dakle, šta to znači? Na svake četiri plate… Dakle, četiri meseca običan građanin Trstenika radi da zaradi količinu novca koju je on uzimao za mesec dana.

(Aleksandar Jovanović: Bravo!)

Četiri meseca za mesec dana. To je uradio, ali je bio nateran od strane Srpske napredne stranke, nije on za to kriv. Toliko o moralu, toliko o kredibilitetu.

Hvala.

(Aleksandar Jovanović: Morate jači aplauz.)

PREDSEDNIK: Jovanoviću, koliko sam obavešten, vi ste već zaradili dve opomene danas.

Nemojte da galamite dalje, jer znate šta onda sledi.

Idemo na povrede Poslovnika.

Reč ima Tamara Milenković Kerković.

TAMARA MILENKOVIĆ KERKOVIĆ: Poštovani narodni poslanici, poštovani građani Srbije, uvaženi predsedniče Narodne skupštine, član 106. Poslovnika Narodne skupštine kaže da govornik treba da se drži tačke dnevnog reda i da ne može da govori o drugim stvarima.

Mi smo sve vreme danas slušali o svemu, i o diplomama, ali ja vas podsećam da tačka dnevnog reda nije diploma ministra Gašića, o čemu bi se moglo, ali to nije tačka dnevnog reda, niti je tačka dnevnog reda o vezama sa vlasti, odnosno članova porodice sa vlasti ministara, premijerke itd. To nije tačka dnevnog reda.

Mi želimo ovde da se bavimo odgovornošću ministra ključnog resora za nasilje u društvu, za ono što se dogodilo 3. i 4. maja. O tome je ova sednica.

Ja se zahvaljujem.

PREDSEDNIK: Znači, sve vaše primedbe se odnose na ono što je govorio predstavnik predlagača? Šta da vam kažem, to se desilo pre značajno više od sat i po vremena, tako da ne znam kako sada povreda može da se odnosi na nešto što je neposredno učinjeno.

Treba li da se glasača za član 106?

(Tamara Milneković Kerković: Da.)

Dobro.

Da li će da vas posluša predstavnik predlagača, što je poslanik Aleksić, nisam siguran. Videćemo.

Povreda Poslovnika, Marinika Tepić.

MARINIKA TEPIĆ: Zahvaljujem.

Predsedniče, žao mi je zaista što i premijerka Brnabić nije tu, pa vas molim da joj prenesete, a vas molim ujedno da joj prenesete iz člana 107. - dostojanstvo Narodne skupštine, da joj objasnite iako sam u više navrata ovde to tražila…

PREDSEDNIK: Samo povreda Poslovnika, obratite pažnju, nema nikakve veze sa prenošenjem poruka. Vi treba da ukažete meni ako je došlo do neke povrede sa moje strane.

MARINIKA TEPIĆ: Molim vas da objasnite predsednici Vlade Brnabić da ne može da vređa narodne poslanike. Bili ste dužni da je prekinete da joj to objasnite u više navrata, da joj objasnite to ovo nije sednica Glavnog odbora SNS-a, da je ona ovde predsednica Vlade svih građana…

PREDSEDNIK: Ili da objasnim vama da ovo nije replika.

MARINIKA TEPIĆ: I onih koji nisu članovi vladajuće stranke, zato što sam u nekoliko navrata, samo poslednjih nekoliko minuta - mi iz SNS smo nešto uradili" ili nismo, mi iz SNS smo terali ili nismo.

Dobro je da se vratila.

Molim vas objasnite joj i zaista vas najlepše molim. On je predsednica Vlade svih građana. Mene živa sramota pojede kad slušam, u njeno ime me je sramota, u njeno ime.

PREDSEDNIK: Vi sa mnom delite svoja lična osećanja, a ukazujući na povredu Poslovnika, član 107.

MARINIKA TEPIĆ: Pomozite joj da shvati da ovo nije Glavni odbor SNS-a, nego Narodna skupština.

PREDSEDNIK: Jeste li vi, gospođo Tepić, razumeli da ovo nije replika?

MARINIKA TEPIĆ: Ovde je gost. Sa dužnim uvažavanjem treba da se odnosi prema svim narodnim poslanicima, iz opozicije naročito, da uvažava manjinu, a ne da preslišava ovde narodne poslanike.

Ona nama podnosi izveštaj i informacije, a ne da ona preslišava poslanike, molim vas.

Evo, zaista sam vas lepo zamolila, nema razloga da se bilo ko ljuti. Hvala.

PREDSEDNIK: Dobro, na kraju ste čak i pogrešili tačku dnevnog reda. Ovo nije nikakav izveštaj. To je bilo na početku rasprave, pre mesec dana.

U svakom slučaju, pošto niste hteli da prihvatite da ovo nije replika, primenićemo član 103, a ako budete želeli da podelite svoja osećanja ukazujući na povredu Poslovnika još koji put, primenićemo ga ponovo.

(Marinika Tepić: Hvala.)

Šta je još povreda Poslovnika?

(Marijan Rističević: Poslovnik.)

MARIJAN RISTIČEVIĆ: Član 103, član 27.

Gospodine predsedniče, ja cenim to što ste ovaj pokušaj replike kaznili. Međutim, to je sve vezano i za član 107. reklamiraju povredu dostojanstva. Ja verujem da je gospođa Marinika ekspert za narko-tržište.

Dakle, ona je jedini poslanik koja se ne samo fotografisala sa narko-dilerima. Ona je jedini poslanik koja je kao pokrajinski ministar i pokrajinski sekretar za omladinu i kulturu finansirala narko-dilere.

Dakle, zamislite neku demokratsku evropsku zemlju u kome pokrajinski sekretar, recimo u Saveznoj Republici Nemačkoj, finansira narko-dilera, a pri tome je taj pokrajinski sekretar bio bivši novinar i iz sredstava za omladinu i sport finansira se narko-tržište i narko-diler. Onda se od tog narko-dilera kao bivši novinar zatraži da protera određenog novinara iz njenog rada.

Ja mislim da u takvim situacijama nigde u Evropi nikome nije dozvoljeno da se posle takvog čina bavi javnim poslovima i da raspolaže javnim izvorima itd.

Gospođa je čak ko predsedavajuća u POSF-u, dakle u Parlamentarnom odboru za stabilizaciju i pridruživanje. Znači, ona nas predstavlja tako kao ekspert za droge, predstavlja nas tako i u EU.

Dame i gospodo narodni poslanici, takođe ova Narodna stranka, ona priča i Jovanjici, oni pričaju o Jovanjici. Oni su takođe eksperti za narko-tržište. Ovde imam predsednika njihove partije koji se slikao, koji se fotografisao sa narko-dilerom iz Lapova. Dakle, to im je potpredsednik Opštinskog odbora u Lapovu. Ovo je fotografija zagrljenog Vuka Jeremića sa tim narko-dilerom.

Takođe, imamo još jednu fotografiju gde se vidi prisustvo Jeremića sa narko-dilerom, nije smešno uopšte, čovek se zove Aleksandar Radojičić pod nadimkom "Skojevac". Samo da završim, dozvolićete, on je inače uhapšen zbog toga što je deci prodavao drogu upakovanu u kinder jaja.

Toliko o ekspertima. Ne tražim da se glasa. Hvala.

PREDSEDNIK: Znači to su bili članovi 103. i 27. Dobro, primenjujemo, ali ne moramo da glasamo. Ne glasamo za 107?

(Marijan Rističević: Ne.)

Ne. Dobro.

(Miodrag Gavrilović: Poslovnik.)

Šta je, isto povreda Poslovnika? Izvolite.

MIODRAG GAVRILOVIĆ: Upravo ste sad povredili član 103. stav 7.

PREDSEDNIK: Sad je ukazano.

MIODRAG GAVRILOVIĆ: Morali ste da oduzmete ovo vreme od vremena poslaničke grupe…

PREDSEDNIK: Ne pratite, gospodine Gavriloviću, jesam.

MIODRAG GAVRILOVIĆ: Povreda Poslovnika je bila čista replika.

PREDSEDNIK: Ne pratite, gospodine Gavriloviću. Prvo je ukazano na taj član na koji ste sad ukazali, drugo već sam primenio sve.

Dobro. Nekad ne znate prosto šta je veća muka, kad neće da dođu na sednicu ili kad dođu pa ne prate sednicu.

Reč ima ministar, Bratislav Gašić. Izvolite.

BRATISLAV GAŠIĆ: Zahvaljujem, gospodine predsedniče Narodne skupštine.

Dame i gospodo narodni poslanici, ostao sam jutros kratak za odgovore narodnoj poslanici iz „Zelenih“. Pitanje je bilo – šta je nereagovanje u „Ribnikaru“ i Mladenovcu? Dali smo, kažete, treba više policajaca, treba manje policajaca. Vi ste 2008. godine doneli odluku o školskim policajcima. Školski policajac je bio tog dana pored pripadnika privatnog obezbeđenja, preduzet…

(Aleksandar Jovanović: Mnogi nisu bili tu.)

PREDSEDNIK: Jovanoviću, poslednje upozorenje pre nego što ja izreknem neku meru danas. Da li ste razumeli?

(Aleksandar Jovanović: Razumeo sam.)

Baš da vidimo koliko ste razumeli.

Izvinite, nastavite.

BRATISLAV GAŠIĆ: Hvala.

Znači, sve ono što je bilo potrebno, organizovanih sedam edukacija učenika i nastavnika u toj školi u periodu od početka školske godine, 1. septembra do dana ove teške nesreće koja je pogodila Republiku Srbiju. Pročitao sam ih, MUP, MUP u saradnji zajedno sa školom „Ribnikar“ i sa školskom upravom Grada Beograda. Pročitao sam vam tačno kada su bili za koje razrede i koliko je ljudi bilo na tim, dece koliko je bilo na tim edukacijama. Sedam, ali očigledno da vi nećete da slušate šta ja pročitam u izveštaju.

(Jelena Jerinić: Ne, ne.)

Dobro, klimate glavom, vidim da niste slušali.

PREDSEDNIK: Samo bez dobacivanja.

BRATISLAV GAŠIĆ: Dalje, pričamo o Mladenovcu. Šta uraditi u Mladenovcu? Opet zamena teza, trebalo je prema tom maloletniku učiniti ovo ili učiniti ono. Mi uzimamo sebi, vi uzimate sebi za pravo da budete i tužilaštvo i sud i da mu određujete kaznu.

On za sva dela koja je imao pre toga, koja nisu bila teška dela, nego su bila saobraćajni prekršaj, gde je na znak „stop“ saobraćajnog policajca nije želeo da se zaustavi, stigli smo ga, uhapsili, priveli u prisustvu oca, centra za socijalni rad, sve onako kako to nama zakon nalaže.

Vi znate da MUP nema prava bez licenciranog inspektora da razgovara sa maloletnim osobama i bez prisustva roditelja. Šta je tu problem. Policajac je imao lake telesne povrede, sve to stoji u dokumentaciji tamo i pričamo o periodu od pre dve godine. Nije to juče bilo pa da, jedan, dva, tri, bravo! Pa da je to eto nešto sada što nije preduzeto.

Pitate me – a zašto ste rekli te noći „terorizam“? Da vas pitam, kakva se kvalifikacija daje kada imamo čoveka koji je maloumnik, koji je monstrum, koji izađe sa automatskom puškom na ulicu, kakve su kvalifikacije dali u Beču pre godinu i po dana kada je onaj izašao i šetao se po centru Beča sa automatskom puškom? Isto terorizam.

Onog trenutka kada smo završili akciju i kada je tužilaštvo preuzelo uhapšenog od nas, oni su ti koji posle toga, pa kako mislite da tražim motiv, jurim čoveka da ga uhapsimo i tražim motiv? Kako mogu da znam motiv? Za nas je to teroristički čin i pročitao sam vam tačno kako glasi član zakona.

(Jelena Jerinić: Ne, ne.)

Klimajte vi glavom kako hoćete, a kako da nazovem, šta je to? Onda je kvalifikacija na tužilaštvu da oni donesu odluku.

Ne razumem šta želite da dokažete time zašto sam ja dao kvalifikaciju - terorizam? Zašto? Pa, šta bi ste vi dali?

(Jelena Jerinić: Nije to vaš posao.)

Naravno, nije sporno.

PREDSEDNIK: Nemojte da dobacujete sa mesta.

Jerinić, nemojte da dobacujete.

BRATISLAV GAŠIĆ: Pitate – želimo da dovedemo 1.000 novih policajaca?

PREDSEDNIK: Kakvo je to ponašanje?

BRATISLAV GAŠIĆ: Gospodo moja draga, pa od onog trenutka kada ste ugasili pre 16 godina Srednju školu unutrašnjih poslova, pa ko ste vi, ko su oni? Ne razumem šta je. Ja pričam ovde o nekom prethodnom režimu koji je sve što je mogao da uništi u ovoj našoj lepoj Srbiji uništio.

Tada je ugašena škola i uveden je Centar za osnovnu policijsku obuku. Svake godine jedne generacija do dve, zavisi od vremenskih odrednica, izađe iz Sremske Kamenice, 1.300 do 1.350 policajaca.

Pitanje je da li mi možemo da ih osposobimo? Pa, nije to tri meseca, gospođo, to traje. Devet meseci su oni tamo. Nego, vi ne znate to, ali je mnogo lako da o tome pričate, pa čak i o onome što ne znate.

Pođite u Kamenicu gde rade ozbiljni profesori, gde rade ozbiljni edukatori, ozbiljni ljudi i policajci koji su ceo svoj radni vek tu i koji decu tu obuče da mogu da budu policajci sutradan i da pruže svu uslugu koju trebaju građanima Srbije i svu pomoć građanima Srbije.

Tako da, i ovih novih 1.300 policajaca izaći će iz ove klase koja sada završava, u junu i septembru. Pročitao sam vam tačan broj ljudi koji izlaze, ali ćemo pojačati jer nam je potreban veći broj graničnih policajaca, potreban nam je veći broj saobraćajnih policajaca.

Onda na šta dolazimo? Pitanje od vašeg šefa poslaničke grupe, takođe nekoga ko je napao na policajca, a ide i on se, zaboga, sekira za policajce. Nemojte, molim vas, vi da mi se sekirate za policajce, tu sam ja. Dovoljan sam.

Kažete – ajde objasnite kako vam se ne slažu podaci, kako sad odjednom, ranije ste imali toliko raspisanih legalizacija, pa ste onda ušli u polemiku da li ja imam pravo kao ministar, po zakonu, da raspišem legalizaciju, tj. da se vrati oduzeto oružje, pa smo mi vama objasnili da po zakonu i Ustavu imam pravo da to raspišem da mogu ljudi da predaju nelegalno oružje, ali vama se ne slažu brojke koje imate.

Dakle, 2003. godine, kada je ubijen premijer Republike Srbije, Zoran Đinđić, kada niko od tih ljudi nije ni razmišljao da podnese ostavku, raspisali ste legalizaciju. Tada je predato 47.852 komada…

(Jelena Jerinić: Mi?)

(Robert Kozma: Kako smo mi raspisali?)

PREDSEDNIK: Sledeće dobacivanje vas dvoje i neko će dobiti opomenu.

BRATISLAV GAŠIĆ: … različitog oružja.

PREDSEDNIK: Vas dvoje, sledeće dobacivanje.

Kozma, rekao sam.

Hoćete odmah?

BRATISLAV GAŠIĆ: Dobro, nema veze. Žuta patka je raspisala tada izbore i…

PREDSEDNIK: Ajde, kontrolišite se. Kontrolišite se malo.

BRATISLAV GAŠIĆ: Niste vi. Šta sad?

(Robert Kozma: Tako recite – nismo mi.)

Dobro, neko treći, ajde nemojte samo, molim vas sad da…

PREDSEDNIK: Prva opomena, Kozma.

BRATISLAV GAŠIĆ: …vam pročitam podatke.

Dva miliona 226 hiljada 765 komada metaka je predato tada. Ali, ono što je mnogo bitno, 34.917 komada oružja je registrovano tada. Od nelegalnog oružja prebacili ste u legalno oružje i dali ste dozvole za držanje tog oružja.

Dakle, 22. januar do 22. februara 2007. godine predato je 757 komada, kao i 11.566 komada municije i 7.68 komada za legalizaciju, za registraciju oružja.

Pa, i to su neki ministri raspisivali i tražili tu legalizaciju. Tada su mogli, očigledno, sad ne mogu. Sad zato što sam ja ovde ili zato što je Ana Brnabić ovde ili zato što je predsednik Aleksandar Vučić ne možemo, jel da?

Dakle, 4. juna 2015. godine od 4. marta predato je 2.138 komada i 160.434 komada različitog kalibra municije, a podneto je 4.300 zahteva za registraciju oružja, na crno.

Dalje, 1. jul do 1. novembra 2016. godine predato je 926 komada oružja i 484 zahteva za registraciju oružja.

Dalje, 1. juna do 1. oktobra 2017. godine predato je 661 komad oružja, a podneto 443 zahteva za registraciju oružja.

Isto to imamo 16. marta 2020. godine do 16. avgusta. Tada je predato 146 komada oružja, a podneto je 394 zahteva za registraciju 2.977 komada.

Šta je rezultat koji svi vi, i oni i vi i oni neki tamo treći, kako god, vi se lupate – pa, nismo mi, ja ne znam ko ste vi, šta ste vi, u ovom trenutku šta je za ponos i predsedniku Aleksandru Vučiću i premijerki Ani Brnabić i meni, kao ministru, to jesu rezultati od jutros, tj. od sinoć od 19.00 časova, da je u periodu od 8. maja 2023. godine u 07.00 časova do 21. juna do 07.00 časova predato 72.869 komada oružja, tri miliona 940 hiljada 961 komad municije i 25.079 komada minsko-eksplozivnih sredstava. E, to je problem, to vama ne odgovara zato što su…

(Aleksandar Jovanović dobacuje.)

Pa, zato što nema koštice. Zato što su onda došli Kinezi da snime to, pa su došli Amerikanci da snime to, pa je došao „Rojters“ da snimi to i svi su zainteresovani za rezultat rada kada je vraćanje nelegalnog oružja. Što vi to niste uzeli u tom periodu i na isti način izuzeli od građana?

Mislim da sam vam odgovorio, gospođo Biljana na sve vaše zahteve.

Pitali ste takođe – da li ćemo da stignemo da uradimo? Pa, da, u MUP-u rade vredni, pošteni i dobri ljudi i rokove koje Vlada Republike Srbije je stavila pred Ministarstvo unutrašnjih poslova budite sigurni da ćemo stići da uradimo i da proverimo svakog držaoca oružja u legalnom posedu i svake legalne streljane.

Ne zaboravite samo, u vaše vreme je bilo miliona i 172. 468 hiljada komada oružja, a danas je to blizu 620 hiljada. Upola manje oružja u legalnom posedu.

U ovom trenutku iz svih mogućih akcija Ministarstva unutrašnjih poslova, da li kod migranata, da li kod kriminalnih grupa, da li kod grupa koje se bave trgovinom narkoticima 120 hiljada komada je za prvih šest meseci ove godine oduzeto i biće predstavljeno građanima Srbije onog trenutka kada predsednik bude imao vremena da možemo da pokažemo i jednu i drugu kategoriju.

Naravno, nikada neću, to što vi kažete ne mogu bez predsednika, ne mogu bez predsednika Vučića i vrlo rado ću sa njime da odem da ponovo pokažemo građanima Srbije svu količinu oduzetog oružja.

Ali, u vaše vreme je to bilo milion i 172 hiljade, širite ruke koliko god hoćete, a danas je 620 hiljada, velika razlika. Strašno, strašno velika razlika. Zahvaljujem.

PREDSEDNIK: Predsednica Vlade.

ANA BRBANIĆ: Hvala vam mnogo.

Jedna važna, izuzetno važna informacija koju želim da podelim sa vama, poštovani narodni poslanici, i svim građanima Republike Srbije. Srbija je dobila organizaciju Svetske izložbe 2027. godine. Upravo su stigli glasovi iz Pariza. Borili smo se. Konkurent u finalu nam je bila Španija. Mi smo dobili 81 glas, Španija 70 glasova, tako da 2027. godine Beograd kao grad domaćin, ali i Srbija će biti centar sveta i to smo uradili zajedno i bio je to veliki trud, veliki napor i velika stvar za našu zemlju i za sve naše građane.

Takođe želim samo kratko da dodam. Čula sam pažljivo narodnu poslanicu i iznenadila se sada, evo još jedna stvar koja me prilično iznenadila nakon ovog korpus delikta sa karikaturama koje služe kao neoborivi dokaz, da ja kao predsednica Vlade ne smem i treba da prestanem, da prekinem da pričam da sam iz SNS, da sam ja predsednica Vlade svih građana i da se narodna poslanica stidi u moje ime svaki put kada ja kažem da sam član SNS, jer kao predsednica Vlade treba da sam predsednica Vlade svih građana.

Samo neka neko javi, molim vas Olafu Šolcu da čovek nikada više ne sme da kaže da je iz SPD-a, i da je sramota svaki put kada kažu ovo je vlada SPD-a, ili na primer, Rišiju Sunaku kada kaže da je konzervativac, odnosno Torijevac, i da je Torijevska vlada, i da kada nešto ta vlada uradi, da kaže to je uradila Tori partija. To su zaista sada potpuno novi standardi u politici.

Ne, ja sam ponosni član SNS, ljudi su glasali za SNS, glasali za naše koalicione partnere i ovde sam kao član SNS, predsednica Vlade, koja radi u interesu čitave Srbije i svih naših građana i celog našeg naroda, ali, to je politika. Da, član sam SNS i radim u interesu svih građana, kao što to radi bilo koja druga vlada u Evropi ili u svetu.

Kada nešto uradimo da se zna da smo, pre svega, uradili mi, uradili za sve. Ali da je to uspeh SNS, onda svakako i svih naših koalicionih partnera. Kao što smo doveli svetsku izložbu 2027. godine da bude u našoj zemlji i da ova zemlja bude centar sveta. To je uradila, na prvom mestu SNS uz pomoć, podršku svih naših koalicionih partnera.

Hvala svima, ali uradili smo zato što i radimo u interesu svih naših građana, u interesu čitave naše zemlje i svih naših građana, ali, Vlada je političko telo i ja sam član SNS. Hvala vam mnogo.

PREDSEDNIK: I Ćuta Jovanović je oduševljen vestima. Hvala na stvarno izvanrednim vestima. Čestitam svima koji su se borili za to da dobijemo EKSPO 2027, čestitam naravno, i svim građanima Srbije. To je velika stvar za sve nas.

Vi ćete imati pravo na dva minuta odmah nakon pauze. Sada određujem redovnu pauzu i nastavljamo za 60 minuta.

(Posle pauze.)

PREDSEDNIK: Nastavljamo sa radom.

Pravo na repliku Biljana Đorđević.

BILjANA ĐORĐEVIĆ: Zahvaljujem.

Sad je malo čudno replicirati ministru koji nije tu, ali dobro. Dakle, on je sve vreme u odgovoru meni govorio o tome da smo mi nekad bili na vlasti, šta smo mi radili 2003, 2008. godine, ja lično 2003. godine sam bila u srednjoj školi, posle sam upisala fakultet, 2008. godine sam ga završila, „Ne davimo Beograd“ tad još nije postojao, ali ono što sada postoji to je „Zeleno-levi front“, skupili smo 11.000 potpisa i uskoro ćemo postati politička partija. Dakle, naše vreme tek dolazi i nismo u prošlosti vladali, dakle ne mogu se nama spočitavati neke prošlosti i zapravo upravo zbog toga bih apelovala da kada nešto izlažemo kao predloge, da se na to odgovara, a ne na nečije druge istorije identiteta. Dakle, naš identitet je jasan. Možda je ministru zbunjujuće što je on morao da zamrzava svoj status u stranci da bi bio šef BIA-e, pa ga je odmrzavao itd, ali moj identitet je ovde vrlo jasan.

Iskoristila bih sada priliku da još jednom kažem u vezi sa tim, dakle bilo je pokušaja isto tako da se kaže da smo mi protiv razoružanja, ne, svaki put smo govorili da smo za razoružanje, to je pohvalno, dakle, ali smo čak i za strože stvari. Ja ću sada reći neke od mera koje smo isto tako predlagali za premijerku da čuje, tiču se izmena Zakona o oružju i municiji, dakle da oružje, recimo, legalno treba da dobiju lica kojima je ugrožena lična bezbednost, a policija ne može da ih zaštiti. Dakle, onda lica od 21 godine, da se daje obaveštenje svim punoletnim članovima porodice kada se nekome daje dozvola, da kada se pojačaju, postrože krivična dela za koja ukoliko je neko za njih odgovoran, ne može da dobije dozvolu, itd. Dakle, predlagali smo razne stvari. Isto tako, iznosili smo dokaze o tome i studija da više policajaca ne znači veću bezbednost, dakle da je primerenije tome raditi na proceni pretnji, dakle kako uspostaviti poverenje da vršnjaci pretnju za koju čuju imaju kome da prijave, da će to prijaviti vršnjacima, nastavnicima, pedagozima i psiholozima.

Dakle, u tom smislu, prosto mislim da apsolutno sve što je prethodno meni odgovoreno nema veze sa onim što sam ja zapravo govorila i volela bih da stvarno imamo diskusiju o onome što smo govorili. Hvala.

PREDSEDNIK: Hvala.

Predstavnik predlagača nije tu ponovo, Miroslav Aleksić? (Nije)

Onda da vidimo, da li još neko od ovlašćenih predstavnika poslaničkih grupa želi reč? (Da)

Izvolite.

ILO MIHAJLOVSKI: Hvala, predsedniče.

Poštovana predsednice Vlade Republike Srbije, poštovani ministre, ministarko, poštovane narodne poslanice, poslanici, uvaženi građani, razmatramo 3. tačku dnevnog reda – Predlog za glasanje o nepoverenju članu Vlade ministru unutrašnjih poslova Republike Srbije Bratislavu Gašiću. Pokretanje glasanja o nepoverenju ministru unutrašnjih poslova u situaciji kada policija nije imala parametre da deluje, nema uslove ni za komandnu odgovornost, nema ni konkretne odgovornosti pojedinog službenika MUP-a.

Nezadovoljstvo i ogorčenost ovim zločinskim delima obuzima svakog građanina, bilo da ga politika ne zanima, bilo da je pripadnik opozicije ili pozicije. Stoga moramo da budemo solidarni sa porodicama nastradale dece. Ovim zločincima unet je veliki nemir u stanovništvo Srbije. Potencirati da je za ove zločine krivo Ministarstvo unutrašnjih poslova i da ministar zbog toga treba da bude smenjen predstavlja unošenje zabuna pred građane Srbije.

Ministarstvo unutrašnjih poslova je u ovom i u prethodnom mandatu izvršavalo svoje redovne zadatke i, kao što je uneto u izveštaju, ukupan broj krivičnih dela je smanjen u odnosu na prethodne periode. Ova dva zločina koja su se dogodila u jako kratkom vremenskom periodu nemaju dodirne tačke jedan sa drugim. Ističem u ovom momentu dve bitne stvari. Nije bila jasna naznaka da će ovi, a pogotovo ovakvi zločini biti izvršeni ni u Beogradu ni u Mladenovcu. Ovi zločini su bili skoro potpuno nepredvidivi. Sve je različito, i motivi i okolnosti izvršenja. Jedino što je slično, to je lak pristup, neovlašćeno korišćenje oružja i municije, a za šta odgovornost snose roditelji zločinca. Zbog toga inicijativa za izglasavanje nepoverenja ministru unutrašnjih poslova nije opravdana i ne predstavlja ni meru kazne pojedincu za konkretnu ili komandnu odgovornost, niti predstavlja meru preventive za bolji rad MUP-a ili nekog drugog ministra. Ni u javnosti nema primedbi na konkretan rad pripadnika MUP-a povodom ovih zločina, od najnižih do najviših hijerarhijskih nivoa.

Podsećam na donete konkretne mere, kao i na predlog mera iznetih nakon ovih nezapamćenih zločina. Što se tiče nelegalnog oružja, naredbom ministra unutrašnjih poslova i pored neregistrovanog oružja učinjen je izuzetno značajan pomak u povećanju bezbednosti svih građana Republike Srbije i građani su dobro razumeli svrhu i značaj ove naredbe. Nikada do sada nije predato toliko oružja i municije kao u ovom zadatom roku. Ova mera Vlade Republike Srbije i naredba ministra unutrašnjih poslova pozitivno su ocenjene u regionu i u Evropskoj uniji. Ipak, pored konkretnih mera Vlade Republike Srbije i naredbe MUP-a, izuzetno je važno da celo naše društvo dobro razmisli o svim savremenim uticajima na decu i omladinu i na ulogu porodice u formiranju zdravih ličnosti.

Poslanička grupa PUPS – Solidarnost i pravda u danu za glasanje neće glasati za predloženu tačku dnevnog reda. Zahvaljujem na pažnji.

PREDSEDNIK: Reč ima Jasmin Hodžić.

JASMIN HODžIĆ: Dame i gospodo narodni poslanici, uvaženi članovi Vlade, evo već više od mesec dana razgovaramo o uzrocima i posledicama sigurno najvećih tragedija koje su zadesile naše društvo ikada. Čini mi se da je ključni utisak u stvari da mnoge stvari ne razumemo na pravi način, ili u najmanju ruku pojednostavljeno i reducirano gledamo na sve ove događaje, pa samim tim i na aktere i na samoodgovornost pojedinaca, članova Vlade ili pojedinih ministara, pa i ministra unutrašnjih poslova.

Danas je na dnevnom redu zahtev pojedinih opozicionih partija za smenu ministra Gašića. Bez želje da relativizujem bilo čiju odgovornost, pa i ministra unutrašnjih poslova, želeo bih ipak da sagledamo sa više aspekata gde smo mi to kao društvo odgovorni i da li je baš ministar Gašić odgovoran za ove nemile događaje.

Podsetio bih vas, a i našu javnost, šta je to država uradila preventivno a šta proaktivno, pre ovih nemilih događaja i nakon ovih nemilih događaja.

Po pitanju bezbednosti naše dece u školama, država ima određeni protokol kako se postupa, kako se vrši procena bezbednosti. To su neke mere koje se iz godine u godinu primenjuju i one podrazumevaju da na početku svake školske godine škole imaju obavezu da izvrše analizu stanja bezbednosti u školama. To je urađeno i u ovom slučaju.

Druga stvar, da je radno vreme školskih policajaca planirano u skladu sa bezbednosnom problematikom, što je urađeno i u slučaju škole „Vladislav Ribnikar“. Aktivnosti na realizaciji preventivne edukacije i preventivnih edukativnih programa se sprovode duži niz godina i održano je ukupno 3.385 predavanja, tribina, radionica, poseta učenika od strane policajaca, preduzete su aktivnosti na pripremi za puštanje u rad elektronskog sistema prijave nasilja za građane kroz platformu „Čuvam te“. Znači, i to je urađeno i to se već godinama radi u vidu edukacije učenika u vidu smanjivanja potencijalnih nasilnih incidenata u školi od strane maloletnih lica.

Takođe, preko trijažnog tima koje je uspostavljeno u Ministarstvu za informisanje i telekomunikacije svi nadležni organi su pratili i prate bukvalno svaku prijavu nasilja koje se vrši nad decom i između maloletnika.

Znači, to su neke stvari koje je država do ovih nemilih događaja radila. Da li na preporuku evropskih institucija, da li je to proizašlo iz samog našeg sistema, prosto, neke stvari su rađene.

Što se tiče proaktivnih mera koje je ova Vlada donela, javnosti su poznate, ali nije zgoreg da podsetimo. Odmah je pokrenuta akcija sveopšteg razoružavanja države, gde su pozvani građani, što putem masmedija, što putem nosioca najviših državnih funkcija, da predaju oružje i rezultati su, čini mi se, impozantni ako bi se komparativno sagledalo kakvi su rezultati bili u, recimo, periodu između 2003. i 2017. godine, kada je skupljeno nešto više od 101 hiljade komada oružja i nešto više od dva i po miliona komada municije. Znači, u periodu od 14 godina je toliko skupljeno, a u periodu od 8. 5. 2023. godine do 21. 6. 2023. godine, kao što je i ministar malo pre pomenuo, skupljeno je nešto više od 72 hiljade oružja, 25 hiljada minsko-eksplozivnih sredstava i skoro četiri miliona municije. Dakle, faktički, mi smo za nešto manje od dva meseca skupili skoro više oružja nego što je država prikupila u periodu od 2003. do 2017. godine ili čak možda duplo. Ja sam našao ovde negde podatke vezano za ovaj period od 2003. do 2017. godine.

Takođe, država je predvidela da Ministarstvo unutrašnjih poslova hitno pripremi izmene i dopune Zakona o oružju i municiji, u kojem bi se pooštrili uslovi za držanje i nošenje kratkog vatrenog oružja. Takođe će u izmenama zakonskih akata biti sistematska provera lica koja poseduju oružje, pogotovo lica koja su članovi lovačkih udruženja, gde će se mnogo češće obavljati lekarski pregledi, psihijatrijski pregledi, itd. Biće pooštreni uslovi za izdavanje i posedovanje lovačkog oružja.

Ministarstvo pravde priprema pooštravanje kaznenih mera za krivično delo nedozvoljenu proizvodnju, držanje, nošenje, promet oružja i eksplozivnih materijala.

Do kraja godine biće povećan broj školskih policajaca na 1.200. Predviđene su pooštrene kazne u odnosu na krivično delo nasilja u porodici. Država je takođe preuzela aktivnu meru da se kroz psihološku pomoć koju dobijamo i od strane norveških stručnjaka pomogne učenicima koji su pretrpeli i preživeli ovaj monstruozni zločin.

Što se tiče Mladenovca, ministar je u jednom izlaganju pomenuo da je utvrđeno da je protiv Blažić Uroša, njegovog oca i njegove majke nekoliko puta MUP podnelo krivične prijave, što za napad na službeno lice, recimo 2020. godine u maju, da je Blažić Urošu privremeno oduzet motocikl i da je podneta krivična prijava za napad takođe na službeno lice 2019. godine, zbog drskog i bezobraznog ponašanja pokrenuta je prekršajna prijava protiv Blažić Uroša, zbog izazivanja tuče 2021. godine takođe, itd, itd. Protiv njegovog oca su takođe podnesene prijave za nasilje u porodici.

Poenta je u sledećem – da je MUP za ono što je bilo u njegovoj nadležnosti i moći preventivno i proaktivno delovalo protiv ovog lica i njegove porodice. To što nisu druge institucije funkcionisale poput tužilaštva i eventualno sudstva, to ni najmanje ne ide na dušu MUP i to može biti tema za nas.

Mislim da nije zanemarljivo reći nešto i o gospodinu Gašiću, da je zaista odmah reagovao kada su se desili ovi nemili događaji i nije samo sada reagovao, reagovao je i 2014. godine kada je bio ministar odbrane i kada je bio maltene dan, noć na terenu, kada su bile velike poplave.

Takođe je reagovao kada su bile poplave i 2022. godine u Sandžačkim opštinama, u Novom Pazaru, Tutinu, ne znam, u Raškoj. Čoveku nije bilo teško da ode.

Reagovao je i kada se desilo i brutalno ubistvo od strane pripadnika policije nad civilom u Priboju. Posle dva dana ili tri dana je došao i razgovarao je sa ljudima dole.

Takođe, ja ne znam, ali mi pričaju ljudi iz Ministarstva unutrašnjih poslova da je u dobroj meri unapredio rad u samoj policiji i čini mi se da nije zanemarljivo napomenuti da je vrlo dostupan i otvoren kao čovek, kao ministar i kao političar za medije. Vrlo je dostupan i vrlo je, da kažem, frendli okrenut ka medijima i ka javnosti i čini mi se da su to neke od dobrih ličnih osobina gospodina Gašića.

Dakle, ovo sve što sam pomenuo nije samo u odbranu Ministarstva unutrašnjih poslova i ministara lično, već prosto da vidimo šta je država uradila kako bi prevenirala određene događaje i šta je uradila kako bi u perspektivi sprečila neke buduće stvari.

Da li postoje još neke mere koje su mogle biti donete? Verovatno da, možda ne, ali, manje-više, ako pogledate kakva je praksa u zemljama Zapada gde se to u pojedinim zemljama maltene to dešava svakih mesec dana, masovna ubistva, ovo su mere koje i oni primenjuju. Znači, to je pokušaj razoružanja. U Americi je velika debata koja traje zadnjih 70 godina oko pitanja nošenja ličnog oružja, koja ne može nikako da se reši. U evropskim zemljama je, manje-više, to regulisano kao i kod nas, gde je vrlo restriktivno posedovanje i nošenje oružja. Tu su mere edukacije, tu su mere povećanja bezbednosti itd.

Moja je, u stvari, ideja da se mi zapitamo kao društvo da li je odgovornost malo i na nama svima. Ne bih ja zaista preducirao i pojednostavljivao odgovornost samo na pojedine članove Vlade, pa čak ni na celu Vladu, već, kažem vam, ja mislim i mi generalno u SDPS-u smatramo da je u pitanju događaj koji je ogolio slabosti našeg društva u celini i uzroci mogu biti i globalnog i lokalnog karaktera. Globalnog zato što se ovo dešava i u zemljama razvijenog zapada, SAD, u Norveškoj, u jednoj od najbezbednijih zemalja desio joj se Brejvik, to masovno ubistvo i šokiralo je ceo svet, ne samo Norvešku i sve su zemlje, kada se desi, nekako ad hok tražila rešenja, što je prirodno, što je ljudski. Tako smo i mi tražili neka ad hok rešenja. Negde su bile političke smene, negde nisu i, kao što rekoh malopre, svi su negde povećali kontrolu naoružanja, prevenciju, edukaciju, rad sa mladima i to i mi radimo.

Uzroci, naravno, imaju i neko lokalno utemeljenje kod nas. Mi smo ipak društvo koje ima ozbiljno ratno nasleđe, ratničku kulturu ako hoćete. Čini mi se da nama izostaju dogovori, konsenzus oko bazičnih vrednosti. Fali nam poverenja u institucije sistema. Izrazita je podeljenost, ali podeljenost nije samo specifikum za nas, sva su društva podeljena. Ovde je problem ogromna ostrašćenost. Mi smo previše ostrašćeno društvo. Hajde što smo podeljeno, kažem vam, to je prirodno stanje u svakom društvu, ali smo previše ostrašćeni.

Ono što sam ja primetio, video sam dva neka trenda odmah posle ovih masovnih ubistava. S jedne strane to je glorifikacija ovim malim ubicom. To nije bilo masovno, da se razumemo, ali prosto se pojavio kod njegovih vršnjaka jedan trend da se oni oduševljavaju, što je mene porazilo kao oca troje dece.

S druge strane, čini mi se da su se u javnosti pojavile neke teze da su uzrok toga, ne znam, internet, igrice, društvene mreže, istočne, zapadne vrednosti. Ne, mislim da je to potpuno pogrešno i da nisu krivi telefoni, nego smo mi krivi. Suština je, u stvari, da su savremene tehnologije nama donele ogromnu korist. Čovečanstvo nikad nije udobnije živelo uz pomoć savremenih tehnologija, ali, naravno, ako nemate meru, onda to ode u svoju negaciju, u svoju drugu krajnost.

U tom smislu, mislim da smo izgubili meru i u odgoju decu. Iako smo nekada vaspitavali decu na jedan tradicionalan način, koji je podrazumevao puno discipline, puno radnih navika, a malo ljubavi, mi smo sada otišli u drugu krajnost. Sada previše ljubavi bez usađivanja radnih navika. Znači, suština je da nađemo meru.

Ja neću da sudim. Ne znam šta se desilo tom dečaku da je to uradio. Možda su uzroci i u odgoju, ali prosto namećem teme da razmišljamo kao društvo, jer ja mislim da su to uzroci, da se upitamo da li mi negde kao društvo grešimo, kao civilizacija ako hoćete.

Šta me je još rastužilo? Mi smo uspeli sve da banalizujemo i da politizujemo. Čak i ovo banalizujemo tako što tražimo uzroke u društvenim mrežama i u telefonima. Ne znam, ako se desi milion i po saobraćajnih nesreća na godišnjem nivou, onda treba da se odreknemo valjda auta, ne znam, da jašemo na konjima.

Sada su igrice krive, ne znam, internet. Ja mislim da su to gluposti. Gospodo, mislim da su to gluposti. Stvar je mere i regulacije, stvar je pristupa.

Čini mi se da mi kao društvo imamo tri problema i tri osnovne stvari. Već sam spomenuo, to je odsustvo konsenzusa oko bazičnog sistema vrednosti koji mi želimo da plasiramo. To je prva stvar. Druga stvar je da moramo da izgradimo jače institucije i da imamo poverenja u institucije i međusobno da imamo poverenja. Treća stvar, ja mislim da moramo da radimo na uspostavljanju kulture i dijaloga.

Što se tiče vrednosti, ja mislim da mi ne možemo ni da se dogovorimo oko prošlosti, a ne oko budućnosti. Nemamo dogovor oko ideje, bazični dogovor, antifašizma, solidarnosti, veće distribucije socijalne pravde, ne znam, algoritma društvenog uspeha. Sve nam je nekako poremećeno, ali ne možete to servirati samo jednoj političkoj garnituri, svi smo odgovorni.

Da bismo, prosto, uspostavili bazične, osnovne vrednosti, osnovni red u društvu, moramo da počnemo da razgovaramo, da uspostavimo jedan zdrav dijalog. Predsednik pozove na dijalog, 20 i nešto dana kaže nećemo da razgovaramo. Ljudi, pa u ratu se razgovara. Ukrajna i Rusija razgovaraju. Ljudi, moramo da počnemo da razgovaramo.

Pobogu, ne moramo ni oko čega da se slažemo, ali ako ništa, mi delimo istu sudbinu i mi ovde u sali, koliko god da se razlikujemo, a razlikujemo se… Glupo bi bilo da se uopšte ne razlikujemo. Prvo, to je jedna stvar. Pošto se razlikujemo, još luđe je da ne razgovaramo. Treba da razgovaramo, da počnemo da razgovaramo.

Ono što sam spomenuo, moramo da gradimo institucije, stabilne. Nema dobro razvijenog društva, uređenog, bez institucija.

Ja se nadam da su ovo tema oko kojih bi trebalo da počnemo da vodimo kakav takav dijalog. Dakle, rešenja leže u celovitom pristupu, po našem uverenju. Naravno da nikada nećemo moći da u potpunosti eliminišemo rizike od nasilja, pa i od vršnjačkog, ali možemo učiniti sve što je u našoj moći da smanjimo mogućnost takvih tragedija. Uzimajući sve ovo u obzir, pozivam vas da razmotrimo širu sliku i sagledamo kompleksnost ove situacije.

Smena ministra unutrašnjih poslova neće sama po sebi rešiti ovaj problem sigurno, već je potrebno uspostaviti sistemski pristup i angažovati se i mi pojedinačno i sve relevantne aktere u cilju unapređenja bezbednosti naše zajednice.

Još jednom da naglasim, mi kao poslanička grupa nećemo glasati iz svih navedenih razloga za smenu ministra Gašića.

Hvala vam.

PREDSEDNIK: Zahvaljujem.

Reč ima Života Starčević.

ŽIVOTA STARČEVIĆ: Hvala.

Poštovani predsedavajući, poštovana premijerko, poštovani ministri, dame i gospodo narodni poslanici, poštovani građani Srbije, odmah na početku da kažem da se JS kategorički protivi smeni Bratislava Gašića sa mesta ministra unutrašnjih poslova.

U dosadašnjoj diskusiji nismo dobili ni jedan jedini argument koji bi bio u korist objektivne ili subjektivne odgovornosti ministra Gašića i zaista pitam one koji su podneli inicijativu za smenu ministra Gašića, a za šta je to tačno ministar Gašić odgovoran? Da li je ministar Gašić odgovoran zato što je kriminal od Nove godine do danas manje za 20% u odnosu na isti period prošle godine? Da li je ministar Gašić odgovoran za to što je beogradska policija rešila sva najteža krivična dela protiv života i tela ljudi, a izvršioci su privedeni tužilaštvu, tužiocima? Da li je ministar Gašić odgovoran zato što je uhapšen ubica u Priboju? Da li je ministar Gašić odgovoran, jer je uhapšen masovni ubica, onaj psihopata, iz Mladenovca? Jeste. To su sve dobri rezultati rada ministra Gašića i zato JS neće glasati, kategorički je protiv smene ministra Gašića.

Policija i policijski službenici masovno su posvećeni svom poslu, maksimalno dobro rade svoj posao i ministar Gašić je, na primer, za vreme krize u Mladenovcu sve vreme bio sa policijom dok taj krvnik nije uhapšen, uhapšeni su i njegov otac i stric.

Šta je Gašić, kao ministar unutrašnjih poslova, mogao više da uradi? Dajte mi jedan smisleni odgovor za objektivnu i subjektivnu krivicu ministra Gašića, a da to ne bude Gašić je Vučićev, SNS, a mi ne podnosimo ni Vučića i SNS i zbog toga hoćemo njegovu smenu ili, recimo, mi želimo da oslabimo Vučića, pa ćemo smenom Gašića oslabiti Vučića. Slaba vam je procena, a argumenti su politički, a ne realni i ne ukazuju na objektivnu, bilo objektivnu, bilo subjektivnu odgovornost ministra Gašića.

Da li ministar Gašić ima odgovornost za tragediju u „Ribnikaru“? Ne, gospodo draga. „Ribnikar“ je možda najočigledniji, a svakako jeste najtragičniji primer gde je zakazala porodica, gde je dete bilo zapostavljeno, nažalost, u jednoj porodici koja je naizgled i na prvi pogled bila ugledna, uspešna porodica, dobra porodica. Međutim, da znate, radim čitav svoj život u obrazovanju, što kao profesor, što kao neko ko, evo punih 17 godina koordinira rad 60 obrazovnih ustanova. U svojoj karijeri imao sam dosta slučajeva vršnjačkog nasilja, u svojoj karijeri imao sam dosta slučajeva nasilja i nastavnika nad decom, i dece nad nastavnikom, roditelja nad decom, roditelja nad nastavnicima, bilo je svega. Nasilje je prisutno u društvu i mi ne negiramo prisutnost nasilja, ali mi želimo da se ta situacija sa nasiljem smanji, da se poboljša.

Znate nije Srbija ekskluzivna zemlja u kojoj vlada nasilje. Nasilja ima u Velikoj Britaniji, nasilja ima i u Nemačkoj, nasilja ima u SAD mnogo više nego u našoj zemlji statistički. Jednostavno, ovde nije bilo svih ovih dana priče o tome kako ćemo rešiti problem nasilja, već je više bilo priče i upiranja prstom u ministra Gašića, u Vladu Republike Srbije, u državu Srbiju itd, a jako, jako malo predloga vezanih za sprečavanje, za prevenciju nasilja itd.

Odgovorno tvrdim, 17 godina, kažem, koordiniram rad 60 obrazovnih ustanova i na tom području za koje sam zadužen imam odličnu saradnju sa policijskom upravom, ne samo za vreme ministrovanja ministra Gašića, već za vreme svih 17 godina. Policija uporno sarađuje. Mi uporno radimo na prevenciji, sprečavanju nasilja. Nebrojeno mnogo predavanja učenicima, nebrojeno mnogo seminara za nastavnike, mnogo rada i u MUP-u i u Ministarstvu prosvete, kada je u pitanju prevencija, sprečavanje nasilja.

Nasilje je kompleksan problem, pa je i rešenje kompleksno. Rešenje mora biti personalizovano, jer je nasilje personalizovano. Prošli put sam rekao, video sam da su neki vrteli glavom, ali u „Ribnikaru“ je nasilje izvršio jedan trinaestogodišnjak sa imenom i prezimenom. Nije to bilo koji trinaestogodišnjak, jer trinaestogodišnjaci to ne rade, ljudi to ne rade. Jednostavno, radi se o detetu koje umesto roditeljske ljubavi, brige, nažalost, dobilo oružje u ruke. Radi se o dečaku koga je, ne vodeći računa o njegovom psihofizičkom razvoju, o njegovim emotivnim, kognitivnim sposobnostima, otac vodio na poligone, učio ga baratanju oružjem. Radio je sve ono što inače roditelji u tom uzrastu sa svojom decom ne rade i što se ne radi, jer to nije karakteristično za taj uzrast deteta. Dečaku je umesto tog očinskog razgovora, umesto odlaska u prirodu, na izlete stavljeno oružje u ruke, i to je zaista veliki problem.

Ono što je indikativno jeste da je tom dečaku ugrađen i usađen pogrešan sistem vrednosti. Nije mu se posvećivala dovoljna pažnja i bio je zanemaren i to odgovorno kažem. Ako je tačna informacija koju smo mogli dobiti, a to je da je dečak hteo u jednom trenutku pre zločina da javi majci šta mu je namera i šta želi da uradi i da je odustao od toga, znate li šta to govori? To govori da se taj dečak više puta obraćao majci i da nije dobio odgovor i da je bio često ignorisan.

To je problem. Ovde nije zakazao sistem. Nema tog ministra unutrašnjih poslova, nema tog ministra prosvete, nema tog direktora škole koji je ovo mogao ljudi da spreči. Nema tog školskog policajca.

O čemu mi pričamo? Pričamo o izuzetnoj anomaliji, kao posledica zapostavljenosti deteta. Ne pričamo o nečemu što je matrica i nemojte to tako prikazivati. Otuda nema odgovorne… Prosto, zatajila je porodica i ne vidim nikakvu objektivnu, ni subjektivnu odgovornost bilo koga u tom slučaju.

Da li je ministar Gašić odgovoran za zločine u Duboni i Malom Orašju? Naravno da nije. Ministar Gašić je čitave noći bio sa policijom sve dok nije taj psihopata uhapšen. Rekoh maločas – uhapšeni su i otac i stric koji su držali nelegalno oružje.

(Aleksandar Jovanović: To nije otac.)

Radi se o tome… Molim gospodina Jovanovića da ne dobacuje i da, pošto je upravo aktuelna vest da je pao helikopter vojni u Hrvatskoj, zamoli svoje kolege iz Hrvatske koji šetaju sa njim na protestu i da traže odgovornost ministra odbrane u Hrvatskoj, jer to se tamo desilo.

Naravno da nije kriv Bratislav Gašić, kažem, jer je sve vreme bio sa policijom i šta je trebalo drugo da uradi Bratislav Gašić u tom slučaju? Ubica je uhapšen, priveden pravdi i to je ono što je posao policije i to je ono što je posao ministra unutrašnjih poslova.

Još jednom pitam, zašto je Gašić kriv? Prosto, nema ovde ni jednog trenutka i sve vreme ove rasprave ja nisam čuo ni jedan jedini valjan argument da je Bratislav Gašić kao ministar unutrašnjih poslova zakazao.

Jednostavno, JS, još jednom kažem, je kategorički protiv smene ministra Gašića, ali JS je juče zatražila ostavku i ukoliko te ostavke ne bude narednih dana, zatražila je smenu jednog ministra u Vladi Republike Srbije. Zatražila je smenu Radeta Baste, jer je to čovek koji je iskočio iz političkog programa JS. To je čovek koji je iskočio iz programa koji je proklamovala Vlada Republike Srbije i to je čovek koji daje izjave koje su suprotne i politici Vlade Republike Srbije i politici koju podržava JS i politici JS.

Mi prosto ne možemo i smatramo da nije ni moralno da čovek koji, kako je to Dragan Marković Palma rekao, igra za Zvezdu, a navija da pobedi Partizan, da bude u timu, da bude u Vladi Republike Srbije i najmanji moralni čin bi bio da podnese ostavku.

Ukoliko to ne uradi premijerka, postoje dva načina. Jedan je da vi to uradite, a drugi je da skupimo 60 potpisa ovde u Narodnoj skupštini Republike Srbije, ali JS svakako jeste za smenu Radeta Baste sa mesta ministra privrede u Vladi Republike Srbije.

Jedinstvena Srbija ne podržava nasilje, prezire nasilje i uvek će biti protiv nasilja. Smatramo da je svaka rasprava na tu temu dobra, ako je konstruktivna, ako je argumentovana i zato vas molim da i u daljoj raspravi koristite argumente umesto parola, fraza i floskula. Hvala.

PREDSEDNIK: Hvala.

Reč ima predstavnik predlagača.

MIROSLAV ALEKSIĆ: Zahvaljujem.

Dobro, moram priznati da za razliku od premijerke na sva pitanja koja sam postavio ona nije odgovorila ni na jedno, a Bratislav Gašić jeste na nekoliko i posebno je zanimljivo ovo oko Olivera Ivanovića gde je potvrdio da naše službe bezbednosti imaju ubicu Olivera Ivanovića, ali da on ne može da se privede pravdi zato što ga neki stranci čuvaju, ako sam dobro razumeo, Nemci.

Drugo, što se tiče donacija Koluvije, kolika god da je i kakva god da je, ona se dogodila i to je činjenica i u redu, barem znamo gde smo.

Što se tiče izmišljenih dva minuta snimka u Doljevcu, pa to je ako je neko izmislio, to je izmislio Aleksandar Vučić. On je govorio o tome, on je javnost o tome obaveštavao, tako da i to je adresirano na njega.

Što se tiče ovih drugih stvari vezano za policajce, vezano za istragu, vezano za telefone, Andreja, ja moram da vam kažem da je Miloše Vučević, vaš kolega, sadašnji ministar odbrane i predsednik vaš, predsednik SNS, dakle, 12. decembra 2019. godine, neposredno pošto se dogodila afera Jovanjica, podneo krivičnu prijavu protiv Aleksandra Vučića i Andreja Vučića kako bi se utvrdilo da li oni imaju veze sa slučajem Jovanjica sa Koluvijom itd. To je uradio advokat Milan Đukić.

Dakle, 12. decembra 2019. godine je podneto. Dana, 28. januara je Tužilaštvo dalo odgovor, dakle mesec i po dana posle podnesene krivične prijave protiv predsednika države i njegovog brata i kažu da na osnovu izveštaja od strane Službe za specijalne-istražne metode MUP-a Republike Srbije nisu utvrđeni kontakti koji su označeni imenom Aleksandar Vučić i Andrej Vučić pod navodnicima.

Dakle, izveštaj kaže pod navodnicima i to je dostavljeno sudu, ovo su sudski spisi, nisu utvrđeni kontakti označeni imenom „Aleksandar Vučić“ pod navodnicima i „Andrej Vučić“ pod navodnicima. Dakle, nema memorisanog pod tim imenom i prezimenom. U redu. To je bio osnov za tužbu Andreja Vučića protiv mene. To.

E, vidite, ja sam pet dana posle toga, 17. decembra 2019. godine istom Tužilaštvu, dakle Prvom OJT u Beogradu podneo krivičnu prijavu protiv Miloša Vučevića za ometanje pravde, za lažno prijavljivanje, jer je on podneo tu prijavu po pozivu predsednika države i do dana današnjeg, od decembra 2019. godine ja nisam dobio nikakav odgovor po ovoj mojoj tužbi, nikakav, ali zato je on dobio za mesec dana. Zašto? Da bi ovo zahvaljujući Tužilaštvu koje je bilo instrument u ovom predmetu, moglo da bude dokaz da ja Andreju Vučiću platim nadoknadu za uvredu časti. To je to.

To je taj papir gde kaže nešto što je suprotno onome što je u spisima optužnog predmeta, suprotno, evo čitam i to, da vam citiram: „Da je mobilni telefon Blekberi, zaključan nepoznatom šifrom i ne može da se dovede u moć za očitavanje sadržaja“.

Znate, potpuno je jasno svima danas da su sve institucije stavljene u funkciju čuvanja vaše vlasti i vašeg režima, ali postoji jedan jako veliki problem. Kada vi ovde danas i ministar policije i vi premijerko se obračunavate sa pripadnicima MUP-a, ne samo sa inspektorima IV Odeljenja, nego i sa onima koji su veštačili biljke i sa Tužilaštvom koje je podiglo dve optužnice koje su potvrđene od strane suda, dakle policajci otkrili, pohapsili, podneli dokaze, Tužilaštvo podiglo optužnice, sud potvrdio, a naravno optužnice potvrđene na osnovu veštačenja, to je isto radila vaša institucija MUP-a. Sve potvrđeno i vi kažete – videćemo mi šta su ti kriminalci radili policajcima. Pa to je sramno. Ja vas molim da shvatite šta predstavljate i koga predstavljate ovde u parlamentu i da ne govorite tako o ljudima koji rade nešto za ovu državu.

Ništa ne čujete što ja govorim i to mi je jasno, ali javnost čuje i mene i vas pa će da sude i ko govori istinu i ko laže. Sudiće o tome i ko poštuje institucije i ko ne poštuje institucije. Sudiće o tome i ko ima odgovornost i ko nema odgovornost. O svemu tome će da sudi javnost.

Što se tiče gospodina Gašića, on je odgovorio vezano za ove neke stvari koje ste me pitali. Moram malo da dopunim pitanje vezano za Milana Bojovića. Odgovorili ste da je on priveden, saslušan zbog nasilja nad detetom, ali ja hoću sada da vas pitam da li je Milan Bojović bio pod istražnim radnjama zbog Belivukovog klana dok ste vi bili u BIA još? Koliko ste mu našli stanova i nekretnina dok ste ga istraživali u BIA i da li je ovo jedan od njegovih objekata u Baru, stambena zgrada? To vam govorim zato što taj Milan Bojović nije običan član SNS, nego očigledno neko kome je dopušteno da se ponaša kako god hoće.

Što se tiče saobraćajne prijave koju sam ja dobio i na osnovu koje je država Srbija procenila da sam nepodoban da budem vlasnik oružja i oduzeto mi je oružje, zbog policajca koji me je sa sinom od pet godina maltretirao pola sata, posle čega je za pola sada „Alo“ objavio nešto što se nije dogodilo i nije sada to ni bitno toliko. Neću da ulazim u to. Ako sam kriv-kriv sam. Podneli su prijavu, Prekršajni sud me je osudio, meni je oduzeto oružje.

Ja vas ponovo pitam, ko u Srbiji ima dozvole za nošenje oružja i za ličnu bezbednost? Da li su to Zvonko Veselinović i Petar Panić i koliko još ljudi ima oružje?

Uporedili ste me sa čovekom iz Mladenovca koji je pobio ove ljude, sa ubicom, i rekli ste da na isti način je mene zaustavila policija i uzeli mi oružje, a njemu koji je isto imao incident i to udario policajca je na dohvat ruke bio arsenal oružja, arsenal. Odakle mu Kalašnjikov, odakle mu bombe, odakle mu to sve? Zašto se nije postupalo tad? Ja nisam ubijao kučiće, nigde nikakve. Ništa nisam zloupotrebio, nikada po pitanju oružja, a imam ga od 1996. godine, od kada sam punoletan, nikada. Nijedan incident. A, evo vidite ovaj čovek je pobio ljude. O tome ja govorim.

Tu je odgovornost. Tu je odgovornost, jer prema nekima se primenjuje zakon, ako to politički odgovara, a prema nekima ne. I sada taj čovek je uradio to što je uradio. Ko je kriv za to? Evo ja se ne žalim što sam ostao bez oružja, ali očigledno da ima mnogo još takvih kao što je ovaj monstrum koji je pobio ove ljude i kojima je Kristijan Golubović bio idol.

Što se tiče vas, premijerko, da ne zaboravimo, vraćamo se na pitanje. Pa kaže pitanje br. 1. – da li ste se upisali u knjigu žalosti u Osnovnoj školi „Vladislav Ribnikar“? Pitanje br. 2. – hoće li biti smenjen REM, šef BIA Aleksandar Vulin i ministar policije Bratislav Gašić? Pitanje br. 4. je ovo što sam pitao ministra Gašića za Zvonka i Panu oko oružja? Pitanje br. 5. – zašto nemamo direktora policije još uvek? Vi ste premijer. Pitanje br. 6. – da li je u BIA zaposlen sin čoveka koji je bio u bekstvu i na crvenoj Interpolovoj poternici? Dalje, da li je u BIA zaposlen sin gradonačelnika Leskovca Cvetanović?

Sledeće, da li je doktorka Pejović, koju ste postavili da vodi grupu za mentalno zdravlje u školi „Vladislav Ribnikar“ kućni prijatelj porodice Kecmanović i da li je lično poznavala ubicu malog Kecmanacića i hoćete li prestati da finansirate tabloide koji šire mržnju, nasilje, agresiju, nemoral i sve ono što sam vam pokazao na naslovnim stranama? Hvala.

PREDSEDNIK: Dva minuta, pravo na repliku.

MILENKO JOVANOV: Dakle, kao što ste čuli, poštovani poslanici i poštovani članovi Vlade, mi ponovo nismo dobili odgovor na pitanje zbog koga je ova sednica i sazvana.

Dakle, pokušaću da u dve rečenice vratim stvari na temu ove tačke dnevnog reda, a to je – šta to Bratislav Gašić nije uradio, a trebalo je da uradi ili šta je to Bratislav Gašić uradio, a nije trebalo da uradi kada su ove dve tragedije u pitanju.

Ta dva pitanja oni niti postavljaju, a sada je govorio ovlašćeni predstavnik 60 poslanika koji su tražili ovu tačku dnevnog reda. Dakle, oni to niti postavljaju, niti ih je briga. Oni pričaju o svemu ostalom.

Oni nama reprodukuju priču o lažnim aferama, o kojim pričaju godinama unazad. Sve smo ovo mi slušali. I nema nikoga u ovoj zemlji ko već ovo nije čuo.

Da znate još jednu stvar, dolazite u Skupštinu i pratite, ali evo demantujte me, ako nije tačno, od početka saziva mi slušamo ove priče. Nema veze šta je tačka dnevnog reda, da li je u pitanju poljoprivreda ili su u pitanju međunarodni odnosi. Uvek je tema „Jovanjica“ ili naplatna rampa, ili ovo ili ono. Dakle, uvek ista tema.

I šta je bilo sa tim? Pa išlo je na verifikaciju kod građana na izborima. Pa šta su građani rekli? Pa rekli su da im ne veruju. I bez obzira na to što su videli da im građani ne veruju, oni nastavljaju dalje. I onda dolazimo dotle da je sada Aleksandar Vučić kriv za priču o dva minuta i naplatnoj rampi. Nisu oni koji tu priču pričaju već godinama, nego je kriv Aleksandar Vučić, kao što za svoju platu koju je podigao na 113 hiljada u ono vreme nije kriv on nego je kriva SNS koja ga je to naterala. On se jadan otimao, borio se i rukama i nogama da mu ne podignu platu, da ne podigne sam sebi platu na 113 hiljada, ali ga naterao SNS i onda je zbog toga što ga je naterao izbacio SNS iz vlasti, ali platu nije dirao. Plata ostala, jer toliko je valjda čovek izgubio snage u toj borbi da ne podigne sam sebi platu da je morao nekako da sam sebi nadoknadi taj bol i patnju i ostavio platu od 113 hiljada.

Dakle, ajde da se vratimo na tačku dnevnog reda, ako imate o tome šta da kažete. Dakle, šta je to Bratislav Gašić uradio pogrešno ili šta to nije uradio, a vezano za ove dve tragedije.

(Narodni poslanici opozicije: Vreme.)

To što vi tražite da on odgovara za nešto što vi mislite da je on pogrešno uradio u vreme kada je bio šef BIA, pa to, kako da vam kažem, uzmete vreme pa se vratite u ono vreme, vratite se dve, tri godine unazad, pa ga smenite 2020. godine. To danas nije tema. Hvala.

PREDSEDNIK: Moram da vam kažem, gospodine Jovanov, i ranije, nije to 2020. godine, vi ste rekli od početka saziva ovo slušamo, meni je ovo treći saziv da sve ovo isti slušam. Sve isto.

Reč ima ministar Bratislav Gašić.

BRATISLAV GAŠIĆ: Zahvaljujem, gospodine predsedniče.

Dame i gospodo narodni poslanici…

(Aleksandar Jovanović dobacuje.)

PREDSEDNIK: Jovanoviću, nemojte da galamite. Taman ste se približili na vrlo blizu da dobijete reč. Nemojte sada sami sebi da uskratite mogućnost da se obratite. Juče u Zvečanu niste bili tako bučni. Bili ste mnogo tiši. Ajde upristojite se malo. Slušajte sada ostale, pa dobijate reč vi.

BRATISLAV GAŠIĆ: Hvala, gospodine predsedavajući.

Gospodine narodni poslaniče, znate, veštom zamenom teza uvek može da se čuje i uvek zbog naroda i narodi mi da kažemo, vi ste imali saobraćajni prekršaj, gde ste pretili saobraćajnom saobraćajcu, policajcu, da ćete da mu skinete uniformu, da će da izgubi službu i nije oružje oduzeo MUP, oduzeo je sudija. Moramo da rasčistimo jednom ko da je nalog za oduzimanje oružja, da zbog izrečenih pretnji, da li je možda on prekoračio vreme vašeg zadržavanja sa detetom, ne prihvatam to, tražim od mojih saobraćajaca da budu maksimalno korektni, maksimalno kulturni, maksimalno fer prema svakome, pa ko on bio, bio to moj rođeni brat ili vi ili neko treći, oni rade svoj posao i samo isključivo i u skladu sa zakonom.

Sada kažete – vi ste mene uporedili sa monstrumom iz Mladenovca. Vi ste imali legalno oružje i mi za to oružje znamo i sud je doneo odluku na osnovu onoga što imamo kao evidenciju. Ne možete sebe da upoređujete sa nekim ko je imao u nekoj njivi zakopan arsenal i ne mogu ja da nosim odgovornost za ovih 97.948 komada oružja koje je oduzeto u ovih mesec i po dana. Pa taj neko je bio svestan da krivično podleže krivičnoj odgovornosti za nešto što drži ovako kući ili u nekom zakopanom jarku ili u nekom podrumu ili bilo gde. To je prva razlika koju želite zamenom teza.

Kako mi možemo da znamo ko sve ima po celoj Srbiji zakopano neko oružje ostalo od dede, babe iz Prvog svetskog rata, Drugog, trećeg itd?

To je razlika i nemojte da me terate da smo odgovorni ni ja ni pripadnici MUP-a, a ja kao prvi među jednakima uvek ću da stanem ispred njih da ih zaštitim u tome.

Kažete – priznali ste da je Kuluvija, pa i tada smo to rekli, 261 hiljadu nameštaj preko grada Beograda, doveo ga je tadašnji, koji je odgovara sa njime sada na ovom sudskom sporu, nameštaj kancelarijski. Imate dvojicu bivših, tu je Andrija, tu je Markoni, koji su bili u BIA pa neka vam oni potvrde koliko je donacija bilo. Boga oca se ne zna od kada je BIA napravljena, ali ne i ono što ste tada tvrdili i što vam je tadašnji inspektor i visokopozicionirani pripadnik MUP-a Ivan Ristić dao sliku broda i rekao – čiji je ovo brod, ovo je BIA, kupila mu „Jovanjica“. Nije i tada niko nije rekao – izvinite.

Drugo, „Jovanjica“ pa vas je juče u Kosovskoj Mitrovici, u Zvečanu sačekao Dražen Stojković, osuđeni narko diler koji je uhapšen da prodaje drogu studentima Prištinskog univerziteta. Osuđeni narko diler vas je čekao juče u Zvečanu i Kosovskoj Mitrovici. Ne znate ko je, pa dobro.

Postavili ste mi pitanje za Bojovića. Ja ne znam ko je taj čovek. Znam da je MUP onog trenutka kada je došla prijava od strane roditelja, istog trenutka reagovala, istog trenutka priveo lice. Ne znam ga. Možda je član moje stranke. Možda je visoko pozicioniran, ne znam. To što mi pokazujete sliku, ne znam. Da li se slikao negde sa mnom? Možda jeste. Ne znam ga. Šta, treba da podnesem ostavku što ne znam člana moje stranke.

Ja sam član i to ponosni član SNS, gospođo Marinika.

Izvinite molim vas, moram da odgovorim, neću da me zbunite.

Pitali ste me da li je sin Gorana Cvetanovića zaposlen u BIA? Jeste. Zaposlen je pre šest godina, ali je dete završilo Akademiju za nacionalnu bezbednost BIA. Četiri godine. Svima njima su zagarantovana radna mesta posle završetka Akademije. Šta je tu sada problem, ne razumem? Kako je upisao? Mora da pitate profesore pre šest godina kako je upisao fakultet. Ne mogu da budem odgovoran za sve unazad. Njemu je garantovano radno mesto po završetku akademskih studija.

Šta ste me još pitali, da vam ne ostanem dužan? Shvatite, Kuluvija je samo vešta zamena teza. To što kažete pod znacima navoda napisano ime Aleksandar i Andrej. Piše, pa piše. Ono što je traženo da tad odgovori sud, odgovorili su.

Što se tiče ubistva Olivera Ivanovića, pošto vidim da odmah isti onaj predmet koji je sada u hodniku je predat. Videli ste sami da je Tužilaštvo za organizovani kriminal radilo zajedno i sa MUP i sa BIA i VBA. Ovo sve što sam vam ja doneo danas ovde, pokazao je i predsednik Republike pre nepune dve godine, sa pitanjem, šta je tema. Ljudi, šta je tema? Šta hoćete da dokažete sa tom pričom oko ubistva Olivera Ivanovića?

Niko od vas sa tim čovekom nije bio u odnosima u kakvim smo bili mi. Niko im nije pomogao kao porodici, koliko smo mi. Ali je slučaj što se tiče srpskih bezbednosnih organa rešen i predat je tužilaštvu. Ne znam šta još tu treba? Vidim, pa nije predato, pa nije rečeno. Sve je predato tužilaštvu i od njih morate da tražite da vam odgovore šta je dalje preduzeto.

Tražili smo međunarodnu pravnu pomoć, tražili izručenje lica za koje imamo nedvosmisleno potvrđene podatke da je izvršio ubistvo. I sve njegove saučesnike. Očigledno da stranim mentorima je odgovaralo da se ide na taj način, da se u Srbiji unese jedna politička nestabilnost.

PREDSEDNIK: Da li može bez dobacivanja? Ne može. Šta vam nije jasno? Nije vam jasno da ne može da se dobacuje?

Povreda Poslovnika.

(Narodni poslanik Radomir Lazović dobacuje sa mesta.)

Šta vam nije jasno.

(Radomir Lazović: Ne, nego opraštate uvrede strani plaćenici i slično.)

Prva opomena Radomiru Lazoviću.

MIODRAG GAVRILOVIĆ: Kolega Orliću, predsedniče Skupštine, pitam vas, član 103. zašto već ne znam koliko puta neće da date meni reč i vaša koleginica po povredi Poslovnika.

PREDSEDNIK: Da li možete da ponovite, molim vas.

MIODRAG GAVRILOVIĆ: Niste mi dali reč da se javim po povredi Poslovnika onda kada sam tražio. I sada i skoro celu sednicu.

PREDSEDNIK: Kako govorite sada?

MIODRAG GAVRILOVIĆ: Zato vas i pitam. Drago mi je da ste mi bar jednom dali da kažem ovo, jer to je za mene zabrinjavajuće.

Znate šta, vi brojite meni 16 sekundi nekada kada govorim, a kolega Jovanov dobija po dva, tri minuta više.

PREDSEDNIK: Zašto ste se vi sada javili?

MIODRAG GAVRILOVIĆ: Javljam se po članu 103. zato što mi niste dali da reklamiram povredu Poslovnika onda kada sam se javio.

PREDSEDNIK: Ali, vis te već govorili po povredi Poslovnika. Dao sam vam reč.

MIODRAG GAVRILOVIĆ: Pre nego što je ministar Gašić govorio, ja sam se bio javio. Videli ste me u sistemu. Pitam što to radite?

PREDSEDNIK: Prvo niste. Drugo, zar ne shvatate sami da je besmisleno. Vi se javljate da biste ukazali da vam nisam dao da se javite.

MIODRAG GAVRILOVIĆ: Tako je, to je predviđeno Poslovnikom. Pročitao sam.

PREDSEDNIK: Ne možete da se javite zbog toga što vam je uskraćeno da se javite.

MIODRAG GAVRILOVIĆ: Dozvolite da pročitam član 103.

PREDSEDNIK: Što ste se javili kada vam je navodno uskraćeno.

Objasnite mi molim vas, zašto ste se javili kada vam je navodno bilo uskraćeno. Zbog čega?

MIODRAG GAVRILOVIĆ: Niste mi dali reč onda kada je trebalo da mi je date, imalo je smisla tada.

PREDSEDNIK: A šta ste hteli tada da kažete?

MIODRAG GAVRILOVIĆ: Reklamirao bih drugi član. Recimo član 104.

PREDSEDNIK: Izvolite, kažite šta ste hteli.

MIODRAG GAVRILOVIĆ: Rekao sam 103. pitam vas i sada tražim objašnjenje.

PREDSEDNIK: Znači sada više ne možete da kažete to što ste hteli.

Gospodine Gavriloviću, ajde da ne gubimo vreme ni vaše, ni moje ni svih drugih ljudi ovde.

Sedite.

Kada budete smislili šta hoćete, vi se javite za reč, dobićete reč pa ćete reći. Ovo ovako je bukvalno mučenje Narodne skupštine.

Idemo dalje.

Reč ima ministarka dr Danica Grujičić.

DANICA GRUJIČIĆ: Hvala.

Poštovani poslanici, želela bih da odgovorim na pitanje vezano za profesorku Milicu Pejović Milovančević.

Ona nikada nije bila kućni prijatelj porodice Kecmanović, niti je bila ikada u njihovoj kući, niti je bilo ko od članova porodice Kecmanović dolazio kod nje u kuću. Bilo je povremenih susreta kod zajedničkih prijatelja na slavama. Koliko se profesorka Milica seća, poslednji put 2019. godine i sada joj se obratila majka dečaka koji je izvršio ubistvo ovih desetoro ljudi, za pomoć psihilošku.

Znači sve te priče da su one intimne prijateljice i slično su notorna laž.

PREDSEDNIK: Reč ima predsednica Vlade.

ANA BRNABIĆ: Hvala.

Samo da vam kažem, ova notorna laž poslednja o profesorki doktorki Milici Pejović Milovančević je u stvari najstrašnija laž od svih laži koje smo čuli zato što je to direktno i ponovo kažem, napad na ženu koja je vrhunski ekspert, koja nikakve veze nema sa politikom, koja je od prvog dana na prvoj borbenoj liniji i u toj školi u okviru instituta za mentalno zdravlje i u okviru radne grupe za mentalno zdravlje mladih. Zaista vam ništa nije sveto.

Ja sam prvi put burno reagovala, zamolila ljude, vaše kolege poslanike iz vašeg poslaničkog kluba, rekla – ako imate neku informaciju takvu na takvu osetljivu temu, dajte molim vas nadležnim službama, ali nemojte da se igramo time politički zato što je kredibilitet tih ljudi najvažniji u ovom trenutku za decu i njihove roditelje, ali vama je to sve jedno. Vama je sve politika. Postoje stvari koje su važnije od politike i postoje stvari koje su iznad politike. Vi uvek krećete od sebe, vi uvek mislite da neko ima nešto da sakrije, da se neko nečeg stidi što je uradio u životu, ljudi pored kojih je, kao što valjda mislite da ja treba da se stidim što mi je Igor Isailović prijatelj, ja se ponosim mojim prijateljima. Ja se ne stidim kao što se ne stidim što sam član SNS. Ponosni sam član SNS. Nisam bila član sedam stranaka pa da ne mogu da se setim čiji sam član u ovom trenutku.

Dakle, profesorka Pejović Milovančević je pri tom tu informaciju obelodanila svima u timu kako bi se sa ostalim stručnim osobama iz tima konsultovala da li je to što ih lično poznaje, ne kućni prijatelj, ne nikakva bliska osoba sa njima, već to što ih lično poznaje i videla ih je poslednji put pre četiri godine, da li se to bilo kako nalazi na putu tome da ona profesionalno i stručno obavlja svoj posao. Stručni tim je rekao ne. Koji vam je sad upitan, Tamara Džamonja, Hana Korać? Ko vam je sledeći upitan? Ti ljudi koji su najstručniji u našoj zemlji, ti ljudi koji nas svakako politički ne podržavaju, neki od njih potpuno javno, ali ni to nije dovoljno, nego oni su krivi sami po sebi. Užasni, nestručni, moralno nepodobni, svakakvi samo zato što rade zajedno sa nama, a u korist te dece i njihovih roditelja. Takav ste vi čovek.

Jednostavno, ta laž o profesorki, za koju sam vas molila i molila i molila da ne pričamo o tome, da ne idemo uopšte u tom smeru, da to nije domen politike, baš vas briga. Evo, sad ste dobili odgovor i sada su svi čuli da ste i to lagali. Evo, svi su čuli sada da ste i to lagali. I pritom ste znali da nije istina, nego ste mislili da mi, iz našeg obzira prema tim ljudima i toj profesorki, nećemo da pričamo o tome. Žena nam je dala dozvolu. Zbog toga danas to pričamo, zato što mi nismo hteli te ljude da stavljamo u bilo kakvu lošu situaciju, zato što njihov kredibilitet, poverenje u njih je najvažnije što ta deca imaju i njihovi roditelji u ovom trenutku. Ali, vama ni to nije sveto.

I kažete da se vi brinete za tragediju. Pa nikakve veze ovo sve nema sa tragedijom. Ponovo 10-15 minuta "Jovanjica" i 30 sekundi - dajte da probam još jednom da provučem kroz blato profesorku koja radi sa decom i roditeljima i koja je na prvoj borbenoj liniji, koja nije imala dan odmora, koja je u školi od jutra do sutra, organizuje sve ono što rade svi ti fenomenalni, stručni ljudi u okviru radne grupe, ali hajde, nema veze. I to je valjda politički mislite dozvoljeno. Pa nije, nije. Verujte da ćete zbog toga biti kažnjeni, ne od strane onih ljudi čije poverenje mi nemamo, ili ja kao političar, nego od strane onih ljudi koji idu na te proteste, zato što sam sigurna da i većina tih ljudi ne može da razume zašto vi kroz blato povlačite ženu koja je vrhunski stručnjak, ekspert, koja radi u timu sa vrhunskim stručnjacima koji nikakve veze nemaju sa politikom i koja je, naravno, moralna osoba, odgovorna i kredibilna da takve stvari kaže i da onda oni u svom stručnom timu odluče da li ona može ili ne može da radi na tome.

Ne, vi ste valjda stručniji i niko se nije setio do vas. Vi ste najstručniji i po tom pitanju. Ali za to, još jednom ću vam reći, to je sramota, kakva u političkom životu Srbije nikada nije viđena, nikada. Niko tako nešto nije pokušao da uradi. Ali, evo sad ste dobili odgovor. Dakle, lažete. Notorna laž je to da je ona kućni prijatelj sa tom porodicom. Notorna laž. Ali evo, dobili ste odgovor. Jeste li zadovoljni ili ćete da nastavite da se bavite tom profesorkom i doktorkom, kao što se bavite "Jovanjicom"? Jel vam ona sledeća na dnevnom redu? Bavite se njome, bavite se, ali ostavite stručnjake i eksperte koji rade sa decom i njihovim roditeljima po strani. Ostavite ih, nemojte da ih dirate, to nije politika.

Nama se bavite ovde. O meni lažite, recite šta hoćete, recite o mom bratu, šta će, brat mi je, za to je kriv, ali nemojte da se bavite tim ljudima. Ta deca treba da veruju u njihov kredibilitet, ti roditelji. Ako to dovedete u sumnju, šta da radimo onda? Ko će da radi sa decom i roditeljima? Da li vi zaista mislite da su oni toliko neprofesionalni da takve stvari nisu pričali jedni sa drugima? Što niste pitali te ljude u toj radnoj grupi? Ja sam sigurna da vi lako možete da dođete do njih. Pa neki od njih učestvuju na tim protestima protiv nasilja. Što ih niste pitali? Zato što vas ne zanima, zato što vas samo zanima da nešto isprljate politički. To je jedini cilj vašeg bavljenja politikom, zato što ne umete bolje i nemate bolje. I nemate ni plan, nemate ni program. Ostavite te ljude na miru, aman.

Što se tiče finansiranja tabloida, samo da vam kažem opet do koje mere te laži idu, i to je taj narativ koji je, kako da vam kažem, nekako opšteprihvaćen. Jeste, da, verujem da mnogo toga ima da se prebaci nama zato što ne pričamo mi dovoljno o tome. Želim da kažem da mi jednostavno nemamo vremena da odgovorimo na sve laži. Mi jednostavno nemamo vremena. Dakle, svako jutro postoji odluka da li da se čitav dan bavite lažima koje plasiraju preko svojih medija ili da se bavite svojim poslom, kako bi kvalitet života za sve građane Srbije bio bolji.

PREDSEDNIK: Zoran Lutovac da ne dobacuje. U tišini da slušate.

ANA BRNABIĆ: I trudimo se i da odgovaramo na laži, ali se još više trudimo da radimo, da radimo u interesu građana Srbije. I onda ne možemo da stignemo da odgovorimo na sve laži. I onda te laži idu, i idu, i idu i postanu opšteprihvaćena istina.

(Dragana Rakić: Stalno je na „Pinku“.)

PREDSEDNIK: I Dragana Rakić isto da ne dobacuje. Da ne dobacuje Dragana Rakić, da ne vičete iz klupe.

Nastavite i izvinite.

ANA BRNABIĆ: Dakle, kada pogledate konkurse za finansiranje medija i medijskog sadržaja u prošloj 2022. godini, sada čekam da mi pošalju podatke i za ranije godine, „Alo“, „Srpski telegraf“, „Kurir“, „Informer“ su dobili impresivnih nula dinara. Nula dinara. Na lokalu isto tako morate da se dogovorite da li kritikujete to što lokal ne raspisuje konkurse za medijske sadržaje ili zato što ih raspisuje pa daje tabloidima. Pošto uglavnom se svi žale da lokal ne raspisuje konkurse za medijske sadržaje i medije, a lokal kaže da ne raspisuje zato što koriste te novce za nešto drugo. Ali dobro, da odgovorim na ovo.

E sada, oko finansiranja tabloida. Da finansiramo tabloide, finansiramo, istina je. Evo, dnevni list „Danas“ dobio je 600.000 dinara u okviru konkursa za štampane medije, 400.000 dinara dnevni list „Danas“ u okviru konkursa za nacionalne manjine, u okviru konkursa za internet medije „Danas“ portal dobio je još dodatnih 600.000 dinara, a „Dan Graf“, izdavač „Danasa“, dobio je dodatnih 600.000 dinara na konkursu za profesionalizaciju. Tako je, u pravu ste, mi finansiramo tabloide, samo ne one tabloide na koje ste vi mislili, nego ove tabloide koji su u vlasništvu tajkuna koji vas politički i na svaki drugi način finansiraju.

Dakle, da ponovim, „Srpski telegraf“, „Alo“, „Kurir“ i „Informer“ su dobili nula dinara na konkursima za finansiranje medija i medijskih sadržaja. „Danas“ je dobio tri, ako pogledate i „Dan Graf“, četiri projekta finansiranih od strane Vlade Republike Srbije, tako da toliko o tome.

Zašto su finansirali? Kako da vam kažem, finansiraju tabloide, pa tako je kako je, šta da radite. Ali kad finansirate te tabloide, onda kažu da ne postoji sloboda medija u Srbiji i da ih gušite. Eto, toliko o tim percepcijama i opšteprihvaćenim opštim mestima oko gušenja slobode medija u Srbiji i finansiranja tabloida.

I konačno da kažem, u stvari, jedino relevantno za ovu tačku dnevnog reda, da ne pominjem da je jedno od pitanja – hoću li smeniti REM? Ljudi, ja vas kao boga molim, ja REM niti mogu da smenim, niti sam ga postavljala, nijednog jedinog člana REM-a. Ja ne znam u kojoj zemlji vi živite kad mislite da Vlada Republike Srbije može da smeni Regulatorno telo za elektronske medije. Ja zaista ne znam. To je u vaše vreme, u vreme dok ste vi vodili Srbiju. U to vreme su se na opštinskim odborima vaše stranke smenjivali tužioci i sudije i postavljali tužioci i sudije, pa po cenu da postavite preminulog sudiju. Nema veze, ukoliko je za života bio odan stranci, i nakon smrti može da bude sudija, zato što je tako rekao neki opštinski odbor, u ovom slučaju opštinski odbor DS u Požegi. To je tako nekada bilo. To tako nije danas u Srbiji, i tako nije već 10 godina u Srbiji.

Dakle, ne, neću smeniti REM, zato što ne mogu da smenim REM, zato što ja i ne postavljam REM i molim vas da te osnovne stvari i te osnovne postulate naučite. Ali ono što je u stvari jedino relevantno, pa možemo da skratimo ovo sve, a to je – da li ću smeniti i predložiti smenu Bratislava Gašića i Aleksandra Vulina? Ne, neću predložiti smenu ni Bratislava Gašića, ni Aleksandra Vulina. Hvala vam. Možemo sa tim da završimo ovu temu. Hvala.

PREDSEDNIK: Reč ima predstavnik predlagača.

PREDSEDNIK: Predstavnik predlagača ima reč.

MIROSLAV ALEKSIĆ: Znate, ja mislim da je jedan od većih problema…

PREDSEDAVAJUĆA (Snežana Paunović): Kolega, ja vas molim, kasnije ćete razgovarati, da dozvolimo ovlašćenom da govori.

Izvolite.

MIROSLAV ALEKSIĆ: Mislim da je jedan od većih problema kod vas, gospođo Brnabić, to što ste vi vrlo nepristojni. Vrlo ste nepristojni. Vi ne umete da razgovarate, zapravo, za početak.

Znate, i ovo što je pristojno ministarka Grujičić odgovorila vi ste zatrovali. Još me više terate, sada, da se bavim tom temom, zato što trujete, trujete naciju, trujete narod. Ministarka je lepo rekla, žena, svoje mišljenje, ali ste vi bili tu da krenete da sipate i sa svim tako radite. Tako se obraćate građanima Srbije, ne meni, pustite vi mene. Neki ljudi su ovde glasali da mi budemo ovde, za vas niko nije glasao nikada, niti će. Izađite na crtu, bilo gde. Evo, u grad Beograd, u bilo koju opštinu. Izađite na crtu, pa osvojite glasove, pa vidite kako to izgleda, a delite lekcije svima koji učestvuju na izborima, koji zastupaju neke građane. Vi nikog ne zastupate, zastupate samo bivšeg predsednika vaše stranke. Samo njega zastupate, koji ima legitimitet, za razliku od vas.

Znate, govorite o medijima, govorite o tome kako na konkursima tabloidi ne dobijaju novac, a dobijaju. Znate, ja nisam pitao za konkurs, niste me možda dobro razumeli, pitao sam za sponzorisane tekstove, objave i ostale stvari koje javna preduzeća na različite načine i modele daju ovim tabloidima o kojima vam govorim, „Informer“, „Alo“, „Srpski telegraf“ i nemam pojma ko više, „Objektiv“, koji je propao. O tome govorim.

Ako govorite o konkursima, uzmite celu Srbiju, pa ćete videti koliko opštine daju tim istim tabloidima novca. Evo, pre dve nedelje primer grada Pančeva – dva miliona dinara su dobili „Informer“, „Srpski telegraf“ i „Alo“, 600.000, 900.000, itd. Dobijaju, dakle, i po konkursima i pored konkursa. Pa, nismo mi ludi, pa znamo valjda kako se oni finansiraju. Svi građani Srbije finansiraju to. Finansiraju te tabloide koji targetiraju, šire mržnju, nemoral, blud, razvrat, agresiju.

Dalje, „Telekom“, za koga kažete da je najbolja firma, pa ja sad, ne znam, možda koleginica Tepić zna koliko duguje „Telekom“ sada, ja mislim da više duguje nego što vredi. Urnisali ste „Telekom“, pojeo je sam sebe kupovinama prava na prenos „Premijer lige“, akvizicijama za televiziju „Prva“ i „B92“, kroz „Kopernikus tehnolodži“ i ostali. Sada šest miliona evra, kome? „Informeru“ za televiziju? „Informeru“ za televiziju od „Telekoma“. I, šta vi kažete? U redu je to sve, nema nikakvog problema? Ili je u redu da Jelena Karleuša dobije, ne znam, 450.000, da „Tanjug“ dobije šest miliona godišnje evra? To je sve u redu? Pa, jeste u vašem svetu, jer ste umislili da je država Srbija vaše privatno vlasništvo.

Kada pričamo o oružju, neke moje kolege poslanici su slali pitanje ministru Gašiću. Evo pitanja – kako je moguće da MUP i BIA nisu znali za ovoliku naoružanje koje se nalazi kod građana koje je ovih dana predato? Šta su radili u MUP-u u prethodnom periodu u vezi sa nelegalnim držanjem oružja, kako onog bez dozvole, tako i onog za koje ni po kom osnovu ne biste mogli da izdate dozvolu? Pitao je kolega Gavrilović, ministar Gašić je odgovorio i rekao – mi radimo svoj posao, tralala, tralala, sve u redu, nema problema.

Onda kaže – kako smo mogli da znamo da će ovaj u Mladenovcu da ima toliko oružja? Pa, ko je trebao da zna? Ovi što su pobijeni? BIA, MUP? Ko je trebalo da zna? Čoveku su roditelji vojna lica. Vojna lica. Jel su prošli bezbednosne procene? Šta se izdešavalo? Taj je hteo da upiše Akademiju, srećom se to nije desilo. Verovatno je neko rekao da ne može.

Smešno, smešno. Pitajte da li je smešno onima iz Mladenovca kojima su umrlice na kući, premijerko, kad se smejete na ovo. Njih pitajte? Smešno, baš je smešno, to što vi ne radite svoj posao je smešno. Taj lik se nije skidao sa društvenih mreža, svi znaju u okolini kakav je bio nasilnik i šta je radio. Ako gde postoji odgovornost, nefunkcionisanje institucija to je Mladenovac.

Ovo što kažete, ministar, da su podnete prijave, ne znam, za napad za motornu testeru, za napad na policajca, pa šta imaju od toga građani što su podnete prijave? Šta imaju od toga? Imaju osam mrtvih sugrađana i ne znam koliko ranjenih. To imaju. Što niste doveli do kraja? Šta se desilo? Zna se da je nasilnik, zna se da mu je Kristijan idol, zna se da puca, zna se da napada i? Na dohvat ruke arsenal oružja, bombe i sve živo i kažete – nema veze.

Smejte se. Smejte se, jeste za smejanje.

(Narodni poslanici SNS dobacuju.)

Oružje. Evo, počeli su da funkcionišu ugledni pravnici. Jel znate koliko se nagodbi sklapa godišnje za oduzeto oružje, hapšenje kriminalaca, navijača, ovih i onih? Tužilaštvo sklapa nagodbe o oslobađanju tih lica od kojih ste vi uzeli oružje u MUP-u. Jel i to nije deo sistema? Mnogo.

Jeste li pitali tužioca Stefanovića kako i na koji način i sa kime se sklapaju ugovori o priznanju krivice i oslobađanju krivične odgovornosti, i kod povratnika i kod onih za teška krivična dela i za one koji su imali nelegalno oružje, itd. Sve je to jedna hobotnica i zato je tu odgovornost premijerke koju ona ne razume i neće da shvati.

Dalje, kažete gospodine Gašiću, ja sam policajcu pretio da mu skinem uniformu. Jeste, to je on napisao, kao što znate ja sam bio pokrenuo postupak protiv njega zato što znam da je po nalogu Aleksandra Vulina sve radio. Zato što znam da je njegov policajac. Zato što znam kako se u „Alo“ našlo to za pola sata. Niste vi tada bili u MUP, bio je on. Zato što znam šta mu je bio zadatak. Zato što ga zna svako u Trsteniku i u policijskoj upravi Kruševac i znaju kako je tu došao i znaju šta mu je zadatak. Vi sada kažete, da sam ja njemu pretio, a policajac drugi koji je bio, on je mogao da napiše šta hoće, mogao je da kaže da ću da ga ubijem, isto tako je mogao da kaže, što god hoće.

Čovek je slagao, a onda drugi policajac koji je bio pored njega, kao svedok, je sam priznao i rekao, da je morao da laže, da je morao da potvrdi to što je rekao, da ništa nije tačno što se desilo, a da je onda samo taj Simić dobio povišicu od ministri Vulina, tri meseca po 20% na platu, a ovaj nije dobio ništa. Pa, se onda pokajao kako je ovaj dobio, a ovaj nije, sve znate.

Tako funkcionišu stvari. Sada da to stavimo po strani, vi ste šef BIA bili, ministar odbrane, ministar policije, vi imate rešenja da Agenciji za borbu protiv korupcije je u sukobu interesa iz 2015. godine, rešenje, znate svi, ne znam da li zna premijerka, drži se za glavu, pa nisam ja ministar, ja ne moram da budem ništa. Mogu da se vratim kod mene u Trstenik da prskam jabuke, ništa ne moram da budem, ali ovo su vaši funkcioneri koji meni kažu da ja vređam policajca, a pritom oni od vaše Agencije za borbu protiv korupcije imaju rešenje o sukobu interesa iz 2012/2013. godine, nemam pojma kada je gospodin Gašić bio, odnosno kada ste bili gradonačelnik Kruševca. Da, nisam to pomenuo, pričamo o ugovorima sa porodicama, pošto ste mene pominjali malo pre kako tast, tašta i ja nešto radimo, evo ovde ugovor, vi ste potpisivali sa vašom porodicom ugovore. Neću, zato što nisam ja premijerka, vodim računa šta govorim i moram da imam poštovanja prema vama.

PREDSEDAVAJUĆA: Kolega Aleksiću, ako mi dozvolite, da li vi stvarno cenite da je način na koji se obraćate…

Ja vas molim, kolege. Užasno ga loše čujem, ali čujem da se obraća premijerki na jedan najmanje pristojan način.

Molim vas, ako zagovarate ….

MIROSLAV ALEKSIĆ: Nema nikakvog problema, predsedavajuća…

PREDSEDAVAJUĆA: Ja vas molim, već treći put pokušavam da vam ukažem na to, da odnos koji imate prema premijerki ove države u ovoj sali nije primeren jednom narodnom poslaniku.

MIROSLAV ALEKSIĆ: Uvažavam i molim vas da isti kriterijum primenite i prema premijerki.

Ona je gost u ovom domu.

Ona je gost, mi smo domaćini.

PREDSEDAVAJUĆA: Budite sigurni da hoću svaki put kada vam se lično obrati makar i upola kako se vi obraćate njoj.

MIROSLAV ALEKSIĆ: U redu, nema problema.

Da završim. Dakle, uvažavam i neću… Postoje neke stvari o kojima se ne govori, bez obzira što smo na različitim stranama. Poštovaću ovaj dom, poštovaću predstavnike izvršne vlasti i njihove porodice, naravno.

Što se tiče pitanja, premijerko, hajde da završimo opet četvrti krug - da li ste se upisali u knjigu žalosti u školi „Vladislav Ribnikar“? Hoćete li smeniti REM i hoćete li smeniti ministra Vulina i Gašića?

(Poslanici Srpske napredne stranke dobacuju iz klupa.)

Izvinjavam se, to ste rekli da nećete. To su čuli građani Srbije i neću više to pitanje da postavljam više. Evo, precrtavam. Što se tiče ministra Gašića i ministra Vulina, to ste građanima odgovorili, niste meni.

Dalje, ko ima dozvole za nošenje oružja u Srbiji, da li imaju Zvonko Veselinović, Petar Panić i koji još ljudi koji ne prolaze krivičnu evidenciju, odnosno prolaze, imaju dozvole za nošenje oružja za ličnu bezbednost i hoće li biti oduzeto onima koji su evidentirani u krivičnoj evidenciji?

Zašto nemamo direktora policije i dalje? Da li u BIA se zapošljavaju ljudi koji su prolazili krivičnu evidenciju i, govorim već četvrti put, sin čoveka koji je bio u bekstvu i na crvenoj Interpolovoj poternici, kao i sin gradonačelnika Leskovca Cvetanovića?

Što se tiče tabloida, delimično ste odgovorili. Rekao sam vam da vas ne pitam za konkurs, iako je tu mnogo spornog, nego za druge stvari. Ž

Još jedno pitanje setio sam se da vam dodam na listu. Pošto ste rekli ovde da su policajci Četvrtog odeljenja kriminalci, predstavnici MUP-a, da li je i Koluvija kriminalac?

Hvala.

PREDSEDAVAJUĆA: Povreda Poslovnika, kolega Milenko Jovanov.

Izvolite.

MILENKO JOVANOV: Član 106. stav 1 - govornik može da govori samo o tački dnevnog reda o kojoj se vodi pretres.

Poštovana predsedavajuća, zaista cenim vaš kapacitet demokratski da pustite raspravu da ona teče i van okvira onoga što je striktno tačka dnevnog reda, ali ovo je sada stvarno prevršilo svaku meru. Ovo sada nema nikakve veze… Ovo više nema nikakve veze sa dnevnim redom. Dakle, nijedna rečenica nije rečena o tome šta je uradio Bratislav Gašić pogrešno ili šta nije uradio, a trebalo je da uradi. Nijedna rečenica o tome.

Čovek nama priča šta je radio Vulin kao ministar. Pa, Vulin nije ministar već devet meseci. On priča o tužilaštvu, priča o svemu ostalom. Molim vas, samo da vratimo tačku …

Meni je jasno da je cela predstava, koja je trebalo da bude odigrana, doživela debakl i da se vidi da nema materijala za ono što traže, ali nemojte sada vi da asistirate i da svi zajedno asistiramo tome da se popuni ta praznina tako što će pričati sve ostalo, a nema veze sa dnevnim redom.

Molim vas da vratimo stvari na tačku dnevnog reda, da reagujete kada poslanik priča o nekim stvarima koje apsolutno nikakve veze sa tačkom dnevnog reda nemaju.

Ministar Gašić je došao. Predsednica Vlade je došla. Ministarka zdravlja je tu. Dakle, ako ima nešto vezano za tačku dnevnog reda, ljudi da odgovore, jer vi sada ovo ovako… On pita nešto što nema veze sa tačkom dnevnog reda, onda oni odgovaraju na to što nema veze sa tačkom dnevnog reda i tako odosmo u širinu. Dakle, pet predstavnika poslaničkih grupa je govorilo do sada. Nećemo završiti… Što se nas tiče, nije problem, samo dajte…

Ako imaju nešto da kažu o tački dnevnog reda neka kažu, a ako nemaju, brate, neka kažu da nemaju više ništa. Neka ponove još koji put. Imaju sad opet prajm tajm. Sad će u 17.00 ponovo da ponavljaju, da snimi Šolak šta treba za vesti, ali kada to završe da pređemo da radimo ono za šta nas narod plaća da radimo, što je tačka dnevnog reda.

Hvala vam.

PREDSEDAVAJUĆA: Kolega Jovanov, ja bih rado pomogla na temu da svi govorimo o tački dnevnog reda, ali, pre svega, imala sam kratak rok da probam da tu raspravu vratim u normalu. To je svega pet minuta, koliko predsedavam, ali ću se potruditi. Potpuno ste u pravu.

Imam ja pravo i na oduzimanje reči.

Reč ima ministar Gašić.

Izvolite.

BRATISLAV GAŠIĆ: Zahvaljujem, gospođo predsedavajuća.

Dame i gospodo narodni poslanici, puno pitanja. Ponovo vešta predstava, zamena teza itd, itd. Vrlo rado ću da odgovorim i na ono što se tiče i porodičnih pitanja i svega ostalog.

Da li je premijerka bila na listi i da li je izašla na crtu? Kao potpredsednik Sprske napredne stranke bila je 14. na listi i imali ste prilike… Bila je čak i izabrana u ovaj saziv Narodne skupštine.

Da li sam ja bio na listi? Pa, vi odlično to znate u Rasinskom okrugu.

(Narodni poslanik Aleksandar Jovanović dobacuje iz klupe.)  
 Hvala.

To je za mene kompliment, da vam kažem. Zato vi niste, nijedan od vas, prošao tamo ni cenzus u Rasinskom okrugu, što mi opet još više drago.

PREDSEDNIK: Molim vas, bez dobacivanja.

Vratio sam se.

BRATISLAV GAŠIĆ:

Imam još jedno pitanje. Ko je od vas bio u Mladenovcu, u Duboni, sem predsednika Republike i premijerke i ministara ovde koji su obišli sve te lokacije tamo? Ko je bio od vas na 40 dana? Ko je bio od vas da upali sveću tamo? Ko je bio sa tim ljudima tamo?

(Narodni poslanici dela opozicije govore u glas.)

Ja znam samo jednu poslanicu da je bila, ali nije to sporno. Nećete vi time veći pijetet da date žrtvama i da ispravimo ono da mi nemamo osmoro ljudi tamo. Svesni smo toga. Međutim, ne možete odgovornost da tražite od nas za nelegalno oružje zato što je neko nekad, neka luda glava, misleći da mu to treba, zakopala negde nešto.

Prema tom monstrumu iz Mladenovca su preduzete sve zakonom predviđene i moguće mere i kao mlađi punoletnik je imao apsolutni tretman. Sve je urađeno, ljudi.

Šta je greška sistema? Ne možemo apriori da hapsimo. Ne možemo da hapsimo zato što će možda da načini neko delo. Nemojte, molim vas, da pričamo o odgovornosti da li će takav monstrum da sakrije kod brata od ujaka u Kragujevcu, kao što smo i tamo našli oružje, kod njegovog brata od rođenog ujaka, ili ovamo u Duboni. Gde je naša odgovornost kao društva da ako smo već imali bilo kakve indicije da to prijavimo… On nije imao pucnjavu na javnom mestu da smo mi mogli da odemo, pa da kažemo – ovde ima sakrivenog oružja, idemo, tražimo ga, pa nam nije problem i da prekopamo sve živo da bi našli takvo oružje i zaštitili živote.

Nemojte, molim vas, da generalizujemo i da kažemo – pa, krivi ste, eto, vi ste krivi što ste živi, što ste ministar.

Dozvola za nošenje oružja. Postavili ste mi poslaničko pitanje i odgovorio sam. Shodno Zakonu o dostupnosti informacije o ličnosti, ne možete da dobijete spisak. Postoje 450 dozvola koje opet, novim zakonom koji trebamo ovde pred ovom Skupštinom da usvojimo, o držanju i nošenju oružja. Novim zakonom se ukida kategorija nošenja oružja i o tome smo već pričali prošle nedelje. Neće više niko u Srbiji imati mogućnost da može da nosi, sem ovlašćenih i službenih lica. Tačka. Moći ćete da prenesete oružje kao lovac do lovišta, rasklopljeno, odvojeno od municije, sve onako kako to treba.

Ovih deset pitanja koja postavljate, pa tu je samo jedno pitanje za premijerku. Direktor Vulin i ja, sve ostalo su pitanja za mene.

Kada će biti direktor policije? Planirali smo da, kada završimo sa nevladinim sektorom pregovore, kada završimo pregovore i javni uvid Zakona o policiji i MUP, dođem opet ovde u ovu Skupštinu i da zajedno raspravljamo o tom zakonu, a tada bi došli do toga da možemo da postavimo direktora policije. U tom zakonu, koji je bio moderan, za koji su i EU i svi ostali koji su učestvovali sa nama u raspravi o tome rekli – dobar je. Vi ste rekli – ne, to ne valja ništa, policija hoće da uzme sebi više nadležnosti nego što treba, a nama ne treba, ne trebaju više nama nadležnosti, ali treba da rešimo neke situacije za koje nas opet napadate, a to je zapostavljeno dete, a gde smo pet puta dolazili na vrata tog stana, otac nije hteo da otvori, a mi ne možemo na silu da uđemo bez naloga tužilaštva.

Šta u takvim situacijama? To je ono što treba da razgovaramo, da vidimo kako da rešimo te situacije, ne znači da u Srbiji neće da bude takvih situacija još i da ćemo da imamo neko dete koje neodgovoran otac drži u nekoj kadi, neuhranjeno, bez hrane, bez nege, bez bilo čega, a mi ne možemo da uđemo, a znamo da se tamo nešto dešava.

To je jedna od tema koja je bila u tom zakonu tretirana i jedna od tema jeste izbor direktora policije. Kad se to bude rešilo, onda ćemo da, ako ga izaberemo po starom zakonu, kada dođe novi zakon biće u koliziji jedno sa drugim i zato smo i hteli da imamo novi zakon, da uđemo u sve to.

Odgovorio sam vam i za sina Cvetanovića, da je završio Akademiju za nacionalnu bezbednost BIA, da samim tim ima istog trenutka zagarantovano radno mesto. Ne znam šta je tu problem.

Kažete - kriminalci su ovi. Ne, ne, ništa ja ne kažem nikome, sud donosi odluku da li je neko kriminalac, a ne MUP, ne ja kao pojedinac, nego sud i on će da donese odluku da li je Koluvija kriminalac ili su policajci kriminalci. Rekao sam vam lepo – vodite računa, čudne će neke kombinacije da budu koje smo dobili u poslednje vreme sa „Skaja“ i veza policije, ovakvih, onakvih i ostalih neki policajaca. Ne policije, ponovo ponavljam – nisu pojedinci institucija, u MUP je 99,9% ljudi poštenih, dobrih, vrednih, časnih, ali ima i onih koji pokušavaju da na ovaj ili onaj način dođu do sredstava nekih dodatnih koja im ne pripadaju.

Pitanje premijerki da vidi koliko su nečasni njeni ministri, pa ste podigli iz 2012. godine, a kada je mene Agencija za borbu protiv korupcije kaznila kao gradonačelnika. Da, samo zaboravljate jednu stvar da sam ja za Vidovdan 2012. godine postao gradonačelnik grada Kruševca. Jutros ste se hvalili kako ste 20 i više godina privatnik, ja sam 1. aprila ove godine 34 godine privatnik, bez ijednog dana radnog staža u državnoj firmi, bilo kojoj, tj. sem 20 dana u „Trojalu“ sa 18 godina. To je jedino gde sam otišao za gradonačelnika grada Kruševca i ugovor koji je ostao i, kao odluka gradskog veća grada Kruševca i skupštinska odluka grada Kruševca, sa televizijom mojom tada, „Plus“, koja od 1996. godine ima ugovor sa opštinom Kruševac, sa 100 hiljada dinara, i to piše tu, umesto da potpiše bivši gradonačelnik, potpisao sam ja. Kažem da sam platio svoju kaznu, u redu, ali nije bilo namere, niti bilo šta da se državi načini šteta, niti neke druge stvari, tako da ne znam šta je tu. Kažnjen sam, u redu, da, priznajem kažnjen sam, trebao sam da budem upozoren od pravne službe da ja kao novi gradonačelnik ne smem da potpišem to nešto što su ostavili žuti iza sebe, a nisu završili kako treba. Zahvaljujem.

PREDSEDNIK: Reč ima predsednica Vlade.

ANA BRNABIĆ: Jako kratko ću zato što zaista u nekim trenucima ovo deluje potpuno besmisleno, jer nikakve veze sa temom nema. Ja ću sedeti ovde koliko god bude potrebno iz poštovanja prema građanima Republike Srbije, ali ću pokušati, koliko god mogu, da se držim teme, a koliko mogu da branim rad Vlade po svim ostalim pitanjima, svakako ću pokušati da odgovorim na to.

Što se tiče konkursa za medije i finansiranje tabloida, slobode štampe, slobode medija, pozivam vas, uzmite današnji „Danas“ i pogledajte oglase koji su u tom listu. Imate obaveštenje o javnom pozivu za učešće na konkursu za sufinansiranje projekata kojima se ostvaruje javni interes u oblasti javnog informisanja opštine Arilje. Dakle, opština Arilje je platila oglas u tabloidu „Danas“. Pored toga, imate konkurs za izbor direktora škole na period od četiri godine. Dakle, opet jedna škola, javna sredstva, plaćen oglas u tabloidu „Danas“. Izvolite, pogledajte. Izvolite, današnji „Danas“.

Ne znam ponovo šta tačno očekujete kada je istina svuda pored vas, bukvalno gde god pogledate je istina. Suprotno onome što vi pričate – ubijamo medije, ne dajemo im ništa, finansiramo samo tabloide koji podržavaju vlast, a današnji „Danas“ uzmete, imate oglase, iz javnih sredstava jedna lokalna samouprava, jedna škola. Današnji primer, rekla sam vam, konkurs za 2022. godinu. Ovo su lokalne samouprave i škole, ali nema veze šta je istina. Važno je šta je vama politički oportuno da kažete, pa dokle stigne ovo društvo, nije ni važno.

Još jedna stvar, da li ste čuli, poštovani narodni poslanici, poštovani građani Republike Srbije, dodao je još jedno pitanje, pitanje u okviru ovih pitanja da li ću smeniti REM, da li je Koluvija kriminalac? Ja sam predsednik Vlade. Ja nisam ni tužilac, ni sudija. Kako ja mogu da kažem da li je neko kriminalac ili nije kriminalac? Valjda sud to mora da kaže, a pri tome je u ovom trenutku suđenje u postupku, dakle, proces je u toku. Vi razumete kako su oni navikli da se vodi država. Predsednik Vlade ili predsednik Republike će da kaže ko će da dobije pare od medija, ko će da bude u REM-u i šta će REM da radi i ko je kriminalac i ko nije kriminalac. To je tako nekada bilo, ali ako pričate o demokratskoj državi, o vladavini prava, vladavini institucija, sve ono u šta mi verujemo i šta se trudimo da postignemo i ojačamo u Srbiji, onda je zaista besmisleno da pitate predsednika Vlade da li je neko kriminalac. Kada sud presudi, ja ću da poštujem odluku suda. Dok sud ne presudi, ni vi ni ja ne možemo da kažemo da li je neko kriminalac, ali to je vladavina prava. Samo polako, polako, polako i naučićete. Hvala.

PREDSEDNIK: Reč ima Boško Obradović.

BOŠKO OBRADOVIĆ: Poštovane kolege političari, poštovani građani Srbije, suočavamo se sa jednom tragedijom koja se nikada nije desila u našem narodu, a po određenim pokazateljima ona je jedinstvena i na mnogo širem svetskom nivou. Nikada mlađa osoba nije izvršila ovako masovno ubistvo kao što je ovaj nesrećni mladić, odnosno dete iz OŠ „Ribnikar“. Isto tako imamo slučaj mladenovačkog ubice, koga bismo slobodno mogli nazvati prvim rijaliti ubicom na ovim prostorima, koji ubija, takođe, svoje najbliže kao i onaj dečak iz „Ribnikara“. Dakle, ovo su posebno intimno jeziva ubistva, jer se radi o najbližim njihovim školskim drugovima, sugrađanima koje su likvidirali bez milosti zarad nekog ludila u njihovim glavama.

Društvena patologija postoji svuda na svetu, ali ovo je naša društvena patologija, i to nema veze ni sa vlašću ni sa opozicijom, ni sa levicom, ni sa desnicom. Mi moramo da postavimo pitanje – kako smo došli do ove društvene patologije, ko je za to odgovoran i šta hitno moramo da promenimo?

Mi imamo vlast koja ne prihvata ni najmanju, ni subjektivnu, ni objektivnu odgovornost posle 11 godina na vlasti, ni primisao da su oni nešto krivi, ni najmanji osećaj da su doprineli ovoj društvenoj patologiji u smislu raspada sistema vrednosti u našem društvu, u smislu kraha vaspitne uloge prosvete, medija, porodice u našem društvu.

Najlakše je reći – svi smo odgovorni. Ali, zašto onda u jednoj državi postoji vlast? Dakle, ne možete pobeći od odgovornosti. Kao što ne može pobeći ni ministar policije, gospodin Gašić. O tome možemo da pričamo na dva načina, o njegovoj subjektivnoj i njegovoj objektivnoj odgovori.

Tačno je da je on ministar samo nešto više od šest meseci na ovoj funkciji na kojoj se trenutno nalazi. Tačno je da je za to vreme urađeno i nekih dobrih stvari, ja nikad nemam problem da to pomenem, kao što je, recimo, hapšenje određenog broja kriminalnih grupa ili pooštravanje politike prema migrantskoj krizi koja nam je napravila ogromne bezbednosne probleme, posebno na severu Srbije.

Ali, isto tako je tačno da su sva ova strelišta mogla i ranije da budu pregledana i iskontrolisana. Isto tako je tačno da je neko mogao da posveti pažnju ovom nelegalnom oružju i ranije, kao što nije normalno da je 600 policajaca osam sati hapsilo mladenovačkog ubicu. Dakle, to su veoma subjektivni propusti u radu MUP-a. Kao što su i objektivni propusti i odgovornost aktuelne vlasti, ne samo ministra policije, nego kompletne Vlade Republike Srbije takvi da ste vi, direktno vi, odgovorni za negativnu selekciju u našem društvu, za vladavinu kupljenih diploma i plagiranih doktorata, za korumpirane, bahate i nestručne partijske direktore na najvišim funkcijama u javnim preduzećima ili za forsiranje medija sa nenormalnim i nemoralnim sadržajima, za govore mržnje, medijsko i fizičko nasilje protiv bilo koga ko je pokazao drugačije mišljenje od vas, za krah vaspitne uloge i škole i medija, a vi ne osećate ni najmanju odgovornost za to, a vi ste kreirali u prethodnih 11 godina.

I ako ste nešto nasledili loše od prethodne vlasti, a nasledili ste mnogo toga lošeg od prethodne vlasti, zašto to niste promenili? Zašto niste oduzeli frekvenciju televiziji „Pink“? Zašto niste zabranili rijaliti programe? Zašto ste preuzeli prethodni model i samo ga razradili do ovako katastrofalnih dimenzija? Zato što vam je odgovarao. Odgovarao je prirodi vaše vlasti, odgovarao je vašem ostajanju na vlasti po svaku cenu.

Gospođo Brnabić, gde je vaša ostavka? Zar vi ne najaviste pre 15 dana ostavku? Šta se čeka? Koga vi više zamajavate? Gde je vaša ostavka? Gde je vaša odgovornost?

Naravno da nema drugog izlaska iz ove aktuelne političke krize u kojoj se nalazimo sem ostavke predsednika Republike i predsednika Vlade Republike Srbije. Jedino razumno, demokratsko i mirno rešenje da izađemo iz ove krize jesu vanredni izbori na svim nivoima.

Zašto se vi toga plašite? Ako ste dobro radili, ako imate bolji program, zašto ne idemo na izbore? Šta se čeka? Jel vam treba odobrenje od Kristofera Hila kao što vam je trebalo za neke druge stvari? Čekajte, najavili ste ostavku Ane Brnabić, najavili ste izbore i ništa 15 dana. Znači, ima neko ko vam ne dozvoljava da se u Srbiji organizuju izbori dok ne primenite u potpunosti Francusko-nemački sporazum o priznanju lažne države Kosovo. I to je jedino obrazloženje, ja ne vidim drugo. Jer, gde je vaša ostavka? Nema je. Zašto je nema? Šta se čeka, gospođo Brnabić?

Ali, ne možemo ići na izbore kao do sada, nego moramo da imamo poštene i fer izbore i mora neko da garantuje da će ti izbori biti fer i pošteni. A demokratska procedura u brojnim drugim državama Evrope, od Austrije preko Severne Makedonije do Crne Gore u slučajevima ovakvih političkih kriza bila je prelazna tehnička vlada, koja omogućava slobodu medija i poštene izbore, koja zabranjuje vladajućem režimu da koristi birački spisak, da koristi javne resurse, da zloupotrebljava medije za svoju izbornu propagandu. To nije dolazak opozicije na vlast bez izbora, nego je to onemogućavanje vas da kradete na izborima. Zato prelazna tehnička vlada.

Ja razumem da ste vi uznemireni uvek kada pomenemo ono što smo u ovom Domu Narodne skupštine pomenuli još pre četiri godine, a to su kriminalni krugovi, kriminal i korupcija u vrhu Ministarstva unutrašnjih poslova i aktuelne vlasti SNS. Pre četiri godine, kao narodni poslanik, nacrtao sam vam ko su kriminalci u vrhu vaše vlasti. Nikada ni jedna reč u ovoj mojoj knjizi, ovo je jedina knjiga o kriminalu i korupciji trenutno u našem društvu kada se tiče MUP-a i koju je napisao jedan narodni poslanik, nije demantovana, nikada ni jedna reč iz ove knjige.

Gospodine Gašiću, vi ste hapsili po ovoj mojoj knjizi, prvo Dijanu Hrkalović, pa Nebojšu Stefanovića, pa Gorana Papića, kuma Nebojše Stefanovića i sve junake iz ove moje knjige, visoke funkcionere vaše stranke koje ste vi optužili, ne ja, da su prisluškivali vašeg predsednika i spremali njegovo ubistvo. Čekajte – prisluškivali predsednika Republike i spremali njegovo ubistvo najviši funkcioneri Srpske napredne stranke!

Gde su danas Dijana Hrkalović? Eno je nedavno na mitingu u Pančevu SNS. Nebojša Stefanović? Eno ga razvija odbore SNS na jugu Srbije. Planirali ubistvo predsednika Republike? Eksponenti mafije u vrhu MUP-a. To vam ja zameram, gospodine Gašiću, mnogo više nego ovaj period šest meseci na mestu ministra unutrašnjih poslova, što niste kao šef BIA otkrili strane agente u vrhu Vlade Republike Srbije, od Zorane Mihajlović, do Radeta Baste. Što niste otkrili eksponente mafije u vrhu MUP-a u vreme vašeg prethodnika, mislim na Nebojšu Stefanovića, mislim na Dijanu Hrkalović i mnoge druge koji su direktno radili za mafiju, a bili su državni službenici i bili su visoki funkcioneri SNS. Vaši ministri, vaši odbornici, vaši državni sekretari, ne moji, nego vaši. Oni su još uvek na slobodi.

O čemu se radi? Kada će bilo ko nešto odgovarati u ovoj državi? Kada to govorim, govorim vam sa pozicije državotvornog političkog pokreta, državočuvarnog, koji nikada ne radi protiv države, već samo protiv loše i korumpirane vlasti. O što vi pokušavate da poistovetite državu i vlast, to ne može da prođe. Mi volimo državu, mi radimo da državni službenici imaju što bolji društveni i materijalni status. Mi radimo da nam državne institucije budu što kvalitetnije, ali radimo i na tome da kriminalna, bahata i nedemokratska vlast padne. To je potpuno normalno za svaku opoziciju na svetu.

Vi ste, gospodine Gašiću, onaj koji svaki dan priča o nekakvim stranim obaveštajnim agenturama koje prave zaveru protiv ove države, pa pričate o nekim atentatima na predsednika, pa pričate o zaverama protiv našeg naroda i države. Šta je epilog? Nikad ništa. Jeste li vi ikada uhapsili nekog stranog agenta? To je vaš posao ili vi štitite strane agente u Vladi Republike Srbije ili ako ih ne štitite, hapsi. Hapsi, od Zorane Mihajlović, do Radeta Baste, svakoga ko radi protiv interesa ove države, a sedi u vrhu Vlade Republike Srbije. Šta se čeka? Dakle, to je pravo pitanje.

I nemojte gospođo Brnabić više da vređate inteligenciju građana Srbije. Sto puta ste na jedan bezobrazan način rekli kako nikada nismo predložili ni jednu meru. Kako vas nije sramota? U novembru mesecu prošle godine, šest meseci pre ove tragedije, poslanička grupa Srpski pokret Dveri – Patriotski blok je poslala preporuke Vladi Republike Srbije o prevenciji nasilja u našem društvu. U decembru tražili da vi kao premijer i ministar prosvete dođete da odgovarate na ta aktuelna pitanja ovde u parlamentu.

Nikada nam niste odgovorili. Nikada se niste udostojili da dođete pred ovaj parlament.

U maju posle tragedije poslali vam dopune preporuka, to je jedina tema, tj. jedine mere ko je su u ovom trenutku u skupštinskoj proceduri su one koje predala opozicija, mi. Vi iz Vlade Srbije, pa, vi niste predali nijednu jedinu meru od ovoga trenutka u skupštinsku proceduru. Nula mera Vlade Republike Srbije je stiglo u Skupštinu nakon ovih tragedija sa vaše strane. Nula predloga za promene u prosveti u medijima u bilo kojoj sferi našega društva.

O čemu vi pričate? Kome vi držite lekcije? Čime se vi bavite? Hoćete da vam kažem čime se vi bavite umesto ovim? Bavite se zajedničkim vojnim vežbama na NATO paktom na jugu Srbije već peti dan, da ne smete da otkrijete istinu o tome građanima Srbije. Što ne odete da se slikate sa vojnicima NATO-a, koji vežbaju trenutno u bazi „Jug“ kod Bujanovca? Što TV „Pink“ direktno ne prenosi vaše zajedničke vojne vežbe sa NATO paktom? Da li se vi stidite toga možda? I treba da se stidite. Treba da vas bude sramota. Vežbate sa pripadnicima NATO vojske koji su bombardovali i ubijali ovu zemlju, ovaj narod, našu decu, naše vojnike, policajce.

Pa što niste pozvali Šredera i Klintona i Blera, pa da sa svima njima zajedno vežbate i obeležavate to što obeležavate? Kako vas nije sramota? Ponovo pitam?

Bavite se privatizacijom javnih preduzeća. Bavite se temama koje su prosto skandalozne, a onda neprestano vređate okupljene građane Srbije na ulicama i ne znam kada ćete stati sa tim? Pričate o nekakvim obojenim revolucijama i ne znam čemu. Pa vi ste obojena revolucija. Vi ste došli 2012. godine na vlast u Srbiji tako što vam je EU čestitala pobedu u drugom krugu predsedničkih izbora tri sata pre zatvaranja birališta. Šta je to Brisel znao i šta je to Brisel sugerisao i šta ste vi tom Briselu dužni zato što su vas doveli na vlast? Da li ste dužni, recimo, potpisivanje svih onih sporazuma kojima ste povukli državu Srbiju sa severa Kosova i Metohije, da mi danas imamo ovaj problem na severu Kosova i Metohije zbog vas, jer pre vašeg dolaska na vlast šiptarski policajci nisu smeli nogom da kroče na sever Kosova i Metohije, a danas ga drže pod okupacijom i svaki dan hapse po jednog Srbina?

Osmorica Srba je uhapšenih u prethodnih nekoliko dana. Šta ste uradili? Šta ste uradili ljudi? Šta ste uradili? Imamo li vanrednu sednicu Narodne Skupštine Republike Srbije na temu aktuelne situacije na Kosovu i Metohiji? Obećao predsednik pre dva meseca i slagao, javno obećao i slagao.

Da li ste tražili od Saveta bezbednosti Ujedinjenih nacija vanredno zasedanje na temu Kosova i Metohije? Da li ste obnovili rad civilne zaštite na severu Kosova i Metohije? Da li ste raspisali izbore za četiri opštine po našem Ustavu i po našim zakonima? Da li ste tražili pomoć od Rusije i od Kine? Da li ste tražili od svih zemalja sveta hitno puštanje na slobodu osam uhapšenih Srba na Kosovu i Metohiji? Šta radite danas po tom pitanju?

(Narodni poslanici SNS dobacuju.)

Da bi završio tu poruku na jedan precizan način pročitaću vam naše današnje zahteve, jer nismo samo oni koji kritikujemo, već i dajemo konkretna rešenja i naša državotvorna opozicija, koju su danas predstavljali u ime Srpske stranke Zavetnici ove zahteve su potpisali Milica Đurđević Stamenkovski, prof. dr Miloš Ković u ime Pokreta za odbranu za Kosovo i Metohije i ja u ime Srpskog pokreta Dveri i ispostavili vama.

Pod jedan - hitno održavanje posebne sednice Narodne Skupštine Republike Srbije na temu goruće situacije na severu Kosova i Metohije i francusko-nemačkog sporazuma, što je obećao predsednik Narodne Skupštine da će biti održano do početaka juna najkasnije, a to je bilo pre petnaest dana.

Pod dva - da država Srbija zatraži hitno održavanje vanredne sednice Saveta bezbednosti na temu krize na severu Kosova i Metohije.

Pod tri - da se od kompletne međunarodne zajednice zatraži osuda albanskog terora i nasilja nad Srbima na Kosovu i Metohiji.

Pod četiri - da se svim diplomatskim putevima od svih država sveta zatraži angažovanje oko puštanja na slobodu svih uhapšenih Srba na Kosovu i Metohiji.

Pod pet - da se insistira na povratku srpskog policijskog i bezbednosnog osoblja na Kosovu i Metohiji kako to predviđa obavezujuća Rezolucija 1244 Saveta bezbednosti Ujedinjenih nacija.

Pod šest - da se donese odluka o obnovi srpske civilne zaštite za četiri opštine na severu Kosova i Metohije.

Pod sedam - da Srpska lista više ne može da govori u ime Srba sa KiM i da se izaberu novi predstavnici Srba sa KiM za sve buduće pregovore.

Pod osam - da predsednik Narodne skupštine raspiše lokalne izbore za četiri opštine na severu KiM, Kosovsku Mitrovicu, Leposavić, Zvečan i Zubin Potok.

(Danijela Vujičić: Što ne za sve opštine?)

Dakle, hoćete li uraditi bilo šta ili ćete sledovati onome što je Aleksandar Vučić prihvatio, a to je francusko-nemački sporazum o priznanju lažne države Kosovo? Hvala.

PREDSEDNIK: Dobro.

Pre nego što dam reč dalje, što se tiče ovoga gde se obratili direktno meni i vezano za sednicu, vas nije slagao niko ništa, ali ja vas moram da podsetim da, možda toga niste svesni, upravo je jedna sednica u toku. Ne znam da li znate? Upravo ste se obratili na sednici Narodne skupštine. Koje sednice, Obradoviću? One za koju ste vi tražili, vaša poslanička grupa i svi iz vaše poslaničke grupe svojim potpisom da bude održana i tu smo sednicu počeli pre više od mesec dana, a otprilike pola tog vremena vaša poslanička grupa traži od mene sada da prekinem ovu sednicu, jer se vama više ne govori o ovome što ste sami potpisali.

Pa kada pričamo na temu ko je šta slagao, potpisima kojima ste rekli da vi želite ovu sednicu koju imamo sada, vi ste slagali, pošto vas očigledno nije uopšte briga za ovu sednicu.

Što se tiče ono na KiM, na osnovu onoga kako ste se ponašali prethodni put kada ste tražili sednicu na temu KiM i mi organizovali ovde, a onda vi lično ne dođete po ceo dan, pojavite se tek oko šest, sedam uveče, pokazali ste da vas je baš briga i za KiM pa ste i na temu te sednice takođe slagali.

Koliko da vam stvari budu jasne.

Pravo na repliku Milenko Jovanov.

MILENKO JOVANOV: Dakle, još jedno smo čuli govor koji nema ni reč o bilo kakvoj konkretnoj odgovornosti ministra Gašića i gospodine Gašiću, kao što vidite, ni sa jedne, ni sa druge strane političke scene ni od ovih pravih građanista, ni od ovih lažni veliko Srba i patriota nema konkretne kritike na vaš rad i u tom smislu možete biti zaista ponosni na sve ovo šta ste radili i kako ste radili.

Međutim, čega ima? Ima ponavljanja lažni koje smo čuli milion puta, koje su demantovane milion puta i i tu vidite sada istu matricu koju ponavljaju i pravi građanisti i lažne patriote.

Znači, kao što Aleksić ponavlja milion puta "Jovanjica", naplatna ramba, ne znam ni ja šta se dalje, "Telekom" itd. tako sada ovi ponavljaju privatizacija javnih preduzeća, Kosovo, NATO itd.

Koliko puta je rečeno da niko ne planira nikakvu privatizaciju javnih preduzeća i kada je dovoljno - hiljadu puta, dve hiljade puta, tri hiljade puta da vam se kaže? Ali, ne vredi, 2001. put on će ponovo da kaže isto.

Pazite vi sada genijalnu rečenicu, pogledajte vi ovo i to pokazuje koliko je ovo jedna opasna grupacija i čime bi se oni bavili kada bi eventualno došli na vlast, naravno to se nikada neće desiti na sreću. Kaže - vlast je kriva za odnose u porodici. Oni bi uređivali odnose u porodici da mogu. Oni bi određivali kako će u porodici međusobno da se ponašaju, jer on misli da je on vlastan da to radi.

Kaže, na kraju, i to je poslednja teza koja mi je bila interesantna, ovo ostalo je sve gomila ničega, obojene revolucije. Ne govorimo mi o obojenim revolucijama. Marija Zaharova govori o obojenim revolucijama. Ruski ambasador govori o obojenim revolucijama. A zašto vi učestvujete u tome - to je pitanje za vas i u koju ste se boju vi obojili. Hvala.

PREDSEDNIK: Reč ima predsednica Vlade.

ANA BRNABIĆ: Hvala.

Hajde prvo da opet odgovorim na brutalne neistine, pa kao što je i narodni poslanik, poštovani moj prijatelj i kolega, Milenko Jovanov, rekao na koje smo odgovorili sto puta, ali moderno ih je ponavljati, a to je - hoćete privatizaciju javnih preduzeća.

Pod jedan - nećemo. Pod dva - da smo hteli, mogli smo i do sada, ali nismo hteli. U tom smislu zakon koji smo predložili ne bavi se tim. Pod tri - to baš nikakve veze nema sa dnevnim redom ove sednice, ali dobro, nema veze.

Da vidite jednu zanimljivost kako ide kod njih u njihovim tajkunskim medijima. Vidite, to je bila sredina juna, ona prva polovina u stvari, kada su svi tajkunski mediji pričali o tome da želimo, jel, privatizaciju javnih preduzeća, nacionalnih parkova i svega toga, što zdušno, onda preuzima i poštovani narodni poslanik koji je sada govorio.

Ali, vidite odjednom naslovna strana jednog ovog tajkunskog dnevnog lista „Nova“. Dakle, 16. jun, odjednom kažu - država spremna da plati za gubitaše 1,6 milijardi evra, dugačak spisak javnih preduzeća za čije dugove garantuje Srbija. Pa čekajte, zar nismo trebali ta javna preduzeća da rasprodamo? Čekajte zar nas niste tri dana pre toga optužili da hoćemo ta javna preduzeća da prodamo, a šta, sada nas optužujete u stvari da mi pomažemo ta javna preduzeća, garantujemo za njihove dugove i dalje ih podržavamo. Samo se dogovorite za šta nas optužujete, da prodajemo javna preduzeća ili da pomažemo javna preduzeća? Samo da se dogovorite i da se dogovorite vi sa ovim vašim tajkunskim medijima koji vas podržavaju, a čije laži zdušno podržavate i dalje širite vi. Tako da toliko o javnim preduzećima. Samo da se dogovorite, da li hoćemo da ih prodajemo, jel nas za to optužujete ili nas optužujete što bacamo novac i podržavamo ih i pomažemo, jer ne može biti jedno i drugo? Nego vi stalno idete iz krajnosti u krajnost, pa šta da radiš, ali dobro. Te privatizacije javnih preduzeća to sam vam sada odgovorila.

Uglavnom, opet pričamo sada ovde uglavnom o KiM, opet nikakve veze nema sa temom ove sednice i ovom tačkom dnevnog reda, nikakve. Nikakve veze sa tragedijama, možemo da pričamo o stanju u društvu, ali KiM svakako nema. Vi ste izabrali o tome da pričate. U redu. Sve u redu. Ja ću da pričam kao što sam rekla. Dakle, biću ovde koliko god treba da budem, razgovaraću, odgovaraću, braniću stavove Vlade.

Vi koji ste 2005. godine, rekli Kosovo je de fakto nezavisno, vi danas pričate o KiM. Možda je smešno, ali građani Republike Srbije su to videli, to postoji, bili ste gost u jednoj emisiji 2005. godine, citiram – Kosovo je de fakto nezavisno. Onda se nakon toga Priština setila pa tri godine kasnije proglasila nezavisnost i vi ste se sada zabrinuli za KiM. Kada, kada ste potpisivali ugovor sa narodom, sa vašim koalicionim partnerima u kome nijedna jedina reč nije bilo o KiM, pa se niste tada setili da kažete, hajde u ugovor sa narodom kada dođemo na vlast mi svi zajedno ovi koji su usput za NATO i članstvo Srbije u NATO-u, pa ste sa njima bili u koaliciji i sa njima protestujete, niste se setili da kažete – hajde samo da u sporazum sa narodom ubacite jednu reč o KiM, jednu tačku koja će reći KiM je sastavni deo Republike Srbije. Niste. Zato što to vaši tadašnji koalicioni partneri, oni sa kojima ste protestovali ne bi prihvatili. Tako da tako ne bi bilo sporazuma ili ugovora sa narodom. Ne bi ga bilo. Ali je bilo važnije potpisati sporazum sa narodom i sa vašim preferiranim koalicionim partnerima brinuti o tome šta obećavate ljudima što se tiče KiM, jedan dan kada budete došli na vlasti i se vratili na vlast. Jer ste na vlasti bili. Niko ko nije bio na vlasti nije svoju stranku i politički pokret finansirao iz javnih preduzeća, a vi jeste i 2008. i 2009. godine, što znači da ste bili na vlasti. Bili ste koalicija. Finansirali ste se iz javnog preduzeća i nije vam smetalo, nije vam bilo mrsko da uzimate od „Elektroprivrede“ Republike Srbije da bi finansirali vašu stranku. Sve u redu. Promenili ste mišljenje, promenili ste moralne norme. Promenili ste moralna načela, sve u redu, samo vratite te pare „Kolubari“. Vratite taj novac sa kamatom i ja vam nijednu jedinu reč više neću reći o tome.

U redu je da je neko grešio, pa je naučio, pa sada razume šta je država i šta je domaćinsko ponašanje i sada vam je stalo do javnih preduzeća i javnih resursa svih građana Republike Srbije. U redu, vratite taj novac koji ste uzimali.

Sednica o KiM, predsednik Aleksandar Vučić je dva puta bio ovde, razgovarao. Veći deo opozicije uglavnom nije bio u sali ili je bio kao što obično biva, a to je da nešto kaže i kada nešto kaže i snimi se i to ide na medijima ili snime sami svoj selfi i okače na društvene mreže, izađe iz ove sale. Ono što je najgore da poslednji put kada je predsednik Aleksandar Vučić bio ovde, da ste vi fizički napali na predsednika Republike Srbije i time naneli nemerljivu štetu i Srbiji i statusu i položaju Srba na KiM, zarad vaše lične promocije i ničega drugog. Nemerljivu štetu.

Znate ko je bio najradosniji, albanski mediji i Aljbin Kurti, najradosniji kada ste fizički nasrnuli na predsednika Aleksandra Vučića nakon što ste ga ovde pozvali drugi put na temu KiM i fizički nasrnuli na njega. Bili ste junaci svih albanskih medija. Svih. Šta sada, treba treći put da dođe da bi ponovo to uradi, jel?

Ono što je u stvari izuzetno opasno i što ne želim da ostane neprimećeno, što ne želim zaista da ostane ne primećeno i da ne bude odgovoreno. Ovako nešto do sada još ni od koga nismo čuli u srpskom parlamentu. Ovo treba da čuju pre svega Srbi sa KiM, ali i naši mediji, a to je da ne samo vi tražite vlast bez izbora, ovde u Beogradu i tražite prelaznu Vladu, kada za prelaznu Vladu ne postoji nikakva potreba, ono što tražite kao što ste rekli, a što je mnogo opasnije od toga je zahtev koji je pročitao, da Srpska lista više ne može da govori u ime Srba na KiM. Vaš zahtev je da Srpska lista više ne može da govori u ime Srba na KiM. To je zahtev i Aljbina Kurtija, to je zahtev Vljose Osmani, to je zahtev Viole Fon Kramon, to je zahtev svih njih. Da Srpska lista koja predstavlja preko 90% Srba na KiM ne može da govori u ime Srba na KiM. To je i njihov zahtev i prvi put ga čujemo ovde u srpskom parlamentu na teritoriji centralne Srbije.

Vi ste sve bliže tome da uz Vuka Jeremića dobijete naslovnu stranu – hvala Boško. Sve bliže tome. Srpska lista je zaslužila pravo da govori u ime Srba na KiM, iz izbora u izbore. Srpska lista ima daleko preko 90% podrške Srba na Kim, a ko želite da govori u ime Srba na KiM, ako ne Srpska lista? Da ne možda Rada Trajković, Aljbin Kurti? Ko želite da govori umesto Srpske liste o Srbima na KiM?

Srpska lista je donela jedinstvo, donela stabilnost, jedan glas i ovo je izuzetno opasno. Ljudi, ja vas molim da preko ovoga ne prelazimo lako. Zahtev da Srpska lista više ne može da govori u ime Srba na KiM je zahtev Aljbina Kurtija i to zahtev koji godinama ponavlja Aljbin Kurti i sada ste se vi pridružili njima. Svaka vam čast.

Ajde da pričamo malo o ovome što je tema, a to je da vlast ne prihvata političku odgovornost. Sada ću ponovo da vam pročitam neke stvari da vidite i da se prisetite poštovani građani Republike Srbije i narodni poslanici, kako je to zloupotrebljeno kod nas, sve ove tragedije.

Dakle, ni 2002. godine, ni 2007. godine, pa ni 2013. godine, nakon sličnih masovnih zločina nikome nije palo na pamet ni da podnosi ostavku, a uglavnom malom broju ljudi koji su tada razapeti od strane režimskih medija da traži odgovornost ili ne daj bože ostavku ministra unutrašnjih poslova. Nikada, ni 2002, ni 2007, ni 2003. godine, kada su u dvorištu Vlade Republike Srbije ubili predsednika Vlade Republike Srbije. Nijedna ostavka. Nikakva odgovornost. Vi ste tada bili u toj koaliciji, da vas podsetim. Ali ovakve stvari su se dešavale i u drugim zemljama širom sveta, da ne pričamo od 2011. godine u Norveškoj ili 2002. godine u Erfurtu, masakr u gimnaziji sa 16 preminulih, SAD, jel tako, ili slični neki primeri.

Hajde da pogledamo primere iz bliže prošlosti. Dnjepar, Ukrajina, januar 2022. godine, masovna pucnjava u državnoj avio-kosmičkoj fabrici „Južmaš“ u Dnjepru, koji je pokrenuo vojni pripadnik nacionalne garde Ukrajine, poginulo je pet ljudi, pet ljudi je ranjeno. Ostavku je podneo samo komandant nacionalne garde Ukrajine i niko više, ni ministar odbrane, ni šef njihovih bezbednosnih službi, ministar unutrašnjih poslova ili bilo ko drugi, niti je podneo, niti je neko tražio.

Pariz, Francuska, decembar 2022. godine, masovna pucnjava u tri kurdske zajednice, poginule tri osobe, tri osobe su ranjene. Nasilni protesti koje je pokrenula kurdska zajednica zbog nezadovoljstava kako su istragu vodile francuske vlasi. Nikakva ostavka, nikakva smena.

Pariz, Francuska, oktobar 2020. godine, učitelja Samjuela Petija ubio i odrubio mu glavu islamistički terorista. Nikakva ostavka, nikakva smena, niti je to neko tražio.

Francuska, Pariz, oktobar 2019. godine, policajac u sedištu pariske policije na smrt je nožem izbo svoje kolege, poginule četiri osobe, dve povređene. Ministar unutrašnjih poslova tadašnji Kristof Kastaner dobio pozive od brojnih političara iz čitavog spektra, tražili njegovu ostavku, negirao tvrdnje i rekao da počinilac nikada nije pokazivao znake radikalizacije, te je odbio da podnese ostavku, direktno odgovoran za taj resor. Da li su to druge političke stranke zloupotrebile, da li su napravili od toga teme? Ne, nisu.

Italija, mart 2018. godine, desničarski terorista pucao iz auta, gađao i sedište vladajuće italijanske demokratske partije, povređeno je šest osoba, nikakva ostavka, nikakva smena.

Pariz, Francuska, april 2017. godine, francuskog nacionalnog policajca ubio je počinilac iz puške AK-47 na Jelisejskim poljima, u centru Pariza. Ubijeno je šest odraslih i jedno nerođeno dete, osam ljudi je povređeno. Pucnjava se dogodila tri dana pre redovnih francuskih predsedničkih izbora. Nikakva smena, nikakva ostavka. Niko nije koristio ovo za političke proteste, za politizaciju tragedije, za napad na vlast. Niko, nijedna politička partija u Francuskoj.

Barselona, Španija, avgust 2017. godine, kombi je namerno naleteo na pešake u ulici La Rambla, dakle direktno u centar Barselone, pešačka zona, turistički centar Barselone. Poginulo je 13 ljudi, 130 ljudi je povređeno. Nikakva ostavka, nikakva smena, ni bezbednosnih službi, niti ministra unutrašnjih poslova.

Brisel, Belgija, mart 2016. godine, dva koordinisana teroristička napada koje je izvela islamska država. Dva bombaša samoubice detonirala su bombe na briselskom aerodromu i u briselskom metrou. Poginule 32 osobe, više od 300 povređeno. Policija je koristila vodene topove da rastera protestante koji su izazvali nemire na spomen-mestu, vodene topove. I tako dalje, i tako dalje.

Ako želite, Nica, Francuska, 2016. godine, teretni kamion od 19 tona namerno upao u gomilu ljudi koji su slavili Dan Bastilje. Poginulo je 86 ljudi, 434 osobe povređene. Pucnjava u „Šarli ebdo“, Pariz, Francuska, poginulo 12 ljudi, 11 ljudi ranjeno. Dakle, ni u jednom od ovih slučajeva, kao ni u Srbiji 2002, 2007. ili 2013. godine, niko nikada nigde nije ovo koristio za politički obračun i političko razračunavanje. Niko, nikada, nigde. Samo opozicija u Republici Srbiji. Samo vi. Samo vi.

Dakle, toliko o tome i političkoj odgovornosti. Ali od političke odgovornosti ne bežimo. Samo da vam kažem kakva je vaša politička odgovornost i čime izlažete ovu zemlju nakon ovakvih tragedija. To niko nigde u svetu nije ranije uradio.

Vi kažete – mi smo doprineli društvenoj patologiji. To mi je zaista, evo, neverovatno koliko se stvari obrnu na glavu u našem društvu. Mi smo doprineli društvenoj patologiji i nasilju u društvu. Molim vas, ovo je takođe izuzetno zanimljiva, sociološki čak mislim zanimljiva, teza. Mi smo doprineli nasilju u društvu, a njihova poslanička grupa je predala program prevencije nasilja u društvu. Dakle, ovako. Vi ste ozbiljni kada kažete da vi koji ste sa motornom testerom nasilno upali na Radio-televiziju Republike Srbije, vi koji ste nasilno upali u prostorije Narodne skupštine Republike Srbije, i to ulazna vrata Narodne skupštine lomili zastavom naše zemlje, srpskom zastavom, kao da je štap, a ne nacionalni simbol, vi koji ste fizički nasrnuli na predsednicu Narodne skupštine Republike Srbije, koji ste fizički nasrnuli na vaše kolege narodne poslanike, da vi nama predlažete program prevencije nasilja u našem društvu, a da mi koji smo sve to trpeli, bez ikakvog nasilnog odgovora, da smo mi nasilnici. I to je vama normalno. Vi ste zaista ozbiljni. Vi odgovorno to kažete.

Vi ćete da nas učite kako da preveniramo nasilje u našem društvu. Vi koji ste nosili vešala na Terazijama i prvi ste koji ste zaslužni za vizuelno pojavljivanje vešala na Terazijama od Nacističke Nemačke i njihovih okupatora tokom Drugog svetskog rata. Vi predlažete ovom društvu program prevencije nasilja. Izvinite, ali morate da pokušate možda da razumete da ja ne mogu da prihvatim kada program za prevenciju nasilja dolazi od ljudi kao što ste vi, koji su jedni od najvećih nasilnika i siledžija u ovom društvu, od ljudi koji su tukli svoje kolege narodne poslanike, u Domu koji je debatni dom vi ste se fizički obračunavali sa njima i sa ženom koja je bila predsednik Narodne skupštine Republike Srbije. Šta vi tačno imate da kažete o prevenciji nasilja u našem društvu, osim – izvinite, zbog svih onih akata nasilja koje smo mi preduzimali u ovom društvu, u Narodnoj skupštini, u Radio-televiziji Srbije, na ulicama Beograda i svih drugih gradova u Srbiji? Osim – izvinite? Kada kažete – izvinite, i kada krenete od – izvinite, onda možda možemo da pričamo o tome koji je vaš program prevencije nasilja u društvu, zato što ste onda rehabilitovani nasilnici. Do tada ste samo nasilnici. A nasilnici ne mogu da predlažu program prevencije nasilja u društvu.

Nadam se, da ćemo se svi složiti da je to tako. Ko od građana Republike Srbije može da poveruje u to da ćete vi da date program prevencije nasilja, kada vas se sećaju kako ste napali Marjana Rističevića ili narodnog poslanika, gospodina Atlagića ili Maju Gojković. Kada vas vide na slici sa razbijenim vratima RTS-a i onim maskiranim siledžijama koji su uneli motornu testeru i vas koji ulazite u desk gde su novinari RTS-a i tražite, nasilno, pretite im da vas puste uživo u program. Vi ste podneli program prevencije nasilja, zaista kao da se svet okrenuo naglavačke.

Što se tiče moje ostavke, rekla sam, uvek na stolu, samo evo pristupite da dogovorite tehničke detalje oko izbora. Izvolite, ali sada ću da vam kažem, čim sam pomenula moju ostavku, čim sam pomenula ostavku, evo i kolega vaš opet se pita – što izbori, samo da ne bude posle – e, kada raspišemo izbore da imate proteste da nećete na izbore, pa da to bude još jedan razlog za dodatnu destabilizaciju Srbije. Ajde na izbore, ajde na izbore, ja kažem – evo ostavka, a vi kažete - treba da se napravi pokret protiv izbora u Srbiji.

Evo, sada ću vam citirati neke od vaših kolega iz opozicije koji su pričali o tome da li treba ili ne treba izbori čim sam pomenula svoju ostavku. „Bilo bi pogrešno da na izbore idemo pod uslovima sve prisutnog nasilja“, šefica poslaničke grupe, jedne od poslaničkih grupa opozicije, dakle protiv izbora.

Šef neke druge poslaničke grupe kaže – dok ne dođe momenat da izbori budu raspisani, a ovo nije taj momenat, ne može se bežati od zahteva koje smo postavili na protestima. Prvo se moraju realizovati zahtevi, jer ovi zahtevi nisu politički zahtevi. Zahtev za smenu Bratislava Gašića, ministra nije politički zahtev. A, parekselans nije politički zahtev, jel? Ja ne znam šta je politički zahtev, ako ovo nije politički zahtev, ali dobro, to je vaše tumačenje politike. Dakle i on, to je šef druge poslaničke grupe opozicije u ovoj Skupštini, takođe protiv opštih izbora na svi nivoima.

Šef treće poslaničke grupe opozicije, takođe kaže, citiram – razumete šta on time čini, dakle šta time čini Aleksandar Vučić predsednik Republike Srbije koji kaže – u svakom trenutku spremni na izbore. Kaže, razumete šta on time čini, on sklanja pažnju javnosti na neku drugu temu i planira da nas time skloni sa onog primarnog cilja. Dakle, i treća poslanička grupa je protiv raspisivanja izbora.

Dakle, želite izbore ili ne želite izbore, samo kada idemo na izbore nemojte da protestvujete protiv izbora. Dogovorite se i hajte da pristupimo, moja ostavka je na stolu, tehničkim razgovorima da bi išli na izbore. Ja se slažem sa vama. Mislim da se ova kriza rešava izborima, ali takođe ne razumem kako nakon 26 dana u kojima stoji poziv Aleksandra Vučića da razgovarate sa njim, vi i dalje nećete da razgovarate sa njim, ali želite da vam svi izađu u susret vašim zahtevima.

Konačno, pošto ste i vi sada videli od ovih drugih što su malo levo, vi ste malo desno, ali po potrebi i levo u političkom spektru, dakle vi ste sada videli, sad ste vi danas imali sami performans sa ovim natpisima. Natpis vam je bio - prelazna Vlada i to je jedini cilj, ne izbori, prelazna Vlada. Znate šta je prelazna Vlada i zašto vi uvek ponavljate, poštovani građani Republike Srbije, kaže to nije dolazak na vlast bez izbora. Vi to ponavljate zato što ste razumeli da građani znaju da je jedino što vi tražite, dokopavanje vlasti, dolazak na vlast bez izbora.

Opet se vraćam na kraj i time ću završiti, nije to najveći problem, nije to najveća destabilizacija Srbije, nije to najveći problem koji mi trenutno imamo kao nacionalno pitanje, najveći problem i novi problem koji ste vi danas pokazali, a to je što vi to želite da uradite i sa Srbima na Kosovu i Metohiji i njima uskraćujete pravo legitimiteta da ih predstavlja Srpska lista koja ima neupitni legitimitet, nego ćete valjda vi ili neko koga vi izaberete da priča u ime Srba na Kosovu i Metohiji, a neće Srpska lista.

Ne idite tamo, nemojte dalje da destabilizujete Republiku Srbiju. Nemojte dalje da potkopavate to jedinstvo koje je jedina i najveća moć koju Srbi na Kosovu i Metohiji imaju u ovom trenutku. Nemojte da stojite uz zahteve Aljbina Kurtija i da ih ponavljate ovde u srpskom parlamentu. Hvala.

PREDSEDNIK: Hvala.

Dobro, vidim prijavu za reč, vašu, a vidim i predstavnika predlagača, ali nije tu. Da li je tako? Aleksić, nije tu? Otišao?

Nije se sakrio, nije tu, otišao je, ali dugo je i bio.

Dva minuta, Boško Obradović. Izvolite.

BOŠKO OBRADOVIĆ: Poštovani građani Srbije, dozvolite da samo na jednom podatku pokažem koliko je neistina, manipulacija i laži izgovoreno od strane predsednika Vlade Republike Srbije. Srpska lista, ćerka firma SNS na Kosovu i Metohiji, registrovana u Prištini, 2017. godine i sledeća tačka glasi – politička stranka Srpska lista se registruje u skladu sa zakonom opštim izborima Republike Kosova. Priznali lažnu državu Kosovo sopstvenom registracijom. U prvom članu registracije Srpske liste i pre neki dan dožive zvižduke, pa i neke malo teže stvari kada su se suočili sa narodom, probuđenim narodom na severu Kosova i Metohije koji je shvatio da je prevaren, da je izdan, da kada ste sklonili barikada u januaru i februaru mesecu je to bio njihov kraj, jer je tada ušla šiptarska policija i okupirala sever Kosova i Metohije na koji nije smela nogom da kroči pre vašeg dolaska na vlast.

Vi da pričate o Kosovu i Metohiji posle tri koalicione vlade sa Tačijem, Haradinajem i Kurtijem u kojima ste bili vi i vaša Srpska lista. Vi, koji ste prodali PKB, prodali JAT, prodali „Komercijalnu banku“, prodali „Institut Jaroslav Černi“. Pa, ko da ne misli da ćete prodati sve do čega se dokopate kad ste već toliko toga prodali.

Zašto je Nebojša Jović morao da se povuče iz politike? Ko je pretio njegovoj porodici, gospodine Gašiću? Da li je to autentični lider Srba sa severa za kojim su građani krenuli i rekli, nećemo više Srpsku listu, hoćemo nove svoje predstavnike. Sutradan ste mu pretili i zabranili mu da se bavi politikom, da mu porodica ne bi nastradala. Ostavke, Vučiću, Brnabić, ostavke.

PREDSEDNIK: Hvala, dva minuta.

Pravo ne repliku.

MILENKO JOVANOV: Poznato je inače da svako polazi od svoje psihologije, pa tako vidi i onoga gde ničega nema, nema biznisa, on čovek vidi biznis. On je svoju tzv. partiju formirao po biznis modelu, od tog biznis modela on lepo živi na Dedinju, a kako je ostali on najbolje zna. Sa druge strane to prepisuje nama, pa vidi neke ćerke firme i tako dalje. Niti postoje ćerke, niti postoje firme, postoji organizacija koja je dobila nepodeljenu podršku Srba, a ako bude nekih izbora, pokazaće se da li ih ima i dalje ili nema. Ali, šta je laž koju uporno ponavljaju, još jedna laž, to da su ljudi iz Srpske liste bili u koaliciji sa Aljbinom Kurtijem. Pogledajte sada ovo, postoji nešto što se zove i evo da naučite nešto, evo da naučite nešto ili da prestanete da dobacujete…

(Narodni poslanici opozicije dobacuju.)

PREDSEDNIK: Samo bez vikanja iz klupa.

MILENKO JOVANOV: Ovo koliko lažete postaje bolest i to u sred posta, ne bi trebalo bar u postu to da radite.

Dakle, postoje mesta koja su rezervisana za srpsku zajednicu u privremenim institucijama u Prištini. Ta mesta dobijaju oni koji dobiju najviše glasova Srba na Kosovu i Metohiji. Najviše glasova Srba na KiM dobila je Srpska lista i dobila ta mesta.

Šta je alternativa? Da ne budemo uopšte u institucijama, kao što sada nismo i, kao što vidite, to izaziva ozbiljne potrese i ozbiljne probleme, ali, kao što vidite, nema koalicije, ali ima laži i ima bezočnih laži.

Najzad, džaba sanjaš prelaznu Vladu. Ministar bez glasova biti nećeš. Sada bez Nestorovića kada budeš išao na izbore videćemo kako stojiš.

Možda ćeš ubuduće u Skupštinu samo moći nasiljem da uđeš, kako si do sada pokušavao, eventualno zastavom da lupaš na vrata, ali teško da će i tada ta vrata da ti budu otvorena.

Hvala.

PREDSEDNIK: Nećemo nikakvo nasilje, naravno.

Onima koji ne mogu Skupštinu da vide na drugačiji način, tokom nedelje parlamentarizma biće pružena mogućnost da dođu. Tada su posete za građane.

Reč ima predsednica Vlade.

(Srđan Milivojević: Hoće li doći Vlada?)

Ako Milivojević ili njegov glas za Gazele dozvole.

(Narodni poslanik Srđan Milivojević dobacuje iz klupe.)

Na taj glas sa Gazele sam mislio.

Da li se još izležavate do ispunjenja zahteva?

Ajde sada samo tiše se izležavajte.

ANA BRNABIĆ: Prvo samo o Srpskoj listi, pa ću onda još samo reč, dve oko izbora.

(Dragana Rakić: Do 18.00 časova.)

Ne znam do koliko sati. Do koliko bude potrebno.

Ovde sam svaki dan. Ne ustajem, svaki minut sam ovde, borim se, odgovaram, slušam, zapisujem.

Dakle, kako da vam kažem, odem odavde dok vi imate pauzu za ručak, da se sastanem sa ministrom spoljnih poslova Alžira i vratim se ovde iz poštovanja prema ovom domu, narodnim poslanicima i svim građanima Republike Srbije, tako da ako treba do 18.00, do 19.00, do 00.00, nikakav problem. Ne znam zašto ste toliko fiksirani na taj sat, stvarno, ali dobro.

O Srpskoj listi, o Kosovu i Metohiji, još jednom, nikakve veze nema sa ovom temom, nikakve. Umesto da pričamo o tome što je tema na dnevnom redu ove sednice, pošto tu nema o čemu da se priča, nakon svega što sam rekla i nakon svega što su i poslanici iz vladajuće koalicije rekli, šta da radite? Prebacujete loptu u neko drugo polje i pričate na neku drugu temu, ali dobro, u redu.

Ja mislim da je sada dodatna sramota i još ste bliži toj naslovnoj strani šiptarskih medija, što ste se vi javili za repliku, dodatna dva minuta da dodatno pljujete po Srpskoj listi. Pa mislim da i Aljbin Kurti ne veruje kakve on koalicione partnere ovde ima u sred Beograda.

(Narodni poslanik Tamara Milenković Kerković dobacuje iz klupe.)

PREDSEDNIK: Bez dobacivanja iz klupa.

(Boško Obradović: Da li ste vi rekli šiptarski mediji ili ja nisam dobro čuo?)

PREDSEDNIK: Bez dobacivanja iz klupa.

ANA BRNABIĆ: Da, to sam rekla, da ćete biti na naslovnoj strani prvi posle Vuka Jeremića, očigledno.

Napadima na Srpsku listu, kriminalizacijom Srpske liste vi slabite direktno Srbe na KiM.

Kako se Srpska lista bori? Bori se kako mora da se bori. Bori se kako se bore svi Srbi na KiM koji su ostali da žive na KiM, a ostalo ih je svakako značajno manje nakon pogroma 2004. godine.

Da li znate kada je bila 2004. godina? Godina 2004. je bila samo godinu dana pre nego što ste vi priznali nezavisnost Kosova. Samo godinu dana pre toga.

To kada ste vi rekli Kosovo je defakto nezavisno je bilo tri godine pre nego što je Priština rekla Kosovo je defakto nezavisno, tako da oni koji su ostali na KiM i preživeli i taj pogrom 2004. godine, te godine kada ste vi bili koalicioni partner vlasti koja prstom nije mrdnula da zaštiti Srbe na KiM, crkve i manastire, versku i kulturnu baštinu. E tako se bore, kako moraju da se bore. Kako moraju da se bore i nakon 2008. godine, kada je Priština jednostrano proglasila nezavisnost, a vlast čiji ste koalicioni partner bili, ćutala. Predsednik pobegao u Rumuniju, a Vlada izdala saopštenje za medije i to je to. Tako se bore.

Od tada je toliko zemalja priznalo tu jednostrano proglašenu nezavisnost da su došli na ivicu da imaju i većinu u UN, pa je onda, kada je SNS sa svojim koalicionim partnerima došla na vlast, kada je Aleksandar Vučić pokrenuo akciju otpriznavanja, 29 država otpriznalo priznanje jednostrano proglašene nezavisnosti.

Nije se to desilo dok ste vi bili na vlasti, nego dok smo mi bili na vlasti, kada je Aleksandar Vučić preuzeo odgovornost za to kako se živi u ovoj zemlji i kako je prisustvo Srbije i status Srba na Kosovu i Metohiji. To je bilo 2008. godine. Saopštenje za medije je dala tadašnja hrabra vlast, a 2010. godine u punom svetlu dekosovizacija Srbije, kako je tadašnji ministar spoljnih poslova Vuk Jeremić, predsednik Narodne stranke ovde pričao američkoj ambasadi, istoj onoj američkoj ambasadi koja je vas ugurala u parlament. Toj američkoj ambasadi.

(Narodni poslanici opozicije dobacuju iz klupa.)

Vas, zajedno sa Bojanom Pajtićem, Borisom Tadićem, Čankom i svima ostalima koji su protestvovali da bi vi ušli u vlast. Sve američki ambasador.

Dakle, tada je te 2010. godine bila…

(Aleksandar Jovanović: O čemu ti pričaš? Šta je ovde tema?)  
 PREDSEDNIK: Bez dobacivanja.

ANA BRNABIĆ: Pričam o Kosovu i Metohiji, o temi koju su pokrenuli neki drugi opozicioni narodni poslanici, koju nisam pokrenula ja, ali želim da odgovorim zato što ste napali na ljude koji predstavljaju, demokratski su izabrani da predstavljaju Srbe na Kosovu i Metohiji, pa ste našli njih ovde da napadate iz Beograda, iz udobnosti vaše poslaničke klupe. Izuzetno hrabro i veoma državotvorno ili, kao što vi kažete, vi ste državočuvari, kovanica. Kao što Hrvati izmišljaju svoje reči, tako i vi izmišljate sada svoje reči. Državočuvar ste. Državočuvar koji napada Srpsku listu, koji ima preko 90% podrške Srba na Kosovu i Metohiji. Takav ste vi državočuvar.

Dakle, 2010. godine se desilo šta se desilo. Mnoge države su to protumačile kao da smo mi digli ruke od Kosova i Metohije nakon onog pitanja Međunarodnom sudu pravde. Vuk Jeremić zaslužio naslovne strane albanskih medija i prvi Srbin koji je došao blizu toga nakon Vuka Jeremića ste sada vi koji ste zvanično uputili zahtev Narodnoj skupštini Republike Srbije da Srpska lista više nema pravo da se obraća u ime Srba na Kosovu i Metohiji. Moguće je da je već sutra naslovna strana vaša, sad zavisi koliko brzo isprate ovo albanski mediji.

(Boško Obradović: Ostavka!)

Što se tiče ostavke…

(Narodni poslanici dobacuju iz klupa.)

PREDSEDNIK: Samo malo ako možete tiše da delite te funkcije u prelaznoj vladi.

Vi čeznete da budete ministar za ravnopravnost polova, jel tako?

Saslušajte obraćanje do kraja, pa ćete posle da komentarišete.

ANA BRNABIĆ: Ne, poštovani predsedniče, ne za ravnopravnost polova, već za društveni dijalog, ljudska i manjinska prava, kao čovek koji je proponent programa za prevenciju nasilja u našem društvu.

Dakle, ovako izgleda kako bi oni želeli izbore. Evo, njihov tajkunski dnevni list, jedan od mnogih, „Nova“ – Vlast bi izbore u Srbiji i Beogradu ove jeseni. Vladajuća koalicija hoće opet da nas maltretira. E, toliko vi želite u stvari ostavku. I toliko ste vi za izbore.

Mi jesmo, izvolite, hajde da izađemo. Ja jedva čekam, posebno nakon ovoga što ste krenuli i u direktan, frontalni napad na Srbe na Kosovu i Metohiji. E, to je sramota. Hvala.

PREDSEDNIK: Ne, on će da bude u skladu sa ovim novim konstrukcijama verovatno drvo-čuvar.

Hvala svima, nastavljamo sa radom sutra u 10.00 časova.

(Sednica je prekinuta u 18.00 časova.)